Ιγκόρ του Κιέβου
Ο Ιγκόρ (Игорь) υπήρξε βάραγγος πρίγκιπας του Κιέβου και ως τέτοιος, αρχηγός του Κράτους των Ρως για κάποια χρόνια στο πρώτο μισό του 10 αιώνα μΧ.
Το όνομά του προήλθε από τον εκσλαβισμό του αρχαίου σκανδιναβικού "Ίνγκβαρ" (Ingvar).
Πιθανά ήταν γιος του Ρούρικ, φυλάρχου των Ρως την περίοδο που είχαν έδρα το Νόβγκοροντ.
Για τον ακριβή προσδιορισμό των βιογραφικών στοιχείων του, η ιστορική έρευνα αντιμετωπίζει το πρόβλημα της ανυπαρξίας αξιόπιστων πηγών.
Βασική πηγή είναι το Πρώτο Χρονικό, το οποίο όμως συνετέθη διακόσια χρόνια αργότερα και -ακόμα χειρότερα- το γνωρίζουμε μόνο από μεταγενέστερα αντίγραφα.
Βιογραφικές εκδοχές
Θάνατος
Εκεί που όλες οι απόψεις συγκλίνουν, είναι στο έτος της δολοφονίας του (945).
Σύμφωνα με το Πρώτο Χρονικό ο Ιγκόρ πλήρωσε την πλεονεξία του, αφού αποπειράθηκε να συλλέξει φόρο από τις υποτελείς φυλές για δεύτερη φορά στον ίδιο χρόνο, με αποτέλεσμα τη δολοφονία του από εξοργισμένους Δρεβλιανούς.
Ο βυζαντινός διάκονος Λέων που ήταν είχε γνωρίσει το γιο του Σβιάτοσλαβ, παραδίδει ότι διαμελίσθηκε δεμένος σε δύο τεντωμένες σημύδες - μια μέθοδος που θυμίζει το Σίνι τον Πιτυοκάμπτη από το μύθο του Θησέα.
Τον διαδέχθηκε ο Σβιάτοσλαβ (ο Σφενδοσλάβος των βυζαντινών κειμένων) που ήταν μόλις τριών ετών, οπότε η διακυβέρνηση μέχρι την ενηλικίωσή του ανατέθηκε στη χήρα του Χέλγκα.
Αυτή εκδικήθηκε με πολύ άγριο τρόπο τη δολοφονία του συζύγου της, αλλά έλαβε το μάθημά του και αναθεώρησε τον τρόπο είσπραξης του φόρου υποτέλειας.
Το 955 βαπτίσθηκε χριστιανή και αγιοποιήθηκε από την Ορθόδοξη Εκκλησία ως Αγία Όλγα.
