Citroën FAF
Tο Citroën FAF ήταν ένα μικρό οικονομικό αυτοκίνητο που παρήχθη από τη γαλλική αυτοκινητοβιομηχανία Citroën, μεταξύ του 1973 και του 1979.
Κατασκευαζόταν και επωλείτο σε πολλές αναπτυσσόμενες και τριτοκοσμικές χώρες, με κύριο στόχο τις αγορές της Αφρικής.
Όπως συνέβη και με το παρόμοιο Citroën Méhari, το FAF βασίστηκε στο Citroën 2CV.
Το ακρωνύμιο FAF σημαίνει στα γαλλικά Facile à Fabriquer και Facile à Financer (Eύκολο να κατασκευαστεί και Eύκολο να χρηματοδοτηθεί / αποκτηθεί).
Το αμάξωμα του FAF κατασκευαζόταν από φθηνές σε παραγωγή και τοποθέτηση επίπεδες μεταλλικές επιφάνειες και φαινόταν σαν μια μεταλλική εκδοχή του Méhari, στο οποίο τα εξωτερικά πάνελ ήταν από πλαστικό.
Αντίστοιχα μοντέλα
Σχετικά παρόμοιες κατασκευές ήταν το Yagan που κατασκευαζόταν στη Χιλή, το Baby-Brousse που κατασκευαζόταν στην Ακτή Ελεφαντοστού, καθώς και κάποιες ευρωπαϊκές κατασκευές, με σαφώς καλύτερη ποιότητα κατασκευής, όπως το VanClee στο Βέλγιο, το Namco Pony στην Ελλάδα και άλλες που παρήχθησαν σε Ισπανία και Πορτογαλία.
Συχνά θεωρείται λανθασμένα ότι βασίζονταν στο FAF, αλλά στην πραγματικότητα όλα τα προαναφερθέντα μοντέλα ήταν εκδοχές που προήλθαν κατευθείαν από το 2CV και όχι "έμμεσα" από το φθηνότερο παράγωγο FAF.
