Κατάλογος Χαρακτήρων Fullmetal Alchemist
Η Arakawa Hiromu (荒川 弘) δημιούργησε για τις ανάγκες του μάνγκα -και μετέπειτα άνιμε- Fullmetal Alchemist πλήθος φανταστικών χαρακτήρων.
Η ιστορία που εξιστορεί το μάνγκα λαμβάνει χώρα σε ένα φανταστικό σύμπαν στο οποίο η αλχημεία είναι η πιο εξελιγμένη μορφή επιστήμης.
Υπάρχουν 2 μεταφορές σε άνιμε για το Fullmetal Alchemist.
Η πλοκή της πρώτης μεταφοράς από ένα σημείο και μετά παίρνει ένα εντελώς διαφορετικό δρόμο αυτόνομα από το μάνγκα, αφού τότε το μάνγκα δεν είχε προχωρήσει αρκετά.
Αυτή η απόφαση της εταιρίας παραγωγής είχε ως αποτέλεσμα την δημιουργία νέων χαρακτήρων και επέκτασης του φανταστικού κόσμου της σειράς.
Τον Απρίλιο του 2009 ξεκίνησε η προβολή του ριμέικ της σειράς, γνωστό ως Fullmetal Alchemist: Brotherhood το οποίο ακολουθεί πιστά την πλοκή του μάνγκα -που έχει πλέον φτάσει στο τέλος του.
Το άρθρο παρουσιάζει τους χαρακτήρες όπως αυτοί είναι στο μάνγκα.
Πρωταγωνιστές
Ο Έντουαρντ Έλρικ (Edward Elric, エドワード・エルリック) ή απλά Εντ (Ed, エド), γνωστός επίσης με το προσωνύμιο "Μεταλλικός Αλχημιστής" (Fullmetal Alchemist, 鋼の錬金術師), είναι ο νεαρότερος Κρατικός Αλχημιστής και ο πρωταγωνιστής της ιστορίας.
Μαζί με τον μικρότερο αδερφό του, Αλφόνς Έλρικ, αναζητούν την θρυλική Φιλοσοφική Λίθο που ελπίζουν ότι θα τους επιτρέψει να αγνοήσουν τους αλχημικούς νόμους και να επαναφέρουν τα πραγματικά σώματά τους που έχασαν όταν αποπειράθηκαν να φέρουν ένα νεκρό πίσω στη ζωή με την χρήση της αλχημείας.
Ο Εντ έχασε το δεξί του χέρι κατά την απόπειρα αυτή και την ίδια βραδιά θυσίασε το δεξί του χέρι με αντάλλαγμα το πνεύμα του Αλφόνς, το οποίο επικόλλησε σε μια πανοπλία.
Ο Αλφόνς Έλρικ (Alphonse Elric, アルフォンス・エルリック) ή απλά Αλ (Al, アル) είναι ο έτερος πρωταγωνιστής και ο μικρότερος αδελφός του Έντουαρντ Έλρικ.
Ο Αλφόνς δεν κατατάχθηκε στο σώμα των Κρατικών Αλχημιστών κατ' απαίτηση του αδελφού του αλλά τον συνοδεύει στην αποστολή του για εύρεση της Φιλοσοφικής Λίθου.
Ο Αλφόνς έχασε το φυσικό του σώμα κατά τη διάρκεια μιας ανθρώπινης μεταστοιχείωσης.
Ο Έντουαρντ νιώθοντας υπεύθυνος για αυτό, θυσίασε το αριστερό του χέρι για να επικολλήσει την ψυχή του Αλφόνς σε μια πανοπλία που παρά τα μειονεκτήματά της επιτρέπει στον Αλφόνς να συνεχίσει να ζει στον κόσμο της σειράς.
Ο Ρόι Μάστανγκ (Roy Mustang, ロイ・マスタング) είναι Κρατικός αλχημιστής και στην αρχή του μάνγκα κατέχει τον τίτλο του αντισυνταγματάρχη.
Έχοντας κερδίσει την εμπιστοσύνη των υφιστάμενων του, στοχεύει κάποια μέρα να κατακτήσει το ανώτατο αξίωμα της χώρας του, Αμέστρις, αυτό του Φύρερ και να επαναφέρει την δημοκρατία που κατέλυσε το στρατιωτικό καθεστώς.
Εμπόδιο θα σταθεί η δολοφονία του φίλου του, Μάες Χιούζ, που θα τον οδηγήσει στην αλήθεια για την πραγματική φύση του τωρινού φύρερ Κινγκ Μπράντλεϊ.
Η Γουίνρι Ρόκμπελ (Winry Rockbell, ウィンリィ・ロックベル) είναι παιδική φίλη των αδερφών Έλρικ που ζει στο Ρίζεμπολ μαζί με την γιαγιά της, Πίνακο Ρόκμπελ, μετά τον θάνατο των γονιών της στον εμφύλιο πόλεμο στην περιοχή του Ισμπάλ, όπου δρούσαν ως ιατροί, από τα χέρια του Σκαρ.
Με την καθοδήγηση της γιαγιάς της η Γουίνρι γίνεται σε νεαρή ηλικία μηχανικός προσθετικών μελών.
Μετά το περιστατικό στο οποίο ο Έντουαρντ έχασε το χέρι και το πόδι του, δημιουργεί για αυτόν τεχνητά μέλη που του επιτρέπουν να συνεχίσει τη ζωή του κανονικά.
Ανταγωνιστές
Ο Πατέρας (Father, お父様), χαρακτήρας που δεν εμφανίστηκε στο πρώτο άνιμε, αλλά μόνο στο μάνγκα και το δεύτερο άνιμε, είναι ο κεντρικός ανταγωνιστής της σειράς και αυτός που κινεί τα νήματα.
Είναι το πρώτο ανθρωπάριο και δημιουργός όλων των επόμενων, των οποίων θεωρείται πατέρας.
Αρχικά δεν ήταν παρά μια σκιά που κατοικούσε σε ένα φλασκί, ωστόσο κατείχε τεράστιο αριθμό γνώσεων για αλχημικές τεχνικές, τις οποίες δίδαξε στον Χοενχάιμ, που ήταν υπηρέτης του βασιλιά της Ξέρξης.
Αργότερα, η σκιά ξεγελά τον Χοενχάιμ και αλχημικά αντιγράφει το σώμα του Χοενχάιμ για να το χρησιμοποιήσει ως δικό του, ενώ παράλληλα καταστρέφει την Ξέρξη και αφανίζει τους κατοίκους της, με τις ψυχές των οποίων δημιουργεί την Φιλοσοφική Λίθο.
Αυτό συμβαίνει αιώνες πριν την έναρξη της σειράς και το γεγονός ότι αμφότεροι είναι ζωντανοί και αλληλεπιδρούν με τους άλλους χαρακτήρες δηλοί ότι κατέχουν το μυστικό της αιώνιας ζωής.
Ο Ζολφ Τζ.
Κίμπλι (Solf J.
Kimblee, ゾルフ・J・キンブリー), γνωστός ως ο "Άλικος Αλχημιστής" (Crimson Alchemist, 紅蓮の錬金術師) είναι ένας ψυχοπαθής χαρακτήρας, πρώην Κρατικός Αλχημιστής που έδειξε υπερβάλλοντα ζήλο κατά τον εμφύλιο πόλεμο στην περιοχή του Ισμπάλ, σκοτώνοντας τόσο τους ντόπιους αντάρτες αλλά και αρκετούς συντρόφους του.
Με την αλχημεία του προκαλεί εκρήξεις μεγάλης ισχύος χωρίς να διστάζει να χρησιμοποιήσει ως πρώτη ύλη ανθρώπινα σώματα, με τους κύκλους μεταστοιχείωσης που σχημάτισε στα χέρια του.
Κατά τη διάρκεια του πολέμου του είχε δοθεί μια ατελής φιλοσοφική λίθος, πράγμα που τον έκανε ακόμα πιο επικίνδυνο.
Μετά το πέρας του εμφυλίου φυλακίστηκε στις κεντρικές φυλακές της Σέντραλ.
Στο μάνγκα απελευθερώνεται από την φυλακή για να ταχθεί με το μέρος των ανθρωπαρίων όταν η διαμάχη μεταξύ αυτών και των ανθρώπων ξεσπά ανοικτά.
Του ανατίθεται η εύρεση του δόκτορα Μάρκο και η εξόντωση του Σκαρ αλλά οι αδελφοί Έλρικ τον εμποδίζουν.
Τα ανθρωπάρια (Homunculi, ホムンクルス) είναι φτιαχτοί άνθρωποι που δημιουργήθηκαν με απαγορευμένες αλχημικές τελετές.
Κατέχουν ξεχωριστές δυνάμεις που τους καθιστούν σχεδόν άτρωτους αν δεν καταστραφεί το κομμάτι της Φιλοσοφικής Λίθου που αποτελεί τον πυρήνα τους.
Ο Πατέρας δημιούργησε 7 ανθρωπάρια με το καθένα να αντιπροσωπεύει ένα από τα 7 θανάσιμα αμαρτήματα, τα οποία ήθελε να διώξει από τον εαυτό του για να γίνει το τέλειο Ον.
Η Λαγνεία (Lust, ラスト) είναι το πρώτο ανθρωπάριο που εμφανίζεται στη σειρά.
Έχει τη μορφή μιας έξυπνης, υποχθόνιας γυναίκας και προσπαθεί να ξεγελάσει διάφορους αλχημιστές ώστε να φέρει σε πέρας την αποστολή που της ανατέθηκε.
Τα δάχτυλα της προεκτείνονται σε μεγάλη απόσταση και μπορούν να κόψουν σχεδόν οποιαδήποτε ύλη.
Ο Λαιμαργία ή ο Λαίμαργος (Gluttony,グラト二ー) είναι το δεύτερο ανθρωπάριο που εμφανίζεται στην σειρά.
Ακολουθεί κυρίως την Λαγνεία, την οποία βλέπει ως μητέρα ή μεγαλύτερη αδερφή του.
Εμφανισιακά είναι κοντόχοντρος ενώ δεν παρουσιάζεται ως ιδιαίτερα ευφυής.
Έχει πολύ δυνατά σαγόνια και μπορεί να φάει σχεδόν τα πάντα, αλλά προτιμά την γεύση της ανθρώπινης σάρκας.
Στο μάνγκα και το δεύτερο άνιμε αποκαλύπτεται ότι ο Λαιμαργία είναι αποτέλεσμα της αποτυχίας του Πατέρα να δημιουργήσει μια νέα Πύλη της Αλήθειας για τους δικούς του σκοπούς.
Όταν αυτή η πύλη ανοίξει (στην ουσία το στομάχι του), ότι απορροφά μεταφέρεται σε μια άλλη διάσταση που δεν έχει φυσικά όρια.
Εκεί βρίσκονται και αρκετά ερείπια από την κατεστραμμένη πόλη Ξέρξη.
Ο Φθόνος ή η Ζήλια (Envy, エンヴィー) είναι το τρίτο ανθρωπάριο σε σειρά εμφάνισης.
Το γένος του δε διευκρινίζεται στο μάνγκα και το δεύτερο άνιμε, ενώ στο πρώτο άνιμε, για σεναριακούς λόγους είναι γένους αρσενικού.
Έχει την δύναμη να μεταμορφώνεται σε ό,τι επιθυμεί αλλά η αρχική του μορφή είναι ένα πράσινο τέρας που δημιουργήθηκε από τις ψυχές όσων πέθαναν στην Ξέρξη (αναφορά στην γνωστή μεταφορά "το πράσινο τέρας της ζήλιας").
Η δύναμή του επιτρέπει να εισχωρεί στις αντίπαλες οργανώσεις και να δρα ως κατάσκοπος ή ακόμα και να δολοφονεί όσους γνωρίζουν τα μυστικά των ανθρωπαρίων.
