Πηλαφά Ντελίσιους
Τα Πηλαφά Ντελίσιους (Pilafa Delicious ή Ντελίσια) είναι ποικιλία μήλων που παράγεται στην περιοχή της Αρκαδίας.
Η Ένωση Γεωργικών Συνεταιρισμών Αρκαδίας έχει κατοχυρώσει τα μήλα Πηλαφά ως Προϊόν Ονομασίας Προέλευσης (Π.Ο.Π.).
Σήμερα καλλιεργούνται γύρω στα 1000-1500 στρέμματα στην Αρκαδία και η παραγωγή υπολογίζεται σε περίπου 1000 τόνους ετησίως.
Τα μήλα αυτά δεν είναι πολυ ελκυστικά εμφανισιακά.
Αναγνωρίζονται απο τη κιτρινοκόκκινη θαμπή όψη, και ενίοτε φέρουν στίγματα.
Τα στοιχεία αυτά μπορεί να αποθαρρύνουν τον αγοραστή, ιδιαίτερα αν εκτίθενται δίπλα σε ποικιλίες με ζωηρά χρώματα και αψεγάδιαστη εμφάνιση.
Τα μήλα Πηλαφά έχουν μια ιδιαίτερη, πλούσια, ελαφρώς υπόξινη γεύση.
Ένα επιπλέον χαρακτηριστικό είναι η δυνατότητα να διατηρούνται επι μακρόν δίχως να αλλοιώνεται ιδιαίτερα η γεύση και η τραγανότητα τους.
Τα Ντελίσια της Τρίπολης, ή Μήλα Τριπόλεως όπως αλλιώς αποκαλούνται τα μήλα Πηλαφά, προορίζονται κυρίως για τις αγορές της Αθήνας και της Πελοποννήσου.
Ο σπόρος για τα μήλα Ντελίσια έφερε στην Βλαχοκερασιά Αρκαδίας κάποιος επαναπατρισθείς Ελληνοαμερικανός ονόματι Πηλαφάς στις αρχές του 20ού αιώνα, ιστορία που είναι πιστευτή μιας και στα Βόρεια της πολιτείας της Νέας Υόρκης, όπως αναφέρεται, καλλιεργείται και σήμερα μια ποικιλία μήλων του 19ου αιώνα που μοιάζει πολύ στην όψη και στην γεύση με αυτά της Τρίπολης.
Τα μήλα αυτά ονομάζονται Golden Russet και θεωρούνται εθνικό κειμήλιο.
Ο Πηλαφάς βραβεύτηκε και απο τον βασιλιά της Ελλάδος για την συγκεκριμένη κίνηση.
