Τσιανγκ Κάι Σεκ
Ο Τσιαν Κάι-Σεκ (πραγματικό όνομα Τσιαν Τσον-Τσεν, 31 Οκτωβρίου 1887 - 5 Απριλίου 1975) ήταν Κινέζος πολιτικός ο οποίος γεννήθηκε στο Νιγκ Πο της Κίνας στις 31 Οκτωβρίου 1887.
Διατέλεσε Πρόεδρος της Κίνας από το 1928 έως το 1948 και Πρόεδρος της Δημοκρατίας της Κίνας (Ταϊβάν) έως το 1975.
Ο πατέρας του, ο οποίος ήταν έμπορος κρασιών, πέθανε όταν ο Τσιαν ήταν σε ηλικία 9 ετών και τον μεγάλωσαν κάποιοι συγγενείς του.
Όμως οι συγγενείς του αυτοί τον κακομεταχειρίζονταν, και έτσι αναγκάστηκε να φύγει και να καταταχτεί στον στρατό.
Όταν έγινε 18 χρονών έδωσε εξετάσεις στην στρατιωτική ακαδημία Πάο Τιν, όπου έγινε δεκτός το 1906.
Στο μεταξύ παντρεύτηκε την Μάο και απόκτησαν έναν γιο, τον Τσιαν Τσιν Κούο.
Αργότερα ο Τσιαν πήγε στην Ιαπωνία όπου φοίτησε στην στρατιωτική σχολή του Τόκιο.
Εκεί γνώρισε τον Σον Γιατ-Σεν, ο οποίος οργάνωνε την επανάσταση εναντίον της μοναρχίας των Μαντσού στην Κίνα, έγινε οπαδός του και επέστρεψαν μαζί στην πατρίδα μετά την πρώτη επαναστατική εξέγερση το 1911.
Ο Σον Γιατ-Σεν σχημάτισε κυβέρνηση αφού πρώτα συμμάχησε με τους κομμουνιστές και ο Τσιαν έφυγε για την Μόσχα για να μελετήσει τις Σοβιετικές στρατιωτικές μεθόδους.
Όταν ο Σον Γιατ-Σεν πέθανε, το 1925 ο Τσιαν αναδείχθηκε σε ηγέτη του επαναστατικού κινήματος.
Χάρη στις μεγάλες του οργανωτικές ικανότητες κατάφερε να δημιουργήσει μία σύγχρονη και ευέλικτη στρατιά.
Ο Τσιαν είχε έντονα αντικομμουνιστικά αισθήματα.
Έτσι την άνοιξη του 1927 διέταξε την σύλληψη και εξόντωση χιλιάδων κομμουνιστών που βρίσκονταν στο κόμμα του.
Η αντικομμουνιστική πολιτική του Τσαν προκάλεσε έναν νέο εμφύλιο πόλεμο ο οποίος τερματίστηκε τον Μάιο του 1949 με νίκη των κομμουνιστών του Μάο Τσε-Τον.
Ο Τσιαν Κάι-Σεκ κατέφυγε στην Ταϊβάν, μαζί με δύο εκατομμύρια Κινέζους εθνικιστές, κάτω από αμερικανική προστασία.
Εκεί έγινε Πρόεδρος της Εθνικιστικής Κίνας.
Πέθανε στην Ταϊβάν στις 5 Απριλίου 1975.
