Ψαθοχώρι Καρδίτσας
Το Ψαθοχώρι βρίσκεται σε απόσταση 17 χιλιομέτρων από την πόλη της Καρδίτσας, βορειοανατολικά του νομού και ανήκει στο δήμο Παλαμά.
Ο πληθυσμός του ανέρχεται γύρω στους 250-300 μόνιμους κατοίκους.
Ιστορικά στοιχεία
Η ιστορία του χωριού, σύμφωνα με διάφορες πηγές, μετράει από τον 6ο αιώνα μ.Χ.
με την ονομασία Ράκωβα, η οποία ονομασία έμεινε από τους Σλάβους.
Η σημερινή τοποθεσία του χωριού διαμορφώθηκε ύστερα από πλημμύρες που σημειώθηκαν στην περιοχή το 1920 και είχαν ως αποτέλεσμα να καταστραφεί και να μεταφερθεί στην σημερινή του θέση.
Πολλοί κάτοικοι αναγκάστηκαν να καταφύγουν σε άλλους οικισμούς με αποτέλεσμα να μειωθεί σημαντικά ο πληθυσμός του χωριού.
Αφού χάθηκαν όλα τους τα υπάρχοντα, με τις πλημμύρες, αναγκάστηκαν να βρουν μια ασχολία που θα τους εξοικονομούσε τα απαραίτητα χρήματα για να ζήσουν.
Επέλεξαν να φτιάχνουν ψάθες από τα καλάμια του βάλτου που είχε δημιουργηθεί από τις πλημμύρες και να τις πουλάνε στην αγορά της Καρδίτσας.
Αυτό είχε ως αποτέλεσμα το νέο χωριό να πάρει το όνομα από τις ψάθες, δηλαδή Ψαθοχώρι.
