Κώστας Μαυρουδής
Ο Κώστας Μαυρουδής γεννήθηκε στην Τήνο το 1948 . Σπούδασε Νομικά στην Αθήνα.
Πρωτοδημοσίευσε ποιήματα το 1968.
Ανήκει στους πρώτους χρονολογικά ποιητές της "γενιάς του '70".
Έχει εκδώσει τις ποιητικές συλλογές Λόγοι Δύο (1973), Ποίηση (Τραμ 1978), Το Δάνειο του Χρόνου (Κέδρος 1989), Επίσκεψη σε Γέροντα με Άνοια (Κέδρος 2001), Τέσσερις Εποχές (Κέδρος 2009).
Εκτός της ποιήσεως έχει γράψει πεζόμορφα βιβλία ποιητικού κλίματος, με πυκνά και σύντομα κείμενα που θυμίζουν ημερολόγιο και αφοριστικό στοχασμό ή περιγραφές ταξιδιωτικών εντυπώσεων Αυτά είναι: Με Εισιτήριο Επιστροφής (Εστία 1983, Β΄ εκδ.
Πλέθρον 1999), Οι Κουρτίνες του Γκριμπάλντι (Νεφέλη 2000) Στενογραφία (Κέδρος 2006).
Η Ζωή με Εχθρούς (Δελφίνι 1998, Β΄ εκδ.
Μελάνι 2008) είναι συγκέντρωση άρθρων και σχολίων που κατά καιρούς δημοσιεύτηκαν σε εφημερίδες και περιοδικά.
Το 2001 ήταν υποψήφιος για το κρατικό βραβείο λογοτεχνίας στην κατηγορία Μαρτυρία με το βιβλίο Οι κουρτίνες του Γκαριμπάλντι (εκδόσεων Νεφέλη)
Ο Κώστας Μαυρουδής θα μπορούσε να χαρακτηρισθεί ποιητής μνήμης, που έχει ταυτιστεί με την υπόθεση του παρελθόντος, αφού κατά έναν στίχο του "ό,τι απομακρύνεται είναι ποίηση".
Στην αφετηρία του τον χαρακτήριζε ολιγόστιχη κομψότητα και καθαρολογία.
Αργότερα τα χαρακτηριστικά αυτά έδωσαν τη θέση τους σε μια πιο αναλυτική (κάποτε πεζολογική) έκφραση.
Ωστόσο πάντα το αντικείμενο είναι κοινό και αφορά την απώλεια του παρόντος, τον συντελεσμένο χρόνο, τη φθορά και την ήττα μας απ' αυτόν.
Εξελισσόμενη, η ποίησή του ξέφυγε απ' την κομψοέπεια και τη συντομία της μινιατούρας.
Τα τελευταία του ποιήματα (Τέσσερις Εποχές) είναι εκτεταμένες αφηγηματικές φόρμες, συγκροτημένες από λεπτομερείς περιγραφές με "υπόθεση" που έχει αρχή και τέλος.
Περιγράφουν καταστάσεις, πρόσωπα και βιώματα, με τρόπο δραματικό ή υπογείως παιγνιώδη, και παρακολουθούν την καθημερινότητα (άλλοτε κοσμοπολιτικά λαμπρή, άλλοτε αυτόχθονα) φροντίζοντας λιγότερο τη λυρική μέριμνα και περισσότερο την οργάνωση μιας "ιστορίας".
Από το 1978, ο Κώστας Μαυρουδής εκδίδει και διευθύνει το λογοτεχνικό περιοδικό Το Δέντρο.
Εργογραφία
Αναφορές
