Citroën Activa
Tα Citroën Activa και Citroën Activa 2 ήταν δύο πρωτότυπα αυτοκίνητα (concept cars) που κατασκευάστηκαν από τη γαλλική αυτοκινητοβιομηχανία Citroën, ως μέσο για τη δοκιμή και την επίδειξη τεχνολογιών, που προορίζονταν για μελλοντική χρήση σε αυτοκίνητα παραγωγής της.
Και τα δύο είχαν παρουσιαστεί στο Σαλόνι Αυτοκινήτου του Παρισιού του 1988 και του 1990 αντίστοιχα.
Το όνομα Activa χρησιμοποιήθηκε, μεταξύ του 1994 και του 2001, ως ονομασία της έκδοσης του Citroën Xantia που ήταν εφοδιασμένη με ενεργό ανάρτηση, την Xantia Activa.
Ανάρτηση
Ανάμεσα στα χαρακτηριστικά του Activa και του Activa II, ήταν η ηλεκτρονικά ελεγχόμενη υδροπνευματική ανάρτηση, γνωστή ως σύστημα "Hydractive", σε συνδυασμό με δύο επιπλέον σφαίρες και δύο υδραυλικούς κυλίνδρους που χρησιμοποιούνται σε συνδυασμό με τον έλεγχο του υπολογιστή για να εξαλειφθούν εντελώς οι κλίσεις του αμαξώματος.
Αυτό συνδύασε τη διάσημη υδροπνευματική ανάρτηση της Citroën με εξελιγμένους ηλεκτρονικούς αισθητήρες, που επιτρέπουν:
Το σύστημα Hydractive έγινε σύντομα διαθέσιμο στο κοινό, για πρώτη φορά στο Citroën XM το 1989 και μεταγενέστερα και στο Citroën Xantia το 1993.
Το 1994, επίσης, το σύστημα που μηδένιζε τις κλίσεις του αμαξώματος στις στροφές, εισήχθη στην έκδοση Xantia Activa, καθιστώντας την ένα από τα λίγα αυτοκίνητα παραγωγής με ενεργό ανάρτηση.
Citroën Activa 1
To αρχικό Citroën Activa του 1988 έφερε, επίσης, πλήρως υδραυλικά ελεγχόμενη (και ταυτόχρονα ανεξάρτητη για κάθε τροχό) τετραδιεύθυνση, Σύστημα Αντιμπλοκαρίσματος Τροχών (Anti-lock Braking System / ABS), Σύστημα Ελέγχου Πρόσφυσης (traction control system), κεντρική έγχρωμη οθόνη πολλαπλών ενδείξεων και κεντρική κονσόλα με ολοκληρωμένη πολυσυσκευή για τον έλεγχο της λειτουργίας του κλιματισμού και του ηχοσυστήματος.
Όλα αυτά, ήταν εξαιρετικά υψηλής τεχνολογίας για την τότε εποχή.
Citroën Activa 2
Το Activa 2 του 1990 ήταν ένα μεγάλο και εντυπωσιακό 2-πορτο coupé που βασιζόταν κυρίως στο τεχνολογικό υπόβαθρο του Citroën XM, με έντονα φουτουριστική εμφάνιση, αν και λιγότερο "εξωπραγματική" από αυτήν του Activa 1.
Έφερε τον βενζινοκινητήρα 3.0 λίτρων V6 24-βάλβιδο, ισχύος 200 hp, της κορυφαίας έκδοσης του ΧΜ.
Επιπλέον, ήταν εξοπλισμένο με την ίδια ενεργό ανάρτηση για τον μηδενισμό των κλίσεων του αμαξώματος στις στροφές, αποκλειστικά 4-τάχυτο αυτόματο κιβώτιο, σύστημα δορυφορικής πλοήγησης ενσωματωμένο σε μία κεντρική έγχρωμη οθόνη πολλαπλών ενδείξεων και μία κεντρική κονσόλα με πληκτρολόγιο αντί του κλασικού μοχλού ταχυτήτων.
Το Activa 2 αρχικά προοριζόταν για παραγωγή, αλλά τελικώς αποφασίστηκε ότι το ίματζ της Citroën δεν ήταν επαρκώς ισχυρό για την συγκεκριμένη κατηγορία και θα ήταν πολύ δύσκολο να ανταγωνιστεί εταιρείες υψηλού κύρους, όπως την Mercedes-Benz και την Porsche, στα 2-πορτα πολυτελή κουπέ.
