Peugeot 605
Το Peugeot 605 ήταν ένα μεσαίο πολυτελές αυτοκίνητο της κατηγορίας Ε, που παρήχθη από τη γαλλική αυτοκινητοβιομηχανία Peugeot, από τον Ιούλιο του 1989 έως τον Σεπτέμβριο του 1999.
Συνολικά κατασκευάστηκαν 252.185
αντίτυπα σειράς 605 στα 10 έτη παραγωγής του.
Ιστορικό
Το Peugeot 605 παρουσιάστηκε στο Σαλόνι Αυτοκινήτου της Φρανκφούρτης τον Σεπτέμβριο του 1989 και λανσαρίστηκε σχεδόν αμέσως, αν και η παραγωγή του είχε ήδη ξεκινήσει από τον Ιούλιο.
Ειδικότερα στο Ηνωμένο Βασίλειο, κυκλοφόρησε στα τέλη της άνοιξης του 1990.
Στα πλαίσια της πολιτικής του ομίλου PSA Peugeot Citroën, το 605 μοιραζόταν το ίδιο πλαίσιο και τους ίδιους κινητήρες με το Citroën XM.
Ωστόσο, αντίθετα με το ΧΜ που ήταν ένα εντελώς αντισυμβατικό 5-πορτο liftback δύο όγκων, το 605 ήταν ένα τυπικό 4-πορτο sedan τριών όγκων, ενώ και η αισθητική των δύο μοντέλων ήταν εντελώς διαφορετική, σε βαθμό που ο εξωτερικός παρατηρητής να μην μπορεί να διακρίνει την συγγένεια.
Το 605 ήταν ο επίσημος διάδοχος τόσο του εμπορικά ανεπιτυχούς Peugeot 604, που είχε αποσυρθεί από την παραγωγή το 1985, όσο και του δημοφιλέστερου Peugeot 505, το οποίο αντικαταστάθηκε από δύο μοντέλα: το μεσαίο οικογενειακό Peugeot 405 (κυκλοφόρησε τον Οκτώβριο του 1987) και το πολυτελές 605.
Τα ισχυρά πλεονεκτήματα του 605 ήταν τα υψηλά επίπεδα εξοπλισμού, η πολυτελής διακόσμηση στο εσωτερικό και ιδίως στο προαιρετικό δερμάτινο σαλόνι, η ομαλή του ποιότητα κύλισης και το εξαιρετικό του κράτημα / οδική συμπεριφορά.
Όμως η Peugeot πάντα δυσκολευόταν να πετύχει εμπορικά στην κατηγορία των πολυτελών αυτοκινήτων εκτός Γαλλίας και το 605 δεν ήταν εξαίρεση.
Επιπλέον, εισέπραξε άκρως αρνητικά σχόλια ότι ήταν υπερβολικά παρόμοιο στη σχεδιαστική φιλοσοφία και στην εξωτερική εμφάνιση με το αμέσως μικρότερο Peugeot 405 για να δικαιολογεί την αυξημένη τιμή του, ενώ και το ταμπλό του απέσπασε επίσης κακές κριτικές για τον αδιάφορο σχεδιασμό του.
Επίσης, όπως συνέβη και με τα πρώτα XM, τα πρώτα 605 υπέφεραν από ελαττωματικές ηλεκτρικές συνδέσεις (connectors), λόγω υπερβολικής οικονομίας στα συστατικά στοιχεία, δεδομένου ότι η μητρική εταιρεία PSA Peugeot Citroën αντιμετώπιζε οικονομικές δυσκολίες κατά την εποχή του σχεδιασμού των Peugeot 605 και Citroën XM.
Αυτό οδήγησε σε ένα μεγάλο αριθμό μηχανικών βλαβών και δυσλειτουργιών στα ηλεκτρικά, με τελικό αποτέλεσμα ότι το 605 υπέστη σοβαρή ζημιά στη φήμη του και παρά τις προσπάθειες της εταιρείας, δεν κατάφερε ποτέ να την αποκαταστήσει.
Μάλιστα ενώ στο Citroën ΧΜ, όλα αυτά τα προβλήματα ξεπεράστηκαν οριστικά μέσα στο 1991 και σύντομα είχε γίνει ένα πολύ ώριμο και αξιόπιστο μοντέλο, στο Peugeot 605 χρειάστηκαν 3 χρόνια για να βελτιωθούν τα απογοητευτικά επίπεδα ποιότητας.
Μετά και το λανσάρισμα του πολύ πιο σύγχρονου αισθητικά (τόσο στην εξωτερική εμφάνιση, όσο και στο σαλόνι) και εξαιρετικά επιτυχημένου Peugeot 406, τον Οκτώβριο του 1995, οι πωλήσεις του 605 κατέρρευσαν σε σχεδόν αμελητέα επίπεδα.
Στα μετέπειτα έτη παραγωγής του, η μοναδική βελτίωση ήταν η αντικατάσταση των δύο παλαιότερων τρίλιτρων κινητήρων από έναν εντελώς νέο 3.0 V6 24-βαλβίδο, ισχύος 194 hp, το 1997 (όπως συνέβη τότε και σε όλα τα τρίλιτρα μοντέλα του ομίλου PSA Peugeot Citroën) και τελικώς το 605 διακόπηκε "ήσυχα" το 1999.
Πάντως όσα αυτοκίνητα κατασκευάστηκαν από το 1992 και μετά, γενικά έχουν καλή ποιότητα κατασκευής και αξιοπιστία.
Αυτό συχνά προσέφερε εκπληκτικά καλές ευκαιρίες για την αγορά μεταχειρισμένων, καθώς η αρχική απαξιωτική φήμη του, διατηρoύσε τις τιμές των μοντέλων σε χαμηλά επίπεδα.
Κινητήρες
Αρχικά, οι κορυφαίοι κινητήρες του Peugeot 605 ήταν δύο μηχανικά σύνολα V6 3.0 λίτρων βενζίνης, το ένα 12-βαλβίδο και το άλλο 24-βαλβίδο, με ισχύ 170 και 200 ίππους αντίστοιχα.
Αυτοί οι κινητήρες του προσέφεραν επιδόσεις αντάξιες των καλύτερων γαλλικών αυτοκινήτων, καθώς πετύχαινε επιτάχυνση 0-100 χλμ./ώρα
σε 8,9 δευτερόλεπτα με τον 12-βάλβιδο και σε 8,4 δευτερόλεπτα με τον 24-βάλβιδο.
Ταυτόχρονα προσφέρονταν και δύο κινητήρες 2.0 λίτρων, ισχύος 115 hp με καρμπυρατέρ και 130 hp με injection.
To 1993, αντικαταστάθηκαν από άλλον δίλιτρο 123 ίππων, ενώ τότε προστέθηκε ένας νέος δίλιτρος τούρμπο, ισχύος 145 ίππων.
Το 1997, οι δύο κινητήρες των 3.0 λίτρων αντικαταστάθηκαν από έναν εντελώς νέο 3.0 V6 24-βαλβίδο, με ισχύ 194 hp.
Υπήρξαν επίσης και κινητήρες Diesel, αλλά μόνο 4-κύλινδροι.
Αρχικά διατέθηκαν ένας 2.1 λίτρων ντίζελ 83 ίππων SLD και ένας 2.1 λίτρων τουρμποντίζελ 110 ίππων SLDT.
Το 1995, προστέθηκε ένας 2.5 λίτρων τουρμποντίζελ, ισχύος 130 ίππων, προσφέροντας καλή απόδοση για τα δεδομένα των κινητήρων ντίζελ της τότε εποχής.
Αισθητική
Όπως προαναφέρθηκε, η εξωτερική εμφάνιση του 605 είχε υπερβολικά μεγάλη ομοιότητα με το αμέσως μικρότερο Peugeot 405.
Επιπλέον, το προφίλ του θύμιζε έντονα την Alfa Romeo 164, που είχε λανσαριστεί στις 7 Φεβρουαρίου 1987, ενώ και τα τρία μοντέλα είχαν σχεδιαστεί από τον οίκο Πινινφαρίνα.
Στην πραγματικότητα, ωστόσο, το 605 είχε στενή συγγένεια με το Citroën XM και δεν είχε κανένα κοινό στοιχείο με την 164.
Αντικατάσταση του 605
Ο διάδοχος του 605, το Peugeot 607, παρουσιάστηκε στα τέλη του 1999 και λανσαρίστηκε τον Μάιο του 2000, σημειώνοντας λίγο μεγαλύτερη επιτυχία στην εγχώρια αγορά, αλλά καμία απολύτως απήχηση στις εξαγωγικές αγορές και τελικώς διακόπηκε επίσης "ήσυχα" το 2010.
Μάλιστα τόσο το δάπεδο του αμαξώματος, όσο και τα μηχανικά μέρη του 605 (κινητήρες και συστήματα μετάδοσης) μεταφέρθηκαν και στο Peugeot 607, με μικρές μόνο τροποποιήσεις.
Το τέλος της παραγωγής του 605 σήμανε και το τέλος των Peugeot γενιάς "05" στην Ευρώπη, μετά από περισσότερα από 20 χρόνια.
Η γενιά αυτή είχε αρχίσει ήδη από το 1977 (στο Ηνωμένο Βασίλειο το 1978) με το Peugeot 305.
Αναφορές
