Hellas Sat
Hellas Sat ονομάζεται μια θυγατρική εταιρία του Arabsat, η οποία έχει στην ιδιοκτησία της και διαχειρίζεται τον ελλαδο -κυπριακό τηλεπικοινωνιακό δορυφόρο HELLAS SAT 2.
Η έδρα της εταιρείας βρίσκεται στην Κοφίνου στην Κύπρο και τα γραφεία της θυγατρικής της στην Ελλάδα βρίσκονται στο Κορωπί.
Ο δορυφόρος Hellas Sat 2, μια κοινή πρωτοβουλία Ελλάδας και Κύπρου.
Διευθύνων Σύμβουλος της εταιρίας είναι ο Χριστόδουλος Πρωτοπαπάς.
Ο Hellas-Sat-2 είναι ο δορυφόρος που βρίσκεται σήμερα υπό την ιδιοκτησία, εμπορική εκμετάλλευση και έλεγχο της εταιρίας.
Εκτοξεύτηκε από το Ακρωτήριο Κανάβεραλ, στη Φλόριντα των ΗΠΑ στις 14 Μαΐου 2003.
Μετά από την επιτυχημένη εκτόξευση που είχε, τέθηκε επιτυχώς στη γεωστατική τροχιά 39Ε (δηλαδή βρίσκεται μόνιμα σε γεωγραφικό μήκος 39° ανατολικά του Γκρίνουϊτς και πλάτος 0°, δηλαδή επί του ισημερινού) συγκεκριμένα πάνω από την περιοχή της Κένυας.
Πρόκειται για το μοντέλο Eurostar E2000+ της γαλλικής εταιρίας Astrium.
Την ευθύνη εκτόξευσης του Hellas Sat 2 είχαν οι εταιρείες Lockheed Martin και ILS (International Launch Services), ενώ τον ελληνικό δορυφόρο μετέφερε στο Διάστημα ο νέας γενιάς πύραυλος Atlas V.
Μεταξύ των σχεδιαστών του πυραύλου είναι και ο ελληνικής καταγωγής Γιάννης Καράς, υψηλόβαθμο στέλεχος της Lockheed Martin.
Ο δορυφόρος Hellas Sat-2 διαθέτει δύο σταθερές δέσμες με 18 αναμεταδότες για την κάλυψη της Ευρώπης και δύο κινητές δέσμες με 12 αναμεταδότες για την κάλυψη της Μέσης Ανατολής, της Αμερικής, της Αφρικής, και της Νοτιοανατολικής - Κεντρικής Ασίας.
Η εταιρεία HELLAS SAT θεωρείται μια από τις πιο επιτυχημένες δορυφορικές εταιρείες του κόσμου, αφού χρησιμοποιούν σήμερα το δορυφόρο πάνω από 100 πελάτες σε 32 χώρες.
Τα κέρδη της εταιρείας μεσούσης της οικονομικής κρίσης το 2010 ήταν 8,6 εκατομμύρια ευρώ ενώ για το 2011 αναμένεται σημαντική αύξηση.
Η εταιρεία δραστηριοποιείται διεθνώς πολύ έντονα και έχει σημαντικό διεθνές κύρος.
Ο Διευθύνων Σύμβουλός της Χριστόδουλος Πρωτοπαπάς εκλέγηκε δύο φορές Πρόεδρος της Ένωσης Ευρωπαϊκών Δορυφορικών Οργανισμών και πρωτοστάτησε στην προστασία του δορυφορικού φάσματος στο τελευταίο συνέδριο της ITU που πραγματοποιήθηκε τον Οκτώβριο του 2007 στη Γενεύη.
Η HELLAS SAT ήταν από τις πρώτες εταιρείες στην Ευρώπη που εισήγαγε την υπηρεσία του δορυφορικού ίντερνετ η οποία χρησιμοποιείται για τη γεφύρωση του ψηφιακού χάσματος στις απομακρυσμένες περιοχές.
Σημαντικά έργα που ανέλαβε ήταν η εγκατάσταση ίντερνετ σε 300 σχολεία της Αλβανίας, η εγκατάσταση δωρεάν υπηρεσίας ίντερνετ σε 153 απομακρυσμένες κοινότητες της Κύπρου και το πρόγραμμα RURAL WINGS μέσω του οποίου προσφέρεται τηλε-εκπαίδευση σε δεκάδες σχολεία της Ευρώπης.
