BMW E65
Η BMW Σειρά 7 E65 / E66 ήταν ένα μεγάλο πολυτελές αυτοκίνητο της κατηγορίας F, που παρήχθη από τη γερμανική αυτοκινητοβιομηχανία BMW, μεταξύ του 2001 και του 2008.
Αντικατέστησε τη BMW E38 και αντικαταστάθηκε στα τέλη του 2008 από τη BMW F01.
Η Ε65 / E66 ήταν η τέταρτη κατά σειρά γενιά της Σειράς 7.
Ονοματολογία
Κυκλοφόρησε σε 4 εκδόσεις:
Αν και εκδοχές με μακρύτερο μεταξόνιο, όπως και θωρακισμένες, είχαν υπάρξει και σε παλαιότερες γενιές της Σειράς 7, η E65 ήταν η πρώτη γενιά με ξεχωριστούς κωδικούς για την κάθε εκδοχή.
Κινητήρες
Tο αυτοκίνητο αποκαλύφθηκε στο Σαλόνι Αυτοκινήτου της Φρανκφούρτης τον Σεπτέμβριο του 2001.
Στην Ευρώπη λανσαρίστηκε στις 17 Νοεμβρίου 2001.
Στις ΗΠΑ και στις άλλες αγορές διεθνώς, εμφανίστηκε την άνοιξη του 2002, ως μοντέλο 2003.
Αρχικά κυκλοφόρησε μόνο η στάνταρ εκδοχή Ε65 και μόνο τα μοντέλα 735i (ισχύος 272 hp) και 745i (ισχύος 333 hp), αμφότερα με βενζινοκινητήρες V8.
Τoν Απρίλιο του 2002, λανσαρίστηκε και η εκδοχή με μακρύτερο μεταξόνιο E66, με ένα επιπλέον L στο όνομα της κάθε έκδοσης: 735Li και 745Li.
Μάλιστα ήταν η πρώτη στην ιστορία Σειρά 7 που άλλαξε την σειρά των γραμμάτων στις εκδόσεις με μακρύτερο μεταξόνιο από 7xxiL σε 7xxLi.
Λίγους μήνες μετά, ακολούθησαν οι εκδόσεις ντίζελ 730d και 740d, με σύστημα ψεκασμού common-rail 2-ης γενιάς, αρχικά μόνο με στάνταρ μεταξόνιο.
Το φθινόπωρο του 2002, η παλέτα συμπληρώθηκε από την νέα 760i/760Li, με κινητήρα 5.972 cm³ V12 48-βάλβιδο, ισχύος 445 hp / 6.000 rpm, με άμεσο ψεκασμό και, για πρώτη φορά, με πλήρως μεταβλητό έλεγχο βαλβίδων Valvetronic.
Την άνοιξη του 2003, πάντως, προστέθηκε και μια βασική έκδοση 730i/730Li, με κινητήρα 2.979 cm³ 6-κύλινδρο σε σειρά (I6).
Καινοτομίες
Όλοι οι κινητήρες συνδυάζονταν αποκλειστικά με ένα 6-τάχυτο αυτόματο κιβώτιο ταχυτήτων, πλήρως ηλεκτρονικά ελεγχόμενο και μάλιστα το E65 / Ε66 ήταν το πρώτο αυτοκίνητο παγκοσμίως με 6-τάχυτο αυτόματο κιβώτιο.
Ελέγχεται από έναν μικρό μοχλό πίσω από το τιμόνι ή με κουμπιά στο τιμόνι όταν επιλέγεται ο χειροκίνητος έλεγχος.
Στο σημείο που βρίσκεται παραδοσιακά ο λεβιές ταχυτήτων, τοποθετήθηκε το καινοτόμο σύστημα iDrive.
Το iDrive ελέγχεται από ένα περιστροφικό ποντίκι, μέσω ποικιλίας κινήσεων joystick / ολίσθηση / πάτημα.
Με το σύστημα αυτό ρυθμίζεται το σύστημα δορυφορικής πλοήγησης GPS, ο κλιματισμός, το ηχοσύστημα και η πρόσβαση στο Διαδίκτυο.
Όλες οι σχετικές ενδείξεις ενσωματώθηκαν στην κεντρική οθόνη, που είχε τοποθετηθεί στο πάνω μέρος της κεντρικής κονσόλας, η οποία ενημέρωνε τον οδηγό και για την κατάσταση του κινητήρα.
Ανανέωση του 2005
Τον Απρίλιο του 2005, η Ε65 / Ε66 υπέστη ένα έντονο λίφτινγκ στην εξωτερική εμφάνιση, ενώ επίσης, όλοι οι κινητήρες εκτός από τον V12 υπέστησαν εκσυγχρονισμό.
Οι εκδόσεις 735i/735Li και 745i/745Li αντικαταστάθηκαν από τις νέες 740i/740Li και 750i/750Li, με νέους κινητήρες αντίστοιχων με τα ονόματα κυβισμών.
Η βασική έκδοση 730i απέκτησε έναν νέο 6-κύλινδρο σε σειρά (I6) κινητήρα 2.996 cm³, ισχύος 258 hp / 6.600 rpm, έναντι 231 hp / 5.900 rpm του προηγούμενου.
Μεταξύ των πετρελαιοκίνητων, η 740d αντικαταστάθηκε από την 745d, ενώ η 730d απέκτησε έκδοση με μακρύτερο μεταξόνιο, την 730Ld.
Οι 730d/730Ld και 745d εξοπλίστηκαν με τεχνολογία common-rail 3-ης γενιάς.
Η 745d έφερε διπλό υπερσυμπιεστή (Biturbo) και η 730d έναν υπερσυμπιεστή (Τurbo).
Επίσης, εμφανίστηκε το πακέτο Adaptive Drive, που έφερε αμορτισέρ με ρυθμιζόμενη δύναμη απόσβεσης.
Το σύστημα iDrive απλοποιήθηκε και έγινε πιο φιλικό στη χρήση για τον οδηγό.
Ο αισθητήρας βροχής (αρχικά ήταν έξτρα) και οι προβολείς αυτόματης λειτουργίας και προσαρμογής (είχαν εισαχθεί την σεζόν / model year του 2003, ως έξτρα) έγιναν πλέον στάνταρ σε όλα, ενώ εμφανίστηκε προαιρετικό Σύστημα Νυχτερινής Όρασης.
BMW Hydrogen 7
Η γενιά Ε65 / Ε66 της Σειράς 7, διατέθηκε και σε μια ειδική έκδοση, γνωστή ως BMW Hydrogen 7 E68, η οποία ήταν το πρώτο παγκοσμίως αυτοκίνητο παραγωγής με κυψέλες καυσίμου για την παραγωγή ενέργειας με βάση το υδρογόνο.
Το μεγάλο πλεονέκτημα του υδρογόνου είναι ότι κάνει "καθαρή" καύση, καθώς όταν καίγεται με οξυγόνο παράγει μόνο νερό και θερμότητα).
Για την ακρίβεια, η BMW E68 ήταν υβριδικό μοντέλο, καθώς μπορούσε να καταναλώνει βενζίνη ή υγρό υδρογόνο, κατ' επιλογήν του οδηγού, αν και τελικώς κυκλοφόρησε σε περιορισμένα αντίτυπα και σε λίγες χώρες.
Αναφορές
