Citroën BX
Το Citroën BX ήταν ένα μεσαίο αυτοκίνητο της κατηγορίας D, που παρήχθη από τη γαλλική αυτοκινητοβιομηχανία Citroën, μεταξύ του 1982 και του 1993, αν και η έκδοση Break (station wagon) διατηρήθηκε στην παραγωγή έως το 1994.
Συνολικά κατασκευάστηκαν 2.315.739
αντίτυπα σειράς ΒΧ κατά τη διάρκεια των 12 ετών παραγωγής του.
Αντικατέστησε το Citroën GSΑ και αντικαταστάθηκε το 1993 από το Citroën Xantia.
Εκδόσεις
Η βασική έκδοση στα περισσότερα κράτη έφερε κινητήρα 1.4 λίτρων βενζίνης, με τις μεγαλύτερες να φέρουν κινητήρες 1.6 και 1.9 λίτρων βενζίνης, ενώ προσφερόταν και με κινητήρες 1.8 και 1.9 λίτρων diesel και 1.8 λίτρων turbodiesel.
Τον Mάιο του 1987, λανσαρίστηκε και μια 16-βάλβιδη έκδοση του 1.9 GTi.
Σημειωτέον ότι υπήρξε το πρώτο γαλλικό αυτοκίνητο με 16-βάλβιδο κινητήρα.
Επιπλέον, το ΒΧ 1.9 16V ήταν και η ισχυρότερη έκδοση του ΒΧ, με ιπποδύναμη 160 hp, επιτάχυνση 0-100 km/h σε μόλις 7,4 sec και τελική ταχύτητα 220 km/h.
Επίσης, στην Ελλάδα, την Ιταλία και την Πορτογαλία υπήρξε από το 1986 έως το 1991 και μια έκδοση 1.1 λίτρων βενζίνης (κυβισμός πολύ ασυνήθιστος για μοντέλο της μεσαίας κατηγορίας), με ιπποδύναμη 55 hp στις 5.800 στροφές / λεπτό, λόγω της τότε εξαιρετικά υψηλής φορολογίας στα μεγάλου, αλλά ακόμα και μικρότερου κυβισμού αυτοκίνητα στα κράτη αυτά.
Στα πλαίσια της πολιτικής του ομίλου PSA Peugeot Citroën, το πλαίσιο και οι κινητήρες του BX χρησιμοποιήθηκαν και στο Peugeot 405, που κυκλοφόρησε τον Οκτώβριο του 1987.
Ωστόσο, αντίθετα με το 405 που ήταν ένα τυπικό 4-πορτο sedan τριών όγκων, το BX ήταν ένα έντονα αντισυμβατικό 5-πορτο liftback δύο όγκων, ενώ και η εξωτερική και εσωτερική αισθητική των δύο μοντέλων ήταν εντελώς διαφορετική, σε βαθμό που ο εξωτερικός παρατηρητής να μην μπορεί να διακρίνει την συγγένεια.
Αρχικά προσφερόταν μόνο σε liftback έκδοση, γνωστή ως BX Berline, αλλά το 1983 προστέθηκε μια εκδοχή station wagon, υπό την ονομασία BX Break.
Εξοπλισμός και ασφάλεια
Τo επίπεδο του διαθέσιμου εξοπλισμού του ΒΧ, με τα δεδομένα της δεκαετίας του 1980, ήταν εντυπωσιακά υψηλό για ένα αυτοκίνητο τέτοιας κατηγορίας, καθώς οι περισσότερες εκδόσεις προσέφεραν:
Το ΒΧ επίσης διέθετε ως στάνταρ την κλασική υδροπνευματική ανάρτηση της Citroën και ήταν ιδιαίτερα δημοφιλές για την άριστη οδική του συμπεριφορά και τα ισχυρά του φρένα, ενώ επιπλέον όλες οι εκδόσεις του ήταν εξοπλισμένες με 4 δισκόφρενα, κάτι πολύ σπάνιο για μεσαίο μοντέλο εν έτει 1982.
Παράλληλα, έφερε το κλασικό τιμόνι της Citroën με την μία ακτίνα, σε συνδυασμό και με ειδικά σχεδιασμένη κολώνα τιμονιού.
Για την ακρίβεια, και τα τρία (στεφάνη, ακτίνα και εσωτερική κολώνα τιμονιού) είχαν σχεδιαστεί να καταρρέουν σε πρόσκρουση, ώστε να μην τραυματίζεται ο οδηγός από το τιμόνι.
Το ΒΧ υπήρξε ένα από τα τελευταία Citroën με το τιμόνι με την μία ακτίνα, μέχρι τις αρχές της δεκαετίας του 1990 όταν εμφανίστηκε ο αερόσακος οδηγού και δυστυχώς, ως αποτέλεσμα της καθιέρωσής του, όλα τα Citroën έχασαν αναγκαστικά το παραδοσιακό αυτό τιμόνι.
Ο διάδοχος του ΒΧ, το Citroën Xantia, δεν είδε ποτέ το τιμόνι με την μία ακτίνα, ακριβώς λόγω της καθιέρωσης του αερόσακου.
Σημειωτέον ότι και η αεροδυναμική του ΒΧ ήταν πολύ καλή για μοντέλο του 1982, καθώς είχε αεροδυναμικό συντελεστή Cd 0,34.
Βελτιώσεις
Τα πρώτα BX έφεραν τον πρωτότυπο πίνακα οργάνων με τα δυο "κίτρινα μάτια", αντί για ταχύμετρο και στροφόμετρο (εκτός του BX GT του 1985, που είχε αναλογικό ταχύμετρο και στροφόμετρο), γνωστά και από τα Citroën CX και Citroën GS.
Τον Ιούλιο του 1986, αντικαταστάθηκε από έναν πιο συμβατικό, με αναλογικά όργανα, ενώ και το σαλόνι υπέστη μικρές κοσμητικές και βελτιωτικές αλλαγές, όπως και το ταμπλό.
Ταυτόχρονα, η εξωτερική αισθητική του Citroën BX εκσυγχρονίστηκε, καθώς τοποθετήθηκαν νέα μπροστινά φλας, καθρέπτες και προφυλακτήρες.
Όλα τα μετέπειτα μοντέλα έγιναν γνωστά ως η Σειρά 2, ενώ τα παλαιότερα αναφέρονται από τότε ως Σειρά 1.
Ο επανασχεδιασμός αυτός έγινε από τον Carl Olsen, τον σχεδιαστή της Citroën που διαμόρφωσε και την Σειρά 2 του Citroën CX το 1985, καθώς και την Σειρά 2 του Citroën AX το 1991.
Τον Ιούλιο του 1988, υπήρξαν και μερικές ακόμα βελτιώσεις, μεταξύ των οποίων τα κάπως πιο ημιδιάφανα κρύσταλλα των πίσω φώτων και μικρές επεμβάσεις στο σαλόνι.
Επίσης, από τον Φεβρουάριο του 1989 άρχισαν να λανσάρονται και εκδόσεις με τετρακίνηση, συμπληρώνοντας τις στάνταρ εκδόσεις που είχαν εμπρόσθια κίνηση.
Κινητήρες
Αναλυτικά, οι κινητήρες του Citroën BX ήταν οι εξής, όλοι 4-κύλινδροι σε σειρά (I4):
Ειδικές εκδόσεις
Υπήρξαν και κάποιες ειδικές εκδόσεις του Citroën BX, που κατασκευάστηκαν σε περιορισμένα αντίτυπα.
Οι πιο ενδιαφέρουσες ήταν οι εξής:
Αντικατάσταση του ΒΧ
Η 5-πορτη liftback έκδοση του Citroën BX αντικαταστάθηκε το 1993 από το Citroën Xantia, που λανσαρίστηκε τον Μάρτιο του 1993 και το αντίστοιχo ΒΧ σταμάτησε να παράγεται τον Δεκέμβριο.
Ωστόσο, η παραγωγή της έκδοσης station wagon συνεχίστηκε έως τον Ιούλιο του 1994 και τελικώς αντικαταστάθηκε τον Σεπτέμβριο του 1995 από το Xantia Break.
Αναφορές
