Grand Theft Auto: San Andreas
Το Grand Theft Auto: San Andreas (GTA: San Andreas ή και GTA: SA) είναι ένα ηλεκτρονικό παιχνίδι που δημιούργησε η Rockstar Games.
Πρόκειται για το πέμπτο παιχνίδι της σειράς Grand Theft Auto.
Κυκλοφόρησε στις ΗΠΑ στις 26 Οκτωβρίου 2004 και στις 29 Οκτωβρίου του ίδιου έτους στην Ευρώπη, ενώ στις 12 Ιουλίου 2007 ήταν διαθέσιμο για λήψη στο Xbox 360 και στις 21 Δεκεμβρίου 2012 ήταν διαθέσιμο για λήψη στο PlayStation 3.
Γενική περιγραφή
Το παιχνίδι είναι τοποθετημένο στη φανταστική αμερικανική πολιτεία του Σαν Αντρέας το 1992 και συγκεκριμένα στις πόλεις Λος Σάντος, Λας Βεντούρας και Σαν Φιέρο που είναι βασισμένες αντίστοιχα στις πόλεις Λος Άντζελες, Λας Βέγκας και Σαν Φρανσίσκο.
Μετά από πενταετή απουσία ο αφροαμερικανός Καρλ Τζόνσον (Carl Johnson, CJ) επιστρέφει στο Λος Σάντος για να εξετάσει τις συνθήκες θανάτου της μητέρας και του μικρότερου αδερφού του.
Μόλις φτάνει στην πόλη, τρεις διεφθαρμένοι αστυνομικοί με αρχηγό τον Φρανκ Τένπενι (Frank Tenpenny), του παίρνουν όλα τα χρήματα αφήνοντας τον με 350 δολάρια και τον παρατούν κάπου στο Λος Σάντος, σε περιοχή εχθρικής συμμορίας.
Επιστρέφοντας στην παλιά του γειτονιά, στην Grove Street, ο Καρλ διαπιστώνει ότι τα πράγματα έχουν αλλάξει ριζικά: η παλιά του συμμορία, η Grove Street Families έχει ουσιαστικά αποδυναμωθεί και οι υπόλοιπες έχουν αναδειχθεί στον υπόκοσμο.
Στη συνέχεια λοιπόν προσπαθεί μαζί με τον αδερφό του Σον "Σουίτ" Τζόνσον (Sean "Sweet" Johnson) να απελευθερώσει την γειτονία από τα ναρκωτικά έχοντας ως αντίπαλους τον Τένπενι και μερικά παλιά μέλη της συμμορίας του, που έχουν οικονομικά συμφέροντα στην διατήρηση της κρατούσας κατάστασης.
Τελικά ο αδερφός του φυλακίζεται και ο ίδιος αναγκάζεται να εγκαταλείψει το Λος Σάντος και μένει για ένα διάστημα σε μια κωμόπολη στην ανατολή του Σαν Αντρέας.
Με την υποστήριξη του Σίζαρ Βιαλπάντο (Cesar Vialpando), του φίλου της αδερφής του Κεντλ (Kendl), καταφέρνει να εγκατασταθεί στην μεγαλούπολη Σαν Φιέρο όπου αποκτά ένα συνεργείο αυτοκινήτων.
Εκτελώντας διάφορες αποστολές, γνωρίζει τελικά τον Μάικ Τορίνο (Mike Toreno), έναν πράκτορα μίας μυστικής κρατικής υπηρεσίας, ο οποίος του υπόσχεται να το βοηθήσει στην απελευθέρωση του αδερφού του, αφού ο Καρλ αναλάβει διάφορες δουλειές για αυτόν.
Μεταξύ άλλων, ο Καρλ θα αναγκαστεί να κλέψει ένα μαχητικό αεροπλάνο και να συμμετάσχει σε αερομαχία πάνω από το Σαν Φιέρο.
Τελικά θα καταλήξει στην τρίτη μεγαλούπολη του Σαν Αντρέας, το Λας Βεντούρας, όπου στη συνέχεια θα αποκτήσει ένα από τα μεγάλα καζίνο της πόλης.
Τέλος ο Τορίνο θα κρατήσει την υπόσχεσή του και ο Σουίτ θα αφεθεί ελεύθερος.
Αυτός όμως δεν εντυπωσιάζεται από την οικονομική επιτυχία του Καρλ.
Αντιθέτως, επιμένει στην επιστροφή στην Grove Street του Λος Σάντος, την οποία δε θέλει να παρατήσει στα χέρια του Τένπενι και των αντίπαλων συμμοριών της πόλης.
Έτσι ο Καρλ αναγκάζεται να βοηθήσει και πάλι τον αδερφό του στον πόλεμό του κατά των διεφθαρμένων αστυνομικών και του εμπορίου ναρκωτικών που υποστηρίζουν.
Ο Τένπενι συλλαμβάνεται, αθωώνεται όμως από το δικαστήριο, πράγμα που οδηγεί σε ταραχές σε ολόκληρη την έκταση του Λος Σάντος.
Με φόντο αυτό το χάος, ο Καρλ, γνωρίζοντας τώρα ποιοι ευθύνονται για την δολοφονία της μητέρας του, καταφέρνει να σκοτώσει μέλη της παλιάς του συμμορίας και στη συνέχεια τον ίδιο τον Τένπενι, παίρνοντας έτσι εκδίκηση.
Το Σαν Αντρέας είναι μια φανταστική πολιτεία στην δύση των ΗΠΑ, τα τοπία και οι πόλεις της οποίας θυμίζουν την περιοχή γύρω από την Καλιφόρνια.
Οι διαστάσεις του κόσμου του παιχνιδιού ξεπερνούν κατά πολύ τις διαστάσεις του προηγουμένου παιχνιδιού τις σειράς, του GTA: Vice City.Ενώ
εκείνο διέθετε δύο πόλεις, στο Σαν Αντρέας θα βρει κανείς τρεις μεγαλουπόλεις που βασίζονται στις πραγματικές πόλεις Λος Άντζελες, Σαν Φρανσίσκο και Λας Βέγκας (Λος Σάντος, Σαν Φιέρο και Λας Βεντούρας).
Για μεταφορές υπάρχει ένα μεγάλο οδικό και σιδηροδρομικό δίκτυο, καθώς επίσης και αεροπορικές πτήσεις.
Εκτός των τριών μεγάλων πόλεων υπάρχουν 13 κωμοπόλεις και χωριά και μια κοντά στο Λας Βεντούρας άλλα έχει εγκαταλειφθεί λόγο μια μυστηριώδους επίθεσης.Επίσης
υπάρχουν μεγάλες ακατοίκητες εκτάσεις (δάση, έρημος,χωράφια,ορεινές περιοχές).
Επίσης κοντά στον San Fierro υπάρχει μια μεσαιωνική πόλη (1856) που με χρήση διάφορων Cheats γεμίζει με πολλά περίεργα και τρομακτικά πράγματα.
Επίσης ο παίκτης θα συναντήσει στο παιχνίδι διάφορα αξιοθέατα και περιοχές που υπάρχουν και στην πραγματικότητα, όπως πχ το Μπέβερλυ Χίλλς (Μαλχόλαντ), το Κόμπτον (Γκάντον), το Ίνγκλγουντ (Άιντλγουντ), το Βένις Μπιτς (Βερόνα Μπιτς), το Σάντα Μόνικα (Σάντα Μαρία) την περίφημη πινακίδα με τη λέξη Χόλυγουντ (Βίβεγουντ), την Γκόλντεν Γκέιτ του Σαν Φρανσίσκο (Γκαντ Μπριτζ), την Area 51 (Area 69), το Φράγμα Χούβερ (Φράγμα Σέρμαν), και φυσικά τα καζίνο του Λας Βέγκας.
Στον τεράστιο αυτό χώρο του παιχνιδιού ο παίκτης μπορεί να κάνει σχεδόν οτιδήποτε επιθυμεί, όπως πχ να τον ερευνήσει χρησιμοποιώντας εκτός από αυτοκίνητα και μοτοσικλέτες, ακόμη και ποδήλατα, τανκ, πλοία ή και διάφορου είδους αεροσκάφη.Επίσης
είναι δυνατή η κολύμβηση (με την προσθήκη βουτιάς) και φυσικά το τρέξιμο με τα πόδια.
Σε σχέση με τους ήρωες των προηγούμενων παιχνιδιών της σειράς Grand Theft Auto, ο Καρλ είναι ένας αρκετά πιο πολυτάλαντος τύπος.
Όπως στα παιχνίδια ρόλων, έτσι και στο Σαν Αντρέας κάθε μια από τις κινήσεις που κάνει ο Καρλ (οδήγηση, χρήση όπλων, γυμναστική κλπ.)
βαθμολογείται με συνέπεια την αύξηση των στατιστικών του.
Το παιχνίδι δίνει την δυνατότητα της διαμόρφωσης του χαρακτήρα.
Έτσι, λόγου χάρη, με συχνές επισκέψεις στο γυμναστήριο ο παίκτης μπορεί να γυμνάσει τον Καρλ επηρεάζοντας αναλόγως την σωματική του διάπλαση και την φυσική του κατάσταση.
Αυτά τα χαρακτηριστικά δεν τον βοηθούν μονάχα στο να είναι δυνατότερος (muscle) και να έχει μεγαλύτερη αντοχή (stamina), αλλά του προσδίδουν επιπρόσθετο κύρος και σεβασμό στον περίγυρό του, πράγμα σημαντικό στον υπόκοσμο.
Εκτός από την γυμναστική, ο παίκτης φροντίζει και για την υγιεινή (ή ανθυγιεινή) διατροφή του στα διάφορα μαγαζιά του Σαν Αντρέας.
Αναλόγως δηλαδή ο Καρλ παχαίνει (gain fat), χάνει κιλά και ακόμη μπορεί και να πεθάνει από την πείνα.Σχετικά
με την εμφάνισή του, ο παίκτης μπορεί να την τροποποιήσει σε διάφορα εργαστήρια τατουάζ, κομμωτήρια, και καταστήματα ρουχισμού, η ποιότητα των οποίων αναλογεί στην περιοχή που βρίσκονται.
Αξιοσημείωτο γεγονός σε αυτό το GTA, όπως και σε όλα τα άλλα, ο κεντρικός ήρωας του παιχνιδιού ανήκει σε κάποια μειονότητα.Για
παράδειγμα ο Καρλ είναι αφροαμερικανός, o πρωταγωνιστής του GTA: Vice City Τόμι Βερσέτι (Tommy Vercetti) είναι Ιταλός, και ο Νίκο Μπέλλικ (Nico Bellic), πρωταγωνιστής του GTA IV είναι Σέρβος.
Ο Καρλ Τζόνσον (Carl Johnson, "CJ") γεννήθηκε το 1963 στο Λος Σάντος του Σαν Αντρέας.
Είναι ο δεύτερος γιος της Μπέβερλι Τζόνσον.
Ο μεγάλος του αδερφός είναι ο Σιν (παρατσούκλι Σουίτ), τα μικρότερα αδέρφια κατά σειρά η Κεντλ και ο Μπράιαν.
Βάσει των λεγομένων του Σουίτ, ο Καρλ γεννήθηκε στην περιοχή Γκάντον, στην κατοικία της οικογένειας στη Grove Street όπου ζουν μέχρι σήμερα.
Για τον πατέρα του ο Καρλ λέει στο Τζόι Λεόνι ότι δεν τον γνώρισε ποτέ.
Οι αδερφοί Τζόνσον μεγάλωσαν στην ίδια γειτονιά μαζί με τους Μέλβιν Χάρις (Melvin Harris, "Big Smoke") και Λανς Γουίλσον (Lance Wilson, "Ryder"), οι οποίοι είναι παιδικοί τους φίλοι.
Ο Καρλ θυμάται ότι ήταν 10 χρονών όταν ο Ράιντερ άρχισε να ασχολείται με το εμπόριο ναρκωτικών.
Ο Σουίτ έγινε αρχηγός της συμμορίας των Grove Street Families, μέλη της οποίας έγιναν επίσης ο Καρλ και ο Μπράιαν.
Το διάστημα αυτό η συμμορία ήταν στην ακμή της, μέχρι που ο διεφθαρμένος αστυνομικός Φρανκ Τέμπενι, μέλος της οργάνωσης C.R.A.S.H.
(Community Resources Against Street Hoodlums), ανέλαβε την καταδίωξή τους.
Το 1987 ο θάνατος του Μπράιαν έριξε σε κρίση τη συμμορία, ενώ ο Σουίτ βλέπει την ευθύνη στον Καρλ.
Για το λόγο αυτό ο Καρλ εγκατέλειψε τη συμμορία και το Λος Σάντος.
Έζησε πέντε χρόνια στο Λίμπερτι Σίτι, μέχρι το 1992.
Τότε ο αδερφός του Σουίτ τον ενημερώνει για το βίαιο θάνατο της μητέρας τους.
Ο Καρλ επιστρέφει στο Λος Σάντος για να ξεκαθαρίσει την υπόθεση.
Επιστρέφει στη Grove Street και βρίσκει την παλιά του συμμορία σε κατάσταση παρακμής.
Μαζί με το Σουίτ, το Ράιντερ, το Μπιγκ Σμόουκ και άλλα παλιά μέλη αποφασίζουν να επανιδρύσουν τις Grove Street Families.
Το διάστημα αυτό γνωρίζει και τον αρραβωνιαστικό της αδερφής του.
Ο Σέζαρ Βιαλπάντο είναι ο αρχηγός των Los Aztecas και μετά από αρχικές αμφιβολίες του Καρλ γίνονται φίλοι.
Στο GTA San Andreas ο ρόλος των αστυνομικών είναι σημαντικός.
Στο Los Santos.
που είναι κατ' εξοχήν πόλη συμμοριών, υπάρχει μεγάλο δίκτυο αστυνομικών, με κέντρο το κτίριο του LSPD (Los Santos Police Depertment) στην κεντρική πλατεία.
Αστυνομικά τμήματα υπάρχουν και στις άλλες δύο μεγάλες πόλεις της πολιτείας του San Andreas, στο San Fierro (SFPD) και στο Las Venturas (LVPD), όπως και έξω από το Los Santos, στο χωριό Dillimore της Red County, και στην Tierra Robada στο Las Venturas.
Επίσης, στο Los Santos εδρεύει και to Community Resources Against Street Hoodlums, (Yπηρεσία Kαταπολέμησης Συμμοριών (C.R.A.S.H.), που διοικείται από τον αξιωματικό της Αστυνομίας Frank Tenpenny, κύριο εχθρό του CJ.
Ο Tenpenny.
μαζί με τους συνεργάτες του, αν και από το όνομα φαίνεται ότι καταπολεμούν τις συμμορίες, στην πραγματικότητα έχουνε κρυφή συνεργασία με τους Ballas, τους οποίους προμηθεύουν με χρήματα, όπλα και ναρκωτικά.
Ο Tenpenny σε συνεργασία με τον Ryder και τον Big Smoke, που πήγαν με το μέρος του, στήνει παγίδα στον CJ και στον Sweet στην αποστολή Green Sabre.
Εκεί, ο Sweet τραυματίζεται και ο Καρλ συλλαμβάνεται από τον Tenpenny και οδηγείται σε ένα απομακρυσμένο χωριό, το Angel Pine.
Μετά από μεγάλη περιπλάνηση μακριά από το Los Santos, ο Καρλ γυρίζει στην πόλη, τον ίδιο καιρό που ο Sweet ξεπερνά τα τραύματά του και αποφυλακίζεται.
Μαζί τότε, τα δύο αδέρφια αρχίζουν έναν πόλεμο εναντίον των Ballas, του Big Smoke και της Αστυνομίας.
Στην τελευταία αποστολή, ο CJ σκοτώνει τον Big Smoke, αλλά ο Tenpenny βάζει φωτιά στο κτίριο.
Ο Καρλ ξεφεύγει, και μαζί με τον Sweet κυνηγάνε τον Tenpenny στους δρόμους του Los Santos.
Τελικά, ο Tenpenny πέφτει με ένα πυροσβεστικό όχημα που οδηγούσε από μια γέφυρα, και πεθαίνει στη μέση της Grove Street από καρδία.
Με αυτόν τον τρόπο, το παιχνίδι ολοκληρώνεται.
Στα πλαίσια των αποστολών ο CJ πχ.
θα επανιδρύσει την παλιά του συμμορία, θα βγάλει άδεια πιλότου και θα ληστέψει στρατιωτικές βάσεις.
Η σειρά των αποστολών είναι σχετικά χαλαρή, αφήνοντας πολλές φορές στην κρίση του παίκτη με ποιον τρόπο θα ανεβάσει τον CJ στα ανώτερα στρώματα του εγκλήματος.
Φυσικά στην αρχή του παιχνιδιού οι αποστολές που πρέπει υποχρεωτικά να εκτελεστούν είναι απλές και έχουν να κάνουν με εγκλήματα του είδους μικροκλοπής και σχεδιασμού γκράφιτι στους τοίχους της πόλης, με σκοπό ο παίκτης να μάθει τον χειρισμό του CJ και πως να τον κινεί στον κόσμο του San Andreas.
Ιδιαίτερη προσοχή, κατά τη διάρκεια μιας αποστολής, θα πρέπει να έχει ο παίχτης, ώστε να αποτρέψει σύλληψη του CJ ή θάνατο είτε του CJ είτε κάποιου άλλου μέλους της συμμορίας.
Σε περίπτωση που συμβεί κάτι από τα προαναφερθέντα, η αποστολή θεωρείται αποτυχημένη και πρέπει να την ξανακάνεις από την αρχή.
Στην οθόνη εμφανίζονται κόκκινα γράμματα που λένε: "Mission failed", δηλαδή η αποστολή απέτυχε.
Διαφορετικά, γράφει: "Mission passed".
Εκτός από τις βασικές αποστολές ο CJ μπορεί να αναλάβει και τα λεγόμενα bonus missions, γνωστά και ως "side missions", τα οποία δεν έχουν σχέση με την κεντρική σεναριακή γραμμή του παιχνιδιού.
Στα bonus missions μπορεί να εργαστεί ως αστυνομικός, πυροσβέστης, ταξιτζής, οδηγός ασθενοφόρου, νταβατζής, εξαγωγέας αυτοκινήτων και επίσης να συμμετάσχει σε διάφορους αγώνες ταχύτητας με οχήματα όπως αυτοκίνητα, μοτοσικλέτες, πλοία, αεροσκάφη κλπ.
Μετά την πλήρη εκτέλεση μιας τέτοιας αποστολής, ο CJ, εκτός από το μισθό του, θα πάρει επιπλέον κι ένα δώρο σε μορφή είτε ρούχων, είτε μιας νέας ικανότητας ή και εμφάνιση όπλων σε βασικά σημεία κάθε πόλης (Groove St/Doherty/4 Dragons Casino).
Αν ένας παίκτης τελειώσει όλες τις αποστολές, τότε έχει άπειρες σφαίρες σε όποιο όπλο θέλει (ακόμα και σε μπαζούκα), ένα Hydra (Harrier) πάνω στο σπίτι του Sweet και ένα Rhino (τανκ) έξω από το σπίτι του Ryder.
Φωνές
Διάφοροι γνωστοί ηθοποιοί και μουσικοί έδωσαν τις φωνές τους στους χαρακτήρες του παιχνιδιού.
Επίσης ακούγονται γνωστές φωνές και στο ραδιόφωνο καθώς ο CJ οδηγεί αυτοκίνητα: έτσι πχ ο παρουσιαστής του σταθμού K-DST Tommy "The Nightmare" Smith είναι η φωνή του τραγουδιστή των Guns N' Roses, Axl Rose, ενώ ο Julio G του Radio Los Santos μιλά σαν ο ίδιος, αφού το 1992, την εποχή δηλαδή που είναι τοποθετημένο το GTA: San Andreas, ήδη ήταν DJ στο Λος Άντζελες.
Επίσης ο πασίγνωστος Σάμουελ Τζάκσον χαρίζει την φωνή του στον χαρακτήρα του αστυνομικού, Φρανκ Τέμπενι.
Ο Εμ Σι Ιτ ο οποίος χάρισε την φωνή του χαρακτήρα Ράιντερ χαρίστηκε επίσης και την προσωπική του εμφάνιση.
Soundtrack
Όπως και τα δύο προηγούμενα παιχνίδια της σειράς, έτσι και το San Andreas περιέχει πολλά μουσικά κομμάτια διάφορων ειδών από την εποχή, στην οποία είναι τοποθετημένο.
Το soundtrack μεταξύ άλλων περιέχει κομμάτια των The Who, Toto, Faith No More, Depeche Mode, James Brown, Soundgarden, Rage Against the Machine, Danzig, Cream, Alice in Chains, Guns N' Roses, Snoop Dogg, N.W.A., 2Pac, Ice Cube, Dr.
Dre, Eazy-E, Stone Temple Pilots, Lynyrd Skynyrd, και Ozzy Osbourne.
Έντεκα ραδιοφωνικοί σταθμοί εκπέμπουν συνολικά σε ολόκληρο το San Andreas.
Αυτοί είναι οι WCTR (Talk Radio), Master Sounds 98.3 (Rare Groove), K-Jah West (Dub και Reggae), CSR (New Jack Swing), Radio X (Alternative rock και Grunge Rock), Radio Los Santos (Ραπ) και (Μοντέρνο Χιπ Χοπ) , SF-UR (House), Bounce FM (Funk), K-DST (Classic Rock), K-Rose (Country) and Playback FM (Classic Hip Hop).
Στα συστήματα Xbox και PC το παιχνίδι διαθέτει και έναν επιπλέον δωδέκατο σταθμό ο οποίος επιτρέπει στον παίκτη να εισάγει δικά του MP3s στο παιχνίδι.
Στα προηγούμενα παιχνίδια της σειράς το πρόγραμμα κάθε ραδιοφωνικού σταθμού ήταν ένα συγκεκριμένο ηχητικό αρχείο που επαναλαμβάνονταν συνεχώς.
Έτσι ο κάθε σταθμός έπαιζε τα μουσικά κομμάτια σε συγκεκριμένη σειρά, με τα διαφημιστικά μηνύματα και τις διάφορες ανακοινώσεις πάντα στο ίδιο σημείο.
Στο San Andreas έχουν χωριστεί τα τραγούδια μεταξύ τους, όπως και τα διάφορα μηνύματα και τα σχόλια των DJ και παίζονται συνεχώς σε διαφορετική σειρά με αποτέλεσμα, το πρόγραμμα του κάθε σταθμού να είναι περισσότερο πλούσιο.
Διάφορες πληροφορίες
Η ιστορία του παιχνιδιού περιέχει στοιχεία από διάφορες αφροαμερικανικές κινηματογραφικές ταινίες, όπως τις Menace II Society, New Jack City, Boyz N the Hood, Training Day και Colors.
Διάφοροι χαρακτήρες ή και δράσεις του παιχνιδιού κατά την διάρκεια των αποστολών παραπέμπουν σε χαρακτήρες και στην υπόθεση των ταινιών αυτών.
Επίσης υπάρχουν παραπομπές σε πραγματικά συμβάντα, όπως πχ στις ταραχές και στον πόλεμο συμμοριών του Λος Άντζελες.
Σημαντικό είναι επίσης πως ο ήρωας είναι 100% καθαρός από χρήση ουσιών.
Η συμμορία του διατηρεί μια σταθερή κατά των ναρκωτικών πολιτική και σε αντίθεση με προηγούμενα GTA ο CJ δεν μπορεί να καπνίσει ή να πάρει ναρκωτικά ακόμα και με τη χρήση "κωδικών".
Cheats του GTA San Andreas
Στο παιχνίδι υπάρχουν cheats για διάφορα αντικείμενα (π.χ. για αυτοκίνητα, όπλα και τρόπο παιχνιδιού).
Κατά τη διάρκεια του παιχνιδιού γράφετε πληκτρολογείτε τον κωδικό που θέλετε ή πιέζετε τα κουμπιά του χειριστηρίου, εμφανίζεται η ένδειξη "Cheat Activated" πάνω αριστερά.
Πηγές
