Πιονγιάνγκ
Η Πιονγιάνγκ (στα κορεατικά 평양 직할시, προφορά [pçoɲaŋ] πιόνιάν) είναι η πρωτεύουσα και μεγαλύτερη πόλη της Βόρειας Κορέας, που βρίσκεται στο ποταμό Taedong.
Ο επίσημος πληθυσμός της πόλης δεν αποκαλύπτεται από τη διοίκηση.
Το 2003, είχε αναφερθεί ως 3,8 εκατ. από την Ένωση Κορεατών στην Ιαπωνία.
Η περιοχή κατοικείται από ανθρώπους εδώ και αρκετές χιλιάδες χρόνια.
Σύμφωνα με το θρύλο, η πόλη ιδρύθηκε το 2333 π.Χ.
και άκμασε την περίοδο του βασιλείου Gojoseon.
Το 108 π.Χ.
κατακτήθηκε μαζί με την υπόλοιπη Κορέα από τους Κινέζους Χαν και έγινε έδρα επαρχίας υπό κινεζική διοίκηση, έως ότου καταστράφηκε το 313 μετά από εισβολή του βασιλείου Goguryeo.
Το 427 έγινε πρωτεύουσα του βασιλείου αυτού.
Το 676 κατακτήθηκε από το βασίλειο της Σίλλα και αργότερα έγινε πρωτεύουσα επαρχίας της δυναστείας Γιοσόν και αργότερα πρωτεύουσα της επαρχίας της Νότιας Πιονγιάνγκ έως και το τέλος της Ιαπωνικής κατοχής της Κορέας.
Το 1945 οι Γιαπωνέζοι εκδιώχθηκαν και η πόλη καταλήφθηκε από τον Σοβιετικό Κόκκινο Στρατό.
Έγινε προσωρινή πρωτεύουσα της Λαοκρατικής Δημοκρατίας της Βόρειας Κορέας με την ίδρυση του κράτους το 1948 καθώς η επίσημη πρωτεύουσα ήταν η Σεούλ στη Νότιο Κορέα.
Κατά τη διάρκεια του Πολέμου της Κορέας η πόλη υπέστη σοβαρές καταστροφές και καταλήφθηκε για μικρό διάστημα από νοτιοκορεάτικες και δυτικές δυνάμεις.
Μετά τον πόλεμο, η πόλη ξαναχτίστηκε με βοήθεια από τους Σοβιετικούς, με τη χαρακτηριστική αρχιτεκτονική του ανατολικού μπλοκ.
Σημαντικά αξιοθέατα περιλαμβάνουν το ξενοδοχείο Ριουγιόνγκ 105 ορόφων, ένα από τα ψηλότερα κτίρια του πλανήτη που στέκει ανολοκλήρωτο εδώ και 15 χρόνια, την Αψίδα του Θριάμβου, εμπνευσμένη από την αντίστοιχη στη Γαλλία, τον τόπο γέννησης του βορειοκορεάτη ηγέτη Κιμ Ιλ Σουνγκ, το ζωολογικό κήπο καθώς και δυο από τα μεγαλύτερα στάδια του κόσμου.
Η Αψίδα της Επανένωσης είναι μνημείο αφιερωμένο στην επανένωση της χώρας και στέκεται στην αρχή του αυτοκινητόδρομου που ξεκινά από την Πιονγιάνγκ και φτάνει στην Αποστρατικοποιημένη Ζώνη, στα σύνορα με τη Νότια Κορέα.
Στην πόλη αφθονούν οι ιτιές.
Στην πόλη λειτουργεί δίκτυο μετρό μήκους περίπου 22 χιλιομέτρων καθώς και δίκτυο τραμ.
