20.000 λεύγες κάτω από τη θάλασσα
thumb|20.000 λεύγες κάτω από τη θάλασσα, 1871
Οι 20.000 λεύγες κάτω από τη θάλασσα (γαλλικά: Vingt Mille Lieues sous les mers, πρώτη έκδοση στην καθαρεύουσα: 20.000 λεύγες υπό την θάλασσαν) είναι κλασικό μυθιστόρημα επιστημονικής φαντασίας του Γάλλου συγγραφέα Ιουλίου Βερν, το οποίο εκδόθηκε το 1869.
Στο έργο του αυτό, ο εφευρετικός Ιούλιος Βερν περιγράφοντας το ταξίδι του καθηγητή Αρονάξ μέσα στο υποβρύχιο του πλοιάρχου Νέμο "Ναυτίλο", προφητεύει την εφεύρεση του υποβρυχίου, δίνοντας μαγικές περιγραφές του κόσμου των θαλασσινών βυθών.
Υπόθεση
Ένας απόκοσμος άνθρωπος, ο πλοίαρχος Νέμο, αγανακτισμένος από την κοινωνική αδικία και αποφασισμένος να ζήσει σε ένα δικό του κόσμο, κατασκευάζει ένα περίεργο πλοίο, τον θρυλικό "Ναυτίλο", που ήταν σε θέση να πλέει κάτω από την επιφάνεια της θάλασσας και να τρυπάει με το έμβολό του τα διάφορα καράβια που αρμένιζαν στους ωκεανούς.
Τρόμος έχει καταλάβει τους ναυτιλλομένους από την εμφάνιση του θαλασσινού αυτού τέρατος, που το νόμιζαν όλοι σαν μία μεγάλη και πρωτοφανή φάλαινα.
Και αποφασίζεται η οργάνωση ειδικής αποστολής για το κυνήγι του τέρατος.
Στην αποστολή αυτή παίρνουν μέρος διάσημες προσωπικότητες.
Ο καθηγητής Αρονάξ, ο Σύμβουλος ο οποίος είναι ο υπηρέτης του καθηγητή και ο περίφημος φαλαινοθήρας, αλλά και καμακιστής Νεντ Λαντ.
Η έρευνα των θαλασσών προχωρεί προσεκτικά.
Έχουν φτάσει κιόλας στις νοτιοαμερικανικές ακτές, χωρίς να αντικρίσουν πουθενά το θαλασσινό τέρας.
Ακόμα και στον Ειρηνικό Ωκεανό φτάσανε κι ούτε ίχνος από τη λεία τους φάνηκε πουθενά.
Όσο περνούν οι μήνες, τόσο οι ναύτες γίνονται ανήσυχοι.
Θέλουν πια να γυρίσουν στην πατρίδα τους, γιατί είναι βέβαιοι ότι ματαιοπονούν.
Κι όταν πια είναι έτοιμοι για την επιστροφή, ακούγεται, ξαφνικά, η κραυγή του Νεντ που φώναζε ότι το τέρας έρχεται κατά πάνω τους.
Κι έτσι αρχίζει ένα τρελό κυνήγι εναντίον του.
Σε μια στιγμή το τέρας εξακοντίζει εναντίον του πλοίου καταιγισμούς νερού και ρίχνεται κατά πάνω του.
Ένα φοβερό τράνταγμα ακολουθεί και ο καθηγητής Αρονάξ πέφτει στη θάλασσα.
Ο Σύμβουλος και ο Νεντ πέφτουν από κοντά του για να τον σώσουν.
Παλεύοντας με τα κύματα φτάνουν σε κάποιο μικρό νησί κατάκοποι.
Κατάπληκτοι αντιλαμβάνονται ότι δεν είναι νησί, αλλά το ίδιο το θαλασσινό τέρας που κυνηγούσαν, μόνο που ήταν φτιαγμένο από ατσάλι.
Γαντζωμένοι σφιχτά πάνω του, για να μη βρεθούν στη θάλασσα, ακούνε μέσα από την κοιλιά του τέρατος, βήματα να κατευθύνονται προς το μέρος τους.
Σε λίγο ένα σιδερένιο φύλλο ανοίγει και μερικοί ένοπλοι ξεπετιούνται και αιχμαλωτίζουν τους τρεις ξένους, τους οδηγούν μπροστά στον πλοίαρχο Νέμο, ο οποίος τους δηλώνει ότι θα μείνουν μαζί του αιχμάλωτοι, αλλά θα μπορούσαν να χαίρονται την ελευθερία τους μέσα στο πλοίο.
Αργότερα, ο πλοίαρχος Νέμο μαζί με τους αιχμαλώτους του επιχειρούν διάφορα κυνήγια σε υποβρύχια δάση, ντυμένοι με ειδικές στολές και οπλισμένοι με ειδικά όπλα.
Επισκέπτονται τα αλιεία των μαργαριταριών κοντά στην Κεϋλάνη, όπου τους επιτίθεται κοπάδι καρχαριών και ο καμακιστής Νεντ σώζει τη ζωή του πλοιάρχου Νέμο από βέβαιο θάνατο.
Επίσης, ο πλοίαρχος Νέμο θα τους οδηγήσει σε διάφορα σημεία, όπου βρίσκονται καταποντισμένοι τεράστιοι θησαυροί από χρυσάφι, ασήμι και κοσμήματα, που αποτελούσαν κάποτε φορτία πλοίων τα οποία ναυάγησαν.
Έτσι συνεχίζεται η περιπέτεια ως τη στιγμή που τους δίνεται η ευκαιρία να δραπετεύσουν, ενώ ένας τεράστιος ανεμοστρόβιλος παρασύρει τον "Ναυτίλο" στην αβέβαιη τύχη του.
Πηγές
