Παταγή Έβρου
Η Παταγή είναι ένα χωριό του Δήμου Ορεστιάδας, 10 χιλιόμετρα ΝΔ της πόλης.
Βρίσκεται σε υψόμετρο 130 περίπου μέτρων, απαλλαγμένο από την υγρασία του κάμπου, στην πλαγιά ενός λόφου, που στο νότιο τμήμα του καταλήγει σε δάσος με βελανιδιές με πλούσια χλωρίδα και πανίδα.
Κατοικείται από 300 περίπου κατοίκους, οι οποίοι ασχολούνται κυρίως με τη γεωργία.
Κύρια προϊόντα που παράγονται είναι στάρι, καλαμπόκι, ηλιόσπορος, τεύτλα, καθώς και κόκκινο κρασί.
Η Παταγή, άλλοτε Παζαρλή, υπαγόταν κατά τα τέλη του 19ου αιώνα πολιτικά στον Καζά της Αδριανούπολης και εκκλησιαστικά στη Μητρόπολη Διδυμοτείχου.
Φαίνεται όμως ότι παλιότερα για κάποιο διάστημα υπαγόταν στη Μητρόπολη Λιτίτζης: στην καινούρια εκκλησία του χωριού φυλάσσεται αντιμήνσιο του μητροπολίτη Λιτίτζης.
Στην Παταγή βρίσκεται ο ναός του Αγίου Νικολάου, ένας από τους ελάχιστους μεταβυζαντινούς ναούς με ιδιαίτερο ενδιαφέρον στον τομέα του θρησκευτικού τουρισμού.
Ο Μεταβυζαντινός ναός του Αγίου Νικολάου στην Παταγή αποτελεί το παλαιότερο θρησκευτικό μνημείο της περιοχής και ένα από τα σημαντικότερα ιστορικά κτίρια του βορείου Έβρου.
