Citroën Axel
To Citroën Axel ήταν ένα αυτοκίνητο πόλης της κατηγορίας Β, που παρήχθη μεταξύ του 1984 και του 1990, και αναπτύχθηκε σε συνεργασία της Citroën της Γαλλίας και της Automobile Craiova, μια κοινή επιχείρηση με την ρουμανική κομμουνιστική κυβέρνηση του Νικολάε Τσαουσέσκου.
Το Axel ήταν μια παράλληλη έκδοση του μικρού hatchback Oltcit Club, που κατασκευαζόταν από τη σχετική κοινοπραξία Oltcit (Olténie + Citroën).
Εξέλιξη
Το Axel προήλθε από το "πρότζεκτ Υ", από τις αρχές της δεκαετίας του 1970, το οποίο είχε ως στόχο να καταστεί το τελικό μοντέλο παραγωγής Citroën Visa, για την αντικατάσταση του Ami 8.
Όταν όμως η Peugeot εξαγόρασε την Citroën το 1976 (δημιουργώντας τον Όμιλο PSA) απαίτησε το νέο μοντέλο να βασίζεται στο Peugeot 104, προκειμένου να ρίξει στην παραγωγή, όσο το δυνατόν ταχύτερα, μια παράλληλη έκδοση ενός ήδη υπάρχοντος μοντέλου.
Ως αποτέλεσμα, το Visa του 1978 - 1988 κατέληξε να βασίζεται στο 104, ενώ το μεταγενέστερο Oltcit Club χτίστηκε με βάση τα αρχικά σχέδια για το πρωτότυπο Y.
Έτσι, το 5-πορτο Visa και το 3-πορτο Axel μοιάζουν πολύ, αλλά δεν υπάρχει κοινά ανταλλάξιμα μηχανικά μέρη μεταξύ αυτών των δύο μοντέλων της Citroën.
Την ίδια εποχή, εν έτει 1976, η κυβέρνηση Τσαουσέσκου επιζητούσε τη συνεργασία με κάποια δυτική αυτοκινητοβιομηχανία, για την από κοινού παραγωγή ενός μικρού και προσιτού αυτοκινήτου.
Τελικώς κατέληξε σε συνεργασία με την Citroën, οπότε το "project Υ" ξαναβγήκε από το συρτάρι και έγινε το Oltcit.
Κατά μια ιστορική ειρωνεία, το ρουμανικό Oltcit ήταν και το τελευταίο μοντέλο που εξελίχθηκε κατά 100% από τη Citroën, πριν την εξαγορά της από την Peugeot.
Εμπορική πορεία
Η μονάδα παραγωγής τέθηκε σε λειτουργία το 1978, αλλά εξαιτίας τεράστιων καθυστερήσεων που προκλήθηκαν από τη γραφειοκρατία της Ρουμανίας, η έναρξη της μαζικής παραγωγής ήρθε μόλις τον Οκτώβριο του 1981, στην Κραϊόβα.
Και καθώς οι Ρουμάνοι δεν μπορούσαν να αντισταθμίσουν το κόστος παραγωγής, λόγω χαμηλών πωλήσεων, ο όμιλος PSA προχώρησε στην εξαγωγή του μοντέλου, υπό το όνομα Citroën Axel, σε ορισμένες χώρες της Δυτικής Ευρώπης - ενδεικτικώς στη Γαλλία κυκλοφόρησε τον Ιούλιο του 1984.
Αντιθέτως, δεν κυκλοφόρησε ποτέ στο Ηνωμένο Βασίλειο, καθώς δεν υπήρξε ποτέ δεξιοτίμονη έκδοση του μοντέλου.
Όμως το αυτοκίνητο έφτασε στην ευρωπαϊκή αγορά δέκα έτη μετά την αρχική εξέλιξή του και μάλιστα μέσω ενός δικτύου πωλήσεων που απεδείχθη μάλλον απρόθυμο να το προωθήσει, ακριβώς λόγω της μεγάλης ηλικίας του ντιζάιν.
Επίσης, τα πρώτα μοντέλα εμφάνισαν πολλά προβλήματα αξιοπιστίας, τα οποία σχετίζονταν με την ανεπάρκεια ελέγχων της μονάδας παραγωγής στη Ρουμανία.
Όλοι αυτοί οι λόγοι οδήγησαν σε κάκιστη εμπορική πορεία, παρά το γεγονός ότι η βασική του έκδοση ήταν φθηνότερη ακόμα και από το Citroën 2CV, και η Citroën εισέπραξε πολλές διαμαρτυρίες εντός της χρονικής περιόδου της εργοστασιακής εγγύησης, λόγω κακής ποιότητας κατασκευής.
Τελικώς το Axel αποσύρθηκε από την παραγωγή το 1990, αφού είχαν κατασκευαστεί μόλις 60.184 αντίτυπα, ενώ η ρουμανική εκδοχή έφτασε έως το 1996.
Εκδόσεις
To Axel ήταν διαθέσιμo σε 4 προδιαγραφές:
Όλες τους έφεραν τους επίπεδους 4-κύλινδρους (H4) αερόψυκτους κινητήρες από το Citroën GSA, ενώ ειδικά για τη ρουμανική αγορά και τον επίπεδο 2-κύλινδρο (Η2) αερόψυκτο κινητήρα των 652 cm³ του Citroën Visa.
Τεχνικά στοιχεία
Αναφορές
