Ειρήνη Παλαιολογίνα
Η Ειρήνη Παλαιολογίνα (περίπου 1315-μετά το 1341), υπήρξε αυτοκράτειρα της Τραπεζούντας από τις 6 Απριλίου 1340 ως τις 17 Ιουλίου 1341.
Ήταν η νόθα κόρη του Ρωμαίου Αυτοκράτορα, Ανδρονίκου Γ' Παλαιολόγου.
Το 1335 παντρεύτηκε τον αυτοκράτορα της Τραπεζούντας Βασίλειο Κομνηνό.
Εσωτερικές διαμάχες
Το 1340 όταν πέθανε ο Βασίλειος (πιθανότατα δηλητηριάστηκε από την ίδια), ανέλαβε τον θρόνο και φρόντισε αμέσως να εξορίσει στην Κωνσταντινούπολη την ερωμένη του συζύγου της μαζί με τα παιδιά της από τον ίδιο.
Επίσης ζήτησε από τον πατέρα της να της στείλει ένα σύζυγο, ο οποίος θα αναλάμβανε και την διακυβέρνηση της Αυτοκρατορίας της.
Η Ειρήνη με την υποστήριξη επιφανών οικογενειών (όπως των Αμυτζαράντων) προσπάθησε να εδραιώσει την εξουσία της, η αντίδραση όμως σε αυτές της ενέργειες ήταν άμεση.
Οι αντίπαλοι της Ειρήνης κατέλαβαν το συγκρότημα του μητροπολιτικού ναού του αγίου Ευγενίου (του πολιούχου της Τραπεζούντας) και ο ευνούχος Ιωάννης, που ήταν οπαδός της Ειρήνης και είχε ονομαστεί μέγας δουξ, επιτέθηκε με ισχυρές δυνάμεις εναντίον του εκκλησιαστικού συγκροτήματος.
Το αποτέλεσμα ήταν να το καταστρέψει και να σκοτώσει τους αντιπάλους της Αυτοκράτειρας που είχαν καταφύγει μέσα.
Αν και η συγκεκριμένη εξέγερση πνίγηκε στο αίμα, οι αντιδράσεις κατά της Παλαιολογίνας δεν έπαψαν.
Η κόρη του Αλέξιου Β', Άννα εγκατέλειψε τον μοναχικό βίο, που είχε ασπαστεί και κατέφυγε στα ορεινά εδάφη της Αυτοκρατορίας όπου και ίδρυσε εστία αντιστάσεως.
Εξωτερική απειλή
Οι εμφύλια διαμάχη έδωσε την ευκαιρία στους Τουρκομάνους της Άμιδας (Ντιγιαρμπακίρ) να επιτεθούν δύο φορές στην Τραπεζούντα.
Την πρώτη κατάφεραν να απωθήσουν την επίθεση, όμως την δεύτερη οι απώλειες μεταξύ των αμάχων ήταν μεγάλες και το μεγαλύτερο μέρος της πόλης κάηκε.
Τελικά η πόλη δεν καταλήφθηκε παρ' όλη την καταστροφή που υπέστη.
Επιστροφή στην Κωνσταντινούπολη
Τελικά, η αντίθεση των Τραπεζούντιων, η καταστροφή της πόλης και η αντίσταση της Άννας ανάγκασαν την Ειρήνη να εγκαταλείψει την εξουσία στις 17 Ιουλίου 1341.
Επέστρεψε στην Κωνσταντινούπολη, όπου δεν διασώζονται άλλες πληροφορίες για το πρόσωπό της στο εξής.
Πηγές
