Audi RS2
To Audi RS2 Avant ήταν ένα αυτοκίνητο υψηλών επιδόσεων που παρήχθη από τη γερμανική αυτοκινητοβιομηχανία Audi.
Βασίστηκε στο Audi 80 Avant (station wagon) και ήταν τότε η ισχυρότερη και ταχύτερη έκδοση της παλέτας του μοντέλου.
Επίσης, ήταν και το πρώτο μοντέλο της εταιρείας που χρησιμοποίησε το ακρωνύμιο "RS".
Εξελίχθηκε από κοινού με την Porsche, με αποτέλεσμα να αναφέρεται συχνά και ως Audi - Porsche RS2 Avant.
Κατασκευάστηκε στο εργοστάσιό της στη Στουτγκάρδη, από τον Mάρτιο του 1994 έως τον Ιούλιο του 1995, σε μόλις 2.891 αντίτυπα.
Σήμερα θεωρείται ως κλασικό μοντέλο.
Αμάξωμα
Το RS2 διαθέτει το ίδιο αμάξωμα με το 80 Avant.
Λόγω όμως της συνεργασίας της Audi με την Porsche, χρησιμοποιήθηκαν ορισμένα στοιχεία από μοντέλα της δεύτερης.
Οι ζάντες αλουμινίου 17 ιντσών Carrera Cup προερχόταν από την 964, με ελαστικά διάστασης 245/40, ενώ οι καθρέφτες και προφυλακτήρες ήταν στο στιλ της 993.
Στο πίσω μέρος, η θέση για την πινακίδα μεταφέρθηκε χαμηλότερα στον προφυλακτήρα από την πίσω πόρτα, όπου τοποθετήθηκε μία ανακλαστική λωρίδα κατά μήκος της.
Το αμάξωμα χαμήλωσε κατά 40 χιλιοστά σε σχέση με το 80 Avant, λόγω της βελτιωμένης ανάρτησης.
Στη γριλια και στο πίσω μέρος τοποθετήθηκε νέο σήμα RS2 όπου αναφερόταν και το όνομα "Porsche".
Βελτιωμένα ήταν και τα φρένα, τα οποία ήταν τετραπίστονα και προέρχονταν από την Porsche 968 Clubsport.
Κινητήρας - Μετάδοση
Το μηχανικό σύνολο του RS2 βασίστηκε σε αυτό του Audi S2.
Ο κινητήρας είναι πεντακύλινδρος σε σειρά (I5) 2.2 λίτρων, 20-βάλβιδος με τούρμπο.
Η Porsche έκανε τις απαραίτητες βελτιώσεις ώστε να αυξηθεί η απόδοση του κινητήρα.
Συγκεκριμένα, τοποθετήθηκαν μεγαλύτερο τούρμπο, μεγαλύτερο intercooler, μπεκ ηλεκτρονικού ψεκασμού καυσίμου μεγαλύτερης παροχής, πιο ελεύθερα συστήματα εισαγωγής και εξαγωγής, ενώ επανασχεδιάστηκαν και οι εκκεντροφόροι.
Αποτέλεσμα όλων αυτών των αλλαγών, ήταν η αύξηση της ισχύος στους 315 ίππους, από 230 στο S2.
Σε ότι αφορά τη μετάδοση, γινόταν μέσω ενός μηχανικού κιβωτίου 6 σχέσεων από το S2, με ενισχυμένη την πρώτη σχέση λόγω των αυξημένων απαιτήσεων του κινητήρα.
Η κίνηση μεταδίδεται και στους 4 τροχόυς, μέσω της τετρακίνησης quattro.
Audi RS2 Avant
