197 Αρήτη
Η Αρήτη (Arete) είναι ένας πολύ ανοικτόχρωμος αστεροειδής της Κύριας Ζώνης Αστεροειδών, με απόλυτο μέγεθος (όπως ορίζεται για το Ηλιακό Σύστημα) 9,18.
Ανακαλύφθηκε το 1879 από τον Αυστριακό αστρονόμο Γιόχαν Παλίζα, που παρατηρούσε από την Πόλα, τη σημερινή Πούλα της Κροατίας, και έλαβε το όνομά της από τη μητέρα της Ναυσικάς στην ομηρική Οδύσσεια.
Κάθε 18 χρόνια η Αρήτη πλησιάζει τον αστεροειδή 4 Εστία σε απόσταση "μόλις" 4 εκατομμυρίων χιλιομέτρων.
Κατά τη διάρκεια αυτών των προσεγγίσεων η Εστία διαταράσσει βαρυτικά την τροχιά της Αρήτης με αποτέλεσμα να μπορεί να υπολογισθεί απευθείας η μάζα της Εστίας.
Φυσικά χαρακτηριστικά
Η μέση διάμετρος της Αρήτης εκτιμάται σε 29,2 km.
Ο φασματικός της τύπος είναι S (λιθώδης).
Το άλβεδό της είναι ένα από τα μεγαλύτερα για αστεροειδή και γενικότερα για ουράνιο σώμα: 0,442.
Η Αρήτη περιστρέφεται γύρω από τον εαυτό της μία φορά κάθε 6 ώρες και 36,5 λεπτά.
