Ορειβατικό Καταφύγιο Μπάφι
Το καταφύγιο Μπάφι ανήκει στον Ελληνικό Ορειβατικό Σύνδεσμο (Ε.Ο.Σ.) Αθηνών και βρίσκεται στο όρος Πάρνηθα, σε υψόμετρο 1161 μέτρων, περίπου 2.5 χλμ.
από το Mont Parness.
Η κατάθεση του θεμελίου λίθου του καταφυγίου έγινε τον Απρίλιο του 1937.
Το πρώτο μέρος της κατασκευής ολοκληρώθηκε το φθινόπωρο του 1939 με χρήματα που συγκεντρώθηκαν με έρανο κυρίως από τα μέλη του Ορειβατικού Συλλόγου, αλλά και άλλων αδελφών σωματείων.
Από το καταφύγιο ένα πλήθος μονοπατιών ξεκινούν προς όλες τις κατευθύνσεις της Πάρνηθας τα οποία μπορούν να προσφέρουν μικρές και εύκολες πεζοπορίες της μισής και μίας ώρας ή πολύωρες και δύσκολες πεζοπορίες για απαιτητικούς.
Πρόσβαση
Η πρόσβαση γίνεται είτε οδικώς από το δρόμο που ανεβαίνει στην Πάρνηθα προς το καζίνο "Mont Parness" , είτε από σηματοδοτημένο μονοπάτι το οποίο ξεκινάει από το χώρο στάθμευσης του τελεφερίκ και μέσω της χαράδρας της Χούνης οδηγεί στο καταφύγιο.
Παροχές
Σήμερα, το καταφύγιο είναι ανοικτό όλες τις μέρες του χρόνου από τις 08:00 έως 21:00, διαθέτει οργανωμένη κουζίνα και προσφέρει σπιτικά φαγητά, γλυκά και ροφήματα ενώ παρέχεται επίσης η δυνατότητα διανυκτέρευσης σε αίθουσα, στον επάνω όροφο του καταφυγίου που φιλοξενεί 25-30 άτομα.
Διαθέτει τέσσερις τουαλέτες και δύο ντους.
Καθ' όλη τη διάρκεια του χειμώνα λειτουργεί κεντρική θέρμανση στα δωμάτια και φυσικά σε όλο το καταφύγιο.
Επίσης υπάρχει η δυνατότητα για υπαίθριες δραστηριότητες όπως πεζοπορία με μεταφορά από το κέντρο της Αθήνας, ποδήλατο βουνού, αναρρίχηση, σχολικές εκδρομές, παιδικά πάρτυ και καλοκαιρινά παιδικά πολυήμερα δραστηριοτήτων για παιδιά.
