Ντόμπριτς
Το Ντόμπριτς (βουλγαρικά:Добрич) είναι πόλη της Βουλγαρίας, με πληθυσμό 115.000
κατοίκους, που είναι κτισμένη στις όχθες του ομώνυμου ποταμού Ντόμπριτς.
Βρίσκεται στο οροπέδιο της Δοβρουτσάς (Dobrudzha Plateau), 51 χλμ βορειοδυτικά της Βάρνας, 512 χλμ βορειοανατολικά της Σόφιας και 37 χλμ από τα βουλγαρο-ρουμανικά σύνορα.
Η πόλη έχει φαρδείς δενδροφυτεμένους δρόμους και αποτελεί σημαντικό εμπορικό, διοικητικό και παραθεριστικό κέντρο της περιοχής.
Ιστορία
Η περιοχή του Ντόμπριτς είχε κατοικηθεί από την αρχαιότητα, όπως προκύπτει από ανασκαφές που έφεραν στο φως ρωμαϊκούς οικισμούς του 3ου και 4ου μ.
Χ.
αιώνα.
Η περιοχή αποτελούσε τμήμα της ρωμαϊκής επαρχίας της Μοισίας.
Υποτάχθηκε διαδοχικά στους Γότθους, τους Σλάβους και τους Βουλγάρους.
Περιήλθε τελικά στην κατοχή των Τούρκων το 1396.
Η πόλη του Ντόμπριτς αναπτύχθηκε σε μεγάλο εμπορικό κέντρο κατά το 15ο αιώνα.
Στα τέλη του 18ου και στις αρχές του 19ου αιώνα, η πόλη έγινε θέατρο πολεμικών επιχειρήσεων κατά τη διάρκεια των ρωσοτουρκικών πολέμων.
Μετά το Ρωσοτουρκικό πόλεμο του 1877 - 1878 και τους απελευθερωτικούς αγώνες, η πόλη πήρε το όνομα "Ντόμπριτς" (1882).
Από το 1913 μέχρι το 1940, η πόλη αποτελούσε τμήμα της Ρουμανίας.
Κατά τη διάρκεια του Β' Παγκοσμίου Πολέμου, περιήλθε στη Βουλγαρία (7 Σεπτεμβρίου 1940).
Το Ντόμπριτς συνδέεται με τη ζωή και το έργο του μεγάλου Βούλγαρου μυθιστοριογράφου και δραματικού συγγραφέα Γιορντάν Γιόφκοφ (Yordan Yovkov, 1880 - 1937), ο οποίος στα διηγήματα και τα θεατρικά έργα του πραγματεύεται τη ζωή των χωρικών στη Δοβρουτσά και τη ζωή του χωριού στα Βαλκάνια.
Η πόλη του Ντόμπριτς είναι γενέθλια πόλη της διάσημης Βουλγάρας δραματικής ηθοποιού Αντριάνα Μπούντεφσκα (Adriana Boudevska, 1878 - 1955) και της ποιήτριας Ντόρα Γκάμπε (Dora Gabe, 1888 -1983), η οποία είχε μεταφράσει και ποίηση του Γιάννη Ρίτσου.
Αξιοθέατα
Στα αξιοθέατα της πόλης του Ντόμπριτς περιλαμβάνονται (1) Τα αρχαιολογικά ευρήματα των ρωμαϊκών οικισμών του 3ου και 4ου μ.
Χ.
αιώνα, (2) Το Αρχαιολογικό Μουσείο, με σπάνια συλλογή νομισμάτων, μεταξύ των οποίων χρυσούς στατήρες του Μακεδόνα βασιλιά Φιλίππου Γ' Αριδαίου (323 - 317 π. Χ.), (3) Το Ιστορικό Μουσείο, το Εθνογραφικό Μουσείο, η Πινακοθήκη και το Λογοτεχνικό Μουσείο "Yordan Yovkov", (4) Ο Ναός του Αγίου Γεωργίου (1843).
Πηγές
