Η κληρονόμος
Η κληρονόμος (πρωτότυπος τίτλος στα αγγλικά The Heiress) είναι ο τίτλος δραματικής αμερικανικής ταινίας του Γουίλιαμ Γουάιλερ με τους Ολίβια Ντε Χάβιλαντ, Μοντγκόμερι Κλιφτ, Ραλφ Ρίτσαρντσον και Μίριαμ Χόπκινς του (1949).
Η ταινία, βασισμένη στο μυθιστόρημα του Χένρι Τζέιμς Πλατεία Ουάσινγκτον, απέσπασε συνολικά τέσσερα βραβεία Όσκαρ, ανάμεσα σε αυτά, το όσκαρ Α' γυναικείου ρόλου για την ερμηνεία της Ολίβια Ντε Χάβιλαντ.
Υπόθεση
Η Κάθριν Σλόπερ (Ολίβια Ντε Χάβιλαντ) είναι μια αδύναμη και αφελής κοπέλα που μένει μαζί με τον πατέρα της, το δεσποτικό γιατρό Όστιν Σλόπερ, στην έπαυλη τους στην πλατεία Ουάσινγκτον της Νέας Υόρκης.
Ο πατέρας της, δεν πιστεύει στις δυνατότητες της Κάθριν κι έχει μια τάση να τη συγκρίνει με τη μητέρα της, η οποία ήταν ακριβώς ότι δεν είναι η Κάθριν, όμορφη και πνευματώδης.
Η Κάθριν δε γνώρισε ποτέ τη μητέρα της η οποία πέθανε στη γέννα και της άφησε μια γερή περιουσία για κληρονομιά, το ποσό των 10,000 λιρών το χρόνο, ποσό το οποίο θα τριπλασιαστεί μετά το θάνατο του πατέρας της.
Ο γιατρός Σλόπερ πιστεύει ότι η Κάθριν δεν πρόκειται να βρει σύζυγο καθώς η μόνη της αρετή, σύμφωνα με τα λεγόμενά του, είναι η κληρονομιά της.
Όταν η θεία της Λαβίνια (Μίριαμ Χόπκινς) έρχεται να μείνει μαζί τους, ο πατέρας της Κάθριν την παρακινεί να βοηθήσει την κόρη του να βρει γαμπρό.
Η θεία Λαβίνια τότε στους αρραβώνες της ξαδέρφης της Κάθριν της συστήνει το γοητευτικό Μόρρις Τάουνσεντ (Μοντγκόμερι Κλιφτ), ο οποίος δείχνει να ενδιαφέρεται πραγματικά για την Κάθριν, ο γιατρός Σλόπερ όμως πιστεύει ότι ο Μόρρις ενδιαφέρεται περισσότερο για την κληρονομιά της.
Παρασκήνιο
Το φιλμ βασίζεται στη θεατρική μεταφορά "The Heiress" του μυθιστορήματος του Χένρι Τζέιμς "Πλατεία Ουάσινγκτον" (Washington Square).
Η μεταφορά τόσο για το θέατρο, όσο και για τη μεγάλη οθόνη έγινε από τους Αουγκούστους Γκετς & Ρουθ Γκετς.
Το θεατρικό έκανε πρεμιέρα στο Broadway με πρωταγωνίστρια τη βρετανίδα Γουέντι Χίλερ στο ρόλο της άβγαλτης Κάθριν Σλόπερ, η οποία πέφτει στην παγίδα ενός ανθρώπου αμφιβόλων προθέσεων που της τάζει ότι θα την παντρευτεί κι εκτός αυτού έχει κι ένα πατέρα, ο οποίος την απεχθάνεται για την αδυναμία της και δε δίνει τη συγκατάθεσή του για το γάμο.
Η Ολίβια Ντε Χάβιλαντ μόλις είδε την παράσταση, προσέγγισε το Γουάιλερ ζητώντας του να σκηνοθετήσει τη μεταφορά του θεατρικού, με πρωταγωνίστρια την ίδια.
Ο Γουάιλερ το θεώρησε έξοχη ιδέα και παρότρυνε τους ανθρώπους της Paramount να αγοράσουν τα δικαιώματα του θεατρικού.
Η μεταφορά στη μεγάλη οθόνη έγινε από τους συγγραφείς του θεατρικού.
Η Paramount ζήτησε μόνο να γίνονταν μερικές αλλαγές στο χαρακτήρα του Μόρρις Τάουνσεντ, που θα ενσάρκωνε ο Μοντγκόμερι Κλιφτ, καθώς δεν ήθελαν να του χαλάσουν την εικόνα του ρομαντικού ήρωα με την οποία τον λανσάριζαν.
O Ραλφ Ρίσαρντσον μεγάλος άγγλος ηθοποιός, επανέλαβε το ρόλο του γιατρού Όστιν Σλόπερ, ρόλο που είχε ερμηνεύσει στο Λονδίνο.
Η ταινία σηματοδότησε επίσης την επιστροφή της Μίριαμ Χόπκινς στο χώρο του κινηματογράφου μετά από εφτά χρόνια απουσίας.
Η Χόπκινς ανέλαβε το ρόλο της θείας Λαβίνια Πένιμαν.
Επιτυχία και όσκαρ
Η ταινία έγινε μεγάλη εισπρακτική επιτυχία κι έλαβε διθυραμβικές κριτικές.
Η Ντε Χάβιλαντ εκθειάστηκε για την ερμηνεία της ως Κάθριν κι η ταινία έλαβε 8 υποψηφιότητες στα όσκαρ κερδίζοντας 4.
Η Ολίβια Ντε Χάβιλαντ κέρδισε το δεύτερο της όσκαρ α' γυναικείου ρόλου γι'αυτή την ταινία (το πρώτο της είχε δοθεί το 1946 για την ταινία "Δως μου πίσω το παιδί μου" (To each his own).
Η ταινία προτάθηκε και για όσκαρ καλύτερης ταινίας χάνοντας από το "Όλοι οι άνθρωποι του βασιλιά" (All The King's Men, 1949) κι ο Γουίλιαμ Γουάιλερ επίσης υποψήφιος για όσκαρ σκηνοθεσίας έχασε από τον Τζόζεφ Μάνκιεβιτς για το "Γράμμα σε τρεις συζύγους" (A letter to three wives, 1949).
Επανεκτελέσεις
Η ταινία έγινε remake το 1997 με τον αυθεντικό τίτλο του μυθιστορήματος με τους Τζένιφερ Τζέισον Λι, Άλμπερτ Φίνεϊ και Μπεν Τσάπλιν στους πρωταγωνιστικούς ρόλους.
