Όλεγκ Προτάσοφ
Ο Όλεγκ Βαλερίγιοβιτς Προτάσοφ είναι Σοβιετικός παλαίμαχος διεθνής ποδοσφαιριστής γεννημένος στις 4 Φεβρουαρίου του 1964 στην πόλη Ντνιπροπετρόφσκ, της σημερινής Ουκρανίας.
Σήμερα εργάζεται ως προπονητής ποδοσφαίρου.
Καριέρα
Ξεκίνησε να αγωνίζεται από την ηλικία των 8 ετών στην τοπική ομάδα του Ντνιπροπετρόφσκ όπου και αγωνίστηκε έως το 1987.
Στη συνέχεια μεταγράφηκε στη Δυναμό Κιέβου και κατέκτησε το πρωτάθλημα της Σοβιετικής Ένωσης 2 φορές ενώ ανακηρύχθηκε καλύτερος Σοβιετικός ποδοσφαιριστής το 1987.
Τα 125 γκολ που σημείωσε τον κατέταξαν στη θέση του όγδοου σκόρερ όλων των εποχών στο πρωτάθλημα της χώρας του.
Ολοκληρώνοντας τη θητεία του στη Δυναμό Κιέβου ήταν πλέον ένας από τους καλύτερους επιθετικούς ποδοσφαιριστές στον κόσμο.
Το 1990 αποκτήθηκε από τον Ολυμπιακό μαζί με τους συμπατριώτες του Γκενάντι Λιτόφτσενκο και Γιούρι Σάβιτσεφ και η άφιξή τους στην Ελλάδα έμεινε στη ιστορία με το όνομα ως η έλευση των "Μιγκ" καθώς αποτέλεσε μια από τις μεγαλύτερες μεταγραφικές κινήσεις του ελληνικού ποδοσφαίρου.
Στα τέσσερα χρόνια που αγωνίστηκε στον Ολυμπιακό συμμετείχε σε 83 αγώνες και σημείωσε 48 γκολ.
Κατέκτησε το κύπελλο Ελλάδος το 1992.
Τη σεζόν 1994-1995 αγωνίστηκε στη Γκάμπα Οσάκα.
Το 1996 αποκτήθηκε από τη Βέροια και έως το 1998 αγωνίστηκε σε 62 αγώνες και σημείωσε 11 τέρματα.
Την περίοδο 1988-1989 αγωνίστηκε σε 28 αγώνες με την Προοδευτική και σημείωσε 5 γκολ κλείνοντας παράλληλα και την καριέρα του.
Εθνική Σοβιετικής Ένωσης
Υπήρξε ένα από τα μεγαλύτερα ονόματα που αγωνίστηκαν με την εθνική ομάδα της ΕΣΣΔ, καθώς είναι ο δεύτερος σκόρερ στην ιστορία της με 29 γκολ (πίσω από τον Όλεγκ Μπλαχίν που έχει σημειώσει 42).
Συμμετείχε σε 2 Παγκόσμια Κύπελλα, το 1986 στο Μεξικό και το 1990 στην Ιταλία.
Το 1988 ήταν φιναλίστ του Ευρωπαϊκού πρωταθλήματος στη Δυτική Γερμανία όπου η Ολλανδία του Μάρκο Βαν Μπάστεν και του Γκούλιτ του στέρησαν το τρόπαιο.
Οι Έλληνες φίλαθλοι είχαν την ευκαιρία να τον γνωρίσουν στις 23 Μαρτίου το 1988, όταν στο φιλικό αγώνα Ελλάδας-ΕΣΣΔ 0-4 ο Προτάσοφ σημείωσε 3 γκολ.[
]
Καριέρα προπονητή
Από το 2002 έως το 2004 εργάστηκε ως προπονητής στον Ολυμπιακό και το 2003 κατάφερε να κατακτήσει το πρωτάθλημα Ελλάδας κάτι που δεν κατόρθωσε ως ποδοσφαιριστής.
Το 2005 πέρασε από την τεχνική ηγεσία της Στεάουα Βουκουρεστίου και κατάφερε να προκριθεί από τους ομίλους του Κυπέλλου ΟΥΕΦΑ χωρίς να δεχθεί γκολ.
Το καλοκαίρι του 2009 αναλαμβάνει προπονητής του Ηρακλή από τον οποίον απομακρύνεται τον Οκτώβριο του ίδιου έτους.
Τίτλοι
