Αετορράχη Λάρισας
Η Αετορράχη είναι χωριό του νομού Λάρισας του δήμου Ελασσόνας.
Είναι χτισμένη σε υψόμετρο 340 μέτρων στους πρόποδες σειράς λόφων, στη νότια πλευρά του Ολύμπου.
Απέχει από την Ελασσόνα έξι χιλιόμετρα, στο δήμο της οποίας ανήκει διοικητικά.
Ιστορία
Η Αετορράχη χτίστηκε στα ερείπια παλιού χωριού από 78 πρόσφυγες που ήρθαν το 1923 από διάφορες περιοχές του Πόντου.
Το χωριό παλιά ονομαζόταν "Βελέσνικο", ονομασία που επικράτησε από την περίοδο της Τουρκοκρατίας, αργότερα όμως, πήρε τη σημερινή του ονομασία.
Το Βελέσνικο – Βελετζινίκο έχει μία ιστορική διαδρομή, μαρτυρημένη στις πηγές, τουλάχιστο τριών αιώνων και ότι η ίδρυσή του ανάγεται σε χρόνια προγενέστερα του 1592.
Η ζωή στο Βελέσνικο συνεχίστηκε μέχρι το 19ο αιώνα, οπότε οι κάτοικοι του το εγκατέλειψαν για λόγους τους οποίους δεν γνωρίζουμε.
Μπορούμε να υποθέσουμε ότι ένας από τους σημαντικούς λόγους εγκατάλειψης του οικισμού ήταν η επιδημία της πανούκλας, η οποία έπληξε την Θεσσαλία και κυριώς τον Τύρναβο, τη Ραψάνη και τη γειτονική Τσαριτσάνη, την περίοδο 1812 – 1814.
Μετά την εγκατάλειψη του οικισμού από τους κατοίκους του, η περιοχή έγινε τσιφλίκι κάποιου Οθωμανού της Ελασσόνας, ο οποίος μίσθωνε τις εκτάσεις του σε νομάδες κτηνοτρόφους από την περιοχή των Γρεβενών, το Δοτσικό και το Πολυνέρι και βλαχόφωνους από τη Φούρκα.
Λίγο μετά τη Μικρασιατική Καταστροφή, η περιοχή παραχωρήθηκε από την Επιτροπή Αποκατάστασης Προσφύγων σε 66 οικογένειες προσφύγων από τον Πόντο.
Αργότερα, στο χωριό εγκαταστάθηκαν και μερικές βλαχόφωνες οικογένειες από την περιοχή των Χασίων.Οι
κάτοικοι μόνοι τους με αλληλεγγύη έχτισαν τα σπίτια και τους βοηθητικούς χώρους.
Από τους 78 πρόσφυγες που εγκαταστάθηκαν σ' αυτό το χωριό σήμερα δε ζει κανείς.
Αξιοθέατα
Η εκκλησία είναι η πρώτη εικόνα που βλέπει ο επισκέπτης καθώς φτάνει στην Αετορράχη.
Κατασκευάστηκε το 1976 δίπλα στο δημοτικό σχολείο και αγιογραφήθηκε σταδιακά χάρη στις προσπάθειες των χωριανών.
Πανηγυρίζει την 1η Ιουλίου, στη γιορτή των Αγίων Αναργύρων.
Δύο σπήλαια που βρίσκονται κοντά στο χωριό, μολονότι ανεξερεύνητα και ανεκμετάλλευτα, έχουν χαρακτηριστεί ως τοπία ιδιαίτερου φυσικού κάλλους .
Πολιτιστικό Κέντρο Αετοράχης Το Πολιτιστικό Κέντρο Αετοράχης θεμελιώθηκε το 1986 για να "στεγάσει" τη δίψα και το μεράκι των χωριανών για τον πολιτισμό και την παράδοση.
Κατασκευάστηκε με την εθελοντική εργασία και τις οικονομικές προσφορές των κατοίκων, καθώς και με τα έσοδα από ομαδικές καλλιέργειες γεωργικών προϊόντων (κυρίως καπνού – καλαμποκιού) σε εκτάσεις που ευγενώς προσφέρθηκαν από την εκκλησία.
Το θέμα αυτό έχει προκαλέσει το ενδιαφέρον και το θαυμασμό του δημοσιογραφικού κόσμου, για αυτό και έχουν γίνει πολλά αφιερώματα από τηλεοπτικούς και ραδιοφωνικούς σταθμούς και εφημερίδες τόσο στην Ελλάδα, όσο και στο εξωτερικό.
Επίσης, οικονομικά στήριξαν την προσπάθεια το Υπουργείο Πολιτισμού, η Νομαρχία Λάρισας και ο Δήμος Ελασσόνας.Το
κτίριο αυτό διαθέτει μία αίθουσα πολλαπλών χρήσεων 400τ.μ., δανειστική βιβλιοθήκη, τα γραφεία του συλλόγου κ.ά.
Φιλοξενεί θεατρικές παραστάσεις, συναυλίες, χοροεσπερίδες, διαλέξεις και διάφορες άλλες πνευματικές και κοινωνικές εκδηλώσεις.
