Άγιαξ Ταύρου
Ο Αθλητικός Σύλλογος Άγιαξ Ταύρου (Αίας Ταύρου) είναι ποδοσφαιρικό σωματείο που ιδρύθηκε ανεπίσημα το 1965 και επίσημα το 1981 στο προάστιο Ταύρος Αττικής.
Έχει ερυθρόλευκα χρώματα και έμβλημα τον ομηρικό ήρωα Αίαντα τον Τελαμώνιο.
Από το 2006 αγωνίζεται στη Δ΄ Εθνική.
Ως έδρα χρησιμοποιεί το "Γήπεδο Πειραιώς & Χαμοστέρνας" στον Ταύρο.
Ως το 1993 διατηρούσε και τμήμα μπάσκετ, το οποίο συγχωνεύτηκε με την ΑΕ Ταύρου και δημιούργησε την "ΑΕ Αίας Ταύρου" και το 2006 την "Α.Ε.
Αίολος-Ταύρος 2006".
Ποδόσφαιρο
Το 1965 μια παρέα φίλων από τον Ταύρο ίδρυσε μια ποδοσφαιρική ομάδα, δίνοντας της το όνομα "Αίας".
Λίγο αργότερα το μετέτρεψαν στο ολλανδικό "Άγιαξ", επηρεασμένοι από την περίφημη ομάδα του Άμστερνταμ που μεσουρανούσε τότε στην Ευρώπη.
Ο Άγιαξ Ταύρου αγωνιζόταν ως ανεπίσημο σωματείο ως το 1981, οπότε φτιάχτηκε καταστατικό και άρχισε να συμμετέχει στο τοπικό πρωτάθλημα της ΕΠΣ Αθήνας.
Η πορεία του είναι ανοδική.
Τέσσερα χρόνια αργότερα κατάφερε να ανεβεί στη Β΄ κατηγορία.
Μεσολάβησαν άλλα 13 χρόνια και το 1998 κέρδισε την άνοδο στην Α΄ κατηγορία.
Παράλληλα, δημιουργεί τμήματα υποδομών στο γήπεδο της οδού Χαμοστέρνας και το 2005 φτάνει στον τελικό του Κυπέλλου της ΕΠΣΑ.
Το 2006 κάνει το μεγάλο άλμα από το αθηναϊκό πρωτάθλημα στην Δ΄ Εθνική, στην οποία αγωνίζεται σταθερά από τότε.
Εκτός από την ανδρική ομάδα, ο Άγιαξ Ταύρου διατηρεί τμήματα υποδομών πέντε ηλικιών: εφήβων, παίδων, παμπαίδων, τζούνιορ και ακαδημίας.
Μπάσκετ
Στις αρχές της δεκαετίας του '90 ο Άγιαξ Ταύρου διατηρούσε ομάδα μπάσκετ ανδρών, η οποία συμμετείχε δυο χρονιές στο πρωταθλημα Γ΄ κατηγορίας της ΕΣΚΑ, το 1992 και το 1993, χρονιά που έχασε οριακά (στην ισοβαθμία) τη συμμετοχή της στα μπαράζ ανόδου.
Στο τέλος της αγωνιστικής περιόδου 1992-93 ο Άγιαξ συγχωνεύτηκε με μια άλλη ομάδα της συνοικίας, την ΑΕ Ταύρου, η οποία είχε τότε υποβιβαστεί από τη Γ΄ στη Δ΄ κατηγορία της ΕΣΚΑ.
Δημιούργησαν την ΑΕ Ταύρου ο "Αίας", με τα χρώματα της ΑΕ Ταύρου, μπλε και άσπρο.
Η ΑΕ Αίας Ταύρου είχε ανοδική πορεία και ανέβηκε στην Α΄ κατηγορία.
Το 1998-99 τερμάτισε πρώτη στον όμιλό της και ανέβηκε στη Γ΄ Εθνική.
Για τρεις σεζόν, από το 1999 ως το 2002 αγωνίστηκε στο 2ο Όμιλο Νότου της Γ΄ Εθνικής.
Υποβιβάστηκε αλλά ανέβηκε ξανά την επόμενη σεζόν και το 2005 τερμάτισε στη δεύτερη θέση και ανέβηκε στη Β΄ Εθνική, από την οποία υποβιβάστηκε την επόμενη σεζόν.
Το 2006, έπειτα από τον υποβιβασμό της, η ΑΕ Ταύρου ο Αίας συγχωνεύτηκε με τον ΑΟ Αίολο Ταύρου και δημιουργήθηκε η ΑΕ Αίολος-Ταύρος 2006, που συμμετείχε στη Γ΄ Εθνική, από την οποία υποβιβάστηκε και ξανανέβηκε το 2009.
