Κύπελλο Ελλάδος ποδοσφαίρου ανδρών 1974-75
Στην 33η διοργάνωση του κυπέλλου Ελλάδας 1974-75 μετείχαν συνολικά 78 ομάδες (18 Α' εθνικής και 60 Β' εθνικής κατηγορίας).
Διεξήχθη σε 7 γύρους, συμπεριλαμβανομένου του τελικού.
Oι ομάδες της Α' εθνικής μπήκαν στη διοργάνωση από τον Γ' γύρο (φάση των 32), ενώ οι ομάδες της Β' εθνικής που μετείχαν στους 2 πρώτους γύρους τοποθετήθηκαν στην κλήρωση ξεχωριστά για τον καθένα από τους 3 ομίλους της κατηγορίας.
Ήταν μια χρονιά που σημαδεύτηκε από τις καταγγελίες σε βάρος του Παναθηναϊκού για υπόθεση δωροδοκίας σε ποδοσφαιριστή του Ηρακλή πριν τη διεξαγωγή του ημιτελικού αγώνα ανάμεσα στις 2 ομάδες, μια ιστορία που έμεινε γνωστή ως "υπόθεση των γαρυφάλλων".
Ο Παναθηναϊκός κινδύνευσε να τιμωρηθεί με υποβιβασμό στη Β' εθνική, όμως αθωώθηκε κατά πλειοψηφία (2-1) από την αρμόδια τριμελή επιτροπή που συστάθηκε από την ΕΠΟ.
Μάλιστα υπέρ της αθώωσης ψήφισε ο εκπρόσωπος του Ολυμπιακού.
Στον τελικό αγωνίστηκαν μετά από 6 χρόνια ο Ολυμπιακός και ο Παναθηναϊκός, όμως το "τριφύλλι" σε ένδειξη διαμαρτυρίας για τον ορισμό της έδρας του τελικού που ήταν το Στάδιο Καραϊσκάκη (έδρα του Ολυμπιακού) παρέταξε την αναπληρωματική του ενδεκάδα.
Παρ' όλα αυτά η νίκη για τους "ερυθρόλευκους" ήρθε δύσκολα, μ' ένα περιπετειώδες γκολ του Δαβουρλή.
Παράλληλα ο Ολυμπιακός έφτασε στην κατάκτηση του νταμπλ, μιας και ήταν και ο πρωταθλητής του 1975.
Στα αξιοσημείωτα είναι ότι προσκλήθηκε να παρακολουθήσει τον τελικό ο τότε πρόεδρος της FIFA Ζοάο Χαβελάνζε, ο οποίος απένειμε και το κύπελλο στον αρχηγό της νικήτριας ομάδας.
Επίσης για τελευταία φορά σφύριξε σε τελικό κυπέλλου αλλοδαπός διαιτητής, ο Ιταλός Τζιανφράνκο Μενεγκάλι.
Πρώτοι σκόρερς της διοργάνωσης αναδείχθηκαν από κοινού οι Μιχάλης Κρητικόπουλος και Τάκης Νικολούδης (4 γκολ).
Οι αγώνες
1 Ο αγώνας Ρόδου - Παναθηναϊκού διακόπηκε στο 75' σε βάρος της Ρόδου κι ενώ το σκορ ήταν 1-2 υπέρ του Παναθηναϊκού.
