Γιάτσεκ Γκμοχ
Ο Γιάτσεκ Γκμοχ (Jacek Wojciech Gmoch) γεννήθηκε στις 13 Ιανουαρίου 1939 στην πόλη Προύσκοβ (Pruszków) της Πολωνίας.
Είναι παλαίμαχος διεθνής ποδοσφαιριστής και προπονητής.
Από το 1979 εγκαταστάθηκε μόνιμα στην Ελλάδα και εργάστηκε με επιτυχία σε πολλές ποδοσφαιρικές ομάδες Α΄ Εθνικής.
Είχε σημαντικές διακρίσεις, όπως την κατάκτηση του Πρωταθλήματος με τη Λάρισα τη σεζόν 1987-1988, για πρώτη και μοναδική φορά από ομάδα εκτός Αθήνας και Θεσσαλονίκης, και την πορεία του Παναθηναϊκού μέχρι τα ημιτελικά του Κυπέλλου Πρωταθλητριών (σημερινό Τσάμπιονς Λιγκ) τη σεζόν 1984-1985.
Με τους "πράσινους" κατέκτησε επίσης ένα Πρωτάθλημα και ένα Κύπελλο.
"Στο Ελλάντα", όπως προφέρει τη δεύτερη πατρίδα του, απέκτησε το προσωνύμιο "Σαγόνιας".
Ποδοσφαιριστής
Ως ποδοσφαιριστής ήταν αμυντικός.
Ξεκίνησε στη Ζνιτς Προύσκοβ και στη συνέχεια έπαιξε στη Λέγκια Βαρσοβίας από το 1960 ως το 1968.
Με τη Λέγκια κατέκτησε δυο φορές το Κύπελλο Πολωνίας (1964, 1966) και ήταν μέλος της πρωταθλήτριας ομάδας της σεζόν 1968-69, αλλά αναγκάστηκε να σταματήσει στις αρχές της περιόδου λόγω τραυματισμού.
Ο Γκμοχ αγωνίστηκε 29 φορές με την εθνική Πολωνίας από το 1962 ως το 1968 και ήταν εν ενεργεία διεθνής, όταν ο τραυματισμός διέκοψε την καριέρα του.
Προπονητής
Όταν ο σοβαρός τραυματισμός διέκοψε απότομα την καριέρα του, ο Γκμοχ ασχολήθηκε με την προπονητική ξεκινώντας από τη Λέγκια το διάστημα από το 1969 ως το 1971.
Στη συνέχεια εργάστηκε ως βοηθός του Καζιμίρ Γκόρσκι στην εθνική Πολωνίας, οδηγώντας την ομάδα της πατρίδας του στην κατάκτηση της 3ης θέσης στο Μουντιάλ της Γερμανίας το 1974.
Στη συνέχεια πήγε για σπουδές στις ΗΠΑ και το 1976 ανέλαβε α΄ προπονητής της εθνικής ομάδας.
Υπό τις οδηγίες του η εθνική Πολωνίας κατάφερε να προκριθεί στο Μουντιάλ της Αργεντινής το 1978, αλλά έμεινε εκτός τετράδας, κάτι που ο Γκμοχ θεώρησε αποτυχία και υπέβαλε την παραίτησή του.
Μετά το Μουντιάλ εργάστηκε για λίγο στη Νορβηγία στην Σκέιντ Όσλο και το φθινόπωρο του 1979 έλαβε πρόταση να έρθει στην Ελλάδα και στον ΠΑΣ Γιάννινα, όπου από την 1.
Δεκεμβρίου αντικατέστησε τον απολυθέντα Νίκο Αλέφαντο.
Η προσωρινή, όπως φανταζόταν, εργασία του στη χώρα μας εξελίχθηκε σε μόνιμη διαμονή, αφού η σοβαρότητα και η επιτυχημένη δουλειά του τον έκανε περιζήτητο στους ελληνικούς συλλόγους.
Το 1985 εξέδωσε ένα αυτοβιογραφικό βιβλίο για τη μέχρι τότε ελληνική εμπειρία του, γραμμένο εν μέρει με την ιδιότυπη εκφορά της ελληνικής γλώσσας που είχε ο Γκμοχ και με εύγλωττο τίτλο "Έξι χρόνια στο Ελλάντα" (Εκδόσεις Καρρέ, 1985).
Ως το 2003, που σταμάτησε να εργάζεται, δούλεψε ως προπονητής σε 12 συλλόγους, κατακτώντας τίτλους και διακρίσεις.
Επίσης δούλεψε δυο χρόνια στην Κύπρο, στον ΑΠΟΕΛ.
Στις 16/11/2010 επανήλθε για λίγο στην προπονητική δράση ως υπηρεσιακός προπονητής του ΠΑΟ μετά την απόλυση του Νίκου Νιόπλια.
Οι σύλλογοι που εργάστηκε σε Πολωνία, Νορβηγία, Ελλάδα και Κύπρο είναι:
Αναφορές
