Action 24
Το Action 24 είναι τηλεοπτικό κανάλι στην Αττική.
Εκπέμπει επίγεια ψηφιακά από 13 κέντρα εκπομπής στην Αττική και την Εύβοια δορυφορικά μέσω της συνδρομητικής πλατφόρμας της NOVA.
Ξεκίνησε την λειτουργία του τον Οκτώβριο του 1990 από την περιοχή των Μεγάρων στην Αττική με την ονομασία TVM (δηλαδή ως TV Μέγαρα).
Το πρόγραμμά του αρχικά περιελάμβανε κυρίως μουσική (video clips) και διαφημιστικά μηνύματα τηλεαγορών και τηλεπωλήσεων.
Δύο χρόνια αργότερα άλλαξε ονομασία και από TVM μετονομάστηκε σε TV Magic.
Το 1993 οι εγκαταστάσεις του καναλιού μετακόμισαν στον Πειραιά.
Το 1994 αποχώρησε από τη μετοχική σύνθεση ο ιδρυτής Σωτήρης Παπαηλίας και το πλειοψηφικό πακέτο των μετοχών του σταθμού εξαγοράστηκε από τον επιχειρηματία Ανδρέα Ζύγουρα.
Το 1995 μετονομάστηκε σε Magic Πειραιά και αργότερα σε Magic TV, καθώς επίσης έγινε και η ριζική αλλαγή στο πρόγραμμά του.
Από σταθμό, που μετέδιδε μόνο video clips και τηλεπωλήσεις, μετρατράπηκε σε ειδησεογραφικό τηλεοπτικό σταθμό με εξειδίκευση την κεντρική πολιτική σκηνή αλλά και στις τοπικές ειδήσεις κυρίως του Πειραιά.
Το 2000 ο σταθμός αγοράστηκε από τον επιχειρηματία Σωκράτη Κόκκαλη και μετέδιδε πρόγραμμα κυρίως αθλητικού περιεχομένου και με εκπομπές της ομάδας του Ολυμπιακού.
Το πρόγραμμα του σταθμού περιλάμβανε πλήθος αθλητικών εκπομπών, αθλητικές μεταδόσεις και ενημερωτικές εκπομπές.
Το Magic TV είχε καθιερωθεί σαν το κανάλι των οπαδών της ομάδας του Ολυμπιακού με δημοφιλέστερη την εκπομπή ΘΥΡΑ 7 με όλα τα νέα του Ολυμπιακού με τον οργανωμένο οπαδό του, τον Τάκη Τσουκαλά, συζητήσεις, σχόλια γύρω από την ομάδα, αλλά και με τηλεφωνική επικοινωνία με φιλάθλους και για κάποιο χρονικό διάστημα μετέδιδε τους αγώνες της ομάδος του Ολυμπιακού σε όλα τα αθλήματα.
Το Μάιο του 2008 το κανάλι μετονομάστηκε από Magic TV σε Sport TV και μεταδίδει πλέον διάφορα σπορ από όλον τον κόσμο και τον Ιούνιο του 2011 ο σταθμός άλλαξε ιδιοκτησία και σταδιακά από Sport TV μετονομάστηκε σε Action 24 και συνεχίζει έως σήμερα.
Πλέον δεν έχει οποιαδήποτε σύνδεση με την ομάδα του Ολυμπιακού.
Από τον Οκτώβριο του 2013, μεταδίδεται στη Λαμία και τη Στερεά Ελλάδα μέσω του ΕΝΑ Κεντρικής Ελλάδας , στην Κατερίνη και την Κεντρική Μακεδονία μέσω του ΔΙΟΝ Channel Πιερίας και τέλος στην Καβάλα, τη Θάσο και την υπόλοιπη Ανατολική Μακεδονία και Θράκη μέσω του Center TV.
Λογότυπα
