Δήμος Χαλκιδέων
Ο Δήμος Χαλκιδέων είναι δήμος της περιφέρειας Στερεάς Ελλάδας που συστάθηκε με το Πρόγραμμα Καλλικράτης από την συνένωση των προϋπαρχόντων δήμων Ανθηδώνος, Ληλαντίων, Αυλίδος, Νέας Αρτάκης και δήμου Χαλκιδέων.
Η έκταση του δήμου είναι 412.38
km2 και ο πληθυσμός του 102.223
κάτοικοι σύμφωνα με την απογραφή του 2011.
Έδρα του δήμου είναι η Χαλκίδα.
Διοικητικές μεταβολές
Ο Δήμος Χαλκιδέων συστάθηκε το 1835 και περιλάμβανε εκτός από την Χαλκίδα που ήταν η έδρα του δήμου τους οικισμούς Ανεμόμυλος, Αφράτι, Βασιλικό, Δοκός, Καράμπαμπα, Φύλλα, Πετρωτό, Άγιος Νικόλαος και Μύτικας.
Με το Βασιλικό Διάταγμα της 27 Νοεμβρίου (Φ.Ε.Κ.
5), "Περί συγχωνεύσεως δήμων της επαρχίας Χαλκίδας" ο δήμος διευρύνθηκε με την ένταξη σ' αυτόν των πρώην δήμων Αμαρυνθίων και Μεσσαπίων.
Ο δήμος παρέμεινε σχεδόν αμετάβλητος μέχρι το 1866 οπότε αποσπάστηκαν από αυτόν οι οικισμοί Ψαχνά, Άκρα, Βατώντα, Απόκρημνος, Ζούρα, Καστέλλα, Νεροτριβιά, Παλαιοκυπαρίσσι, Πολιτικά, Τριάδα και Κοντοδεσπότης που συγκρότησαν τον Δήμο Μεσσαπίων που επαναλειτούργησε.
Το 1906 ο Δήμος Χαλκιδέων διασπάστηκε ξανά με την απόσπαση των χωριών Βάθεια, Μαμούλα, Κάτω Βάθεια, Κάτω Μαμούλα και Γυμνό που συγκρότησαν τον Δήμο Αμαρυνθίων που επαναλειτούργησε.
Με την διοικητική διαίρεση του 1912 ο Δήμος Χαλκιδέων έπαψε να υφίσταται ως διευρυμένος δήμος και περιορίστηκε σχεδόν στα όρια του πολεοδομικού συγκροτήματος της Χαλκίδας.
Ο Δήμος Χαλκιδέων που προέκυψε από την διοικητική διαίρεση του 1912 περιοριζόταν σχεδόν στα όρια του πολεοδομικού συγκροτήματος της Χαλκίδας.
Περιλάμβανε εκτός από την πόλη της Χαλκίδας, τους οικισμούς Δοκός και Λιμήν Χαλκίδας οι οποίοι καταργήθηκαν τα επόμενα χρόνια.
Το 1938 συμπεριέλαβε και τον οικισμό Καράμπαμπα που βρίσκεται απέναντι από το στενό του Ευρίπου, και αποτελεί σήμερα το ηπειρωτικό τμήμα της πόλης.
Ο Δήμος Χαλκιδέων παρέμεινε αμετάβλητος και μετά την εφαρμογή του προγράμματος Καποδίστριας το 1999.
Με την εφαρμογή του προγράμματος Καλλικράτης εντάχθηκε στον νέο διευρυμένο Δήμο Χαλκιδέων μαζί με τους δήμους Ανθηδώνος, Ληλαντίων, Αυλίδας και Νέας Αρτάκης.
Πηγές
