Γεώργιος Α. Ράλλης
Ο Γεώργιος Ράλλης (1804 - 1883) ήταν επιφανής νομικός του 19ου αιώνα, δικαστής, πρόεδρος του Αρείου Πάγου, καθηγητής και πρύτανης του Πανεπιστημίου Αθηνών, πολιτικός, βουλευτής και πολλές φορές υπουργός δικαιοσύνης.
Η ζωή του
Γεννήθηκε στην Κωνσταντινούπολη το 1804 ή το 1805 και ήταν γιος του Φαναριώτη διπλωμάτη Αλέξανδρου Ράλλη, ο οποίος απαγχονίστηκε από τους Τούρκους μετά το ξέσπασμα της επανάστασης του 1821.
Κατέφυγε στην Ευρώπη και σπούδασε νομικά στη Βιέννη και το Παρίσι.
Επέστρεψε στην Ελλάδα το 1829 και εισήλθε στον δικαστικό κλάδο φτάνοντας έως και στην θέση του προέδρου του Αρείου Πάγου (1849-1861).
Με βασιλικό διάταγμα του 1837 διορίστηκε επίτιμος καθηγητής εμπορικού δικαίου στη νομική σχολή Αθηνών, της οποίας διετέλεσε και πρώτος κοσμήτορας.
Στην ίδια θέση εξελέγη άλλες πέντε φορές ενώ δύο φορές εξελέγη και πρύτανης του πανεπιστημίου Αθηνών (1838-1841 και 1867-1869).
Το 1848 εξελέγη βουλευτής ενώ είχε αναλάβει πολλάκις το υπουργείο δικαιοσύνης σε διάφορες κυβερνήσεις (πρώτη φορά το 1841 σε ηλικία 35-36 ετών στην Κυβέρνηση Όθωνος (και των Οικονομικών αργότερα στην ίδια κυβέρνηση), 1848, 1857, 1859).
Είχε συγγράψει μεταξύ άλλων την τρίτομη ερμηνεία του εμπορικού δικαίου (1848, την ερμηνεία περί του νέου πτωχευτικού νόμου, τα Σύνταγμα των θείων και ιερών Κανόνων μαζί με τον Μιχαήλ Ποτλή και είχε μεταφράσει Το δίκαιο των Εθνών κ.α.
Απεβίωσε στην Αυστρία το 1883 και κηδεύτηκε στην Αθήνα.
Ήταν παντρεμένος και γιος του ήταν ο Δημήτριος Ράλλης, πρωθυπουργός, εγγονός του, ο Ιωάννης Ράλλης και δισέγγονός του, ο Γεώργιος Ράλλης.
Πηγές
