Ταυρωνίτης Χανίων
Ο Ταυρωνίτης είναι χωριό και έδρα της Τοπικής Κοινότητας Ταυρωνίτη του Δήμου Πλατανιά, στο Νομό Χανίων.
Ο Αυτοκινητόδρομος 90 (αναβάθμιση της Εθνικής Οδού 90 έχει έξοδο προς αυτό.
Το χωριό βρίσκεται στο βορειοδυτικό τμήμα της Κρήτης, 18 km από τα Χανιά.
Στο χωρίο καταλήγει ο ομώνυμος ποταμός.
Στο δέλτα του ποταμού έχει σχηματιστεί ένας φυσικός υδροβιότοπος, ο οποίος αποτελεί φυσικό ενδιαίτημα για πολλά είδη πανίδας αλλά και σημαντικό σταθμό για αποδημητικά πουλιά, σμήνη των οποίων μπορεί κανείς να δει να διασχίζουν τον φθινοπωρινό ουρανό σε διάφορους σχηματισμούς.
Στο χωριό βρίσκονται τρεις γέφυρες, κατασκευασμένες σε χρονικό διάστημα σχεδόν 100 ετών.
Η παλαιότερη, μεταλλική, γέφυρα κατασκευάστηκε επί Κρητικής Πολιτείας το 1901, έργο πνοής για την εποχή, συνέδεσε την πόλη των Χανίων και την επαρχία της Κυδωνίας με τις επαρχίες Κισσάμου και Σελίνου.
Λόγω του μεγάλου πλάτους του ποταμού Ταυρωνίτη (150 μ.) δεν μπορούσε να κτιστεί πέτρινη και γι'αυτό έγινε σιδερένια.
Σχεδιάστηκε από τον μηχανικό Μιχάλη Σαββάκη.
Τα σίδερα μεταφέρθηκαν από τη Γερμανία.
Είχε ξύλινο οδόστρωμα πλάτους 3,5 μ. και πεζοδρόμια στα δύο πλάγια πλάτους 60 εκ.
Η γέφυρα χαρακτηρίστηκε Νεότερο Ιστορικό Μνημείο για τη σημασία της στη Μάχη της Κρήτης (βρίσκεται στα όρια του αεροδρομίου του Μάλεμε) και της μετέπειτα περιόδου της Γερμανικής Κατοχής.
Μέρος κατέρρευσε από τους βομβαρδισμούς και αναστηλώθηκε πρόχειρα από τους Γερμανούς.
Αργότερα το 1997-8 λόγω της φυσικής φθοράς και της διάβρωσης των ορμητικών νερών, το πληγωμένο μέρος κατέρρευσε και πάλι.
Το 2000, από τον τότε Δήμο Βουκολιών έγινε πλήρης αποκατάσταση όλης της γέφυρας στην αρχική μορφή της έτσι ώστε σήμερα να μπορεί να προσφέρεται για χρήση από πεζούς και ποδηλάτες.
Διοικητικές μεταβολές
Πληθυσμός
Μόνιμος Πληθυσμός (απογραφή 2011 ΦΕΚ Β' 3465 - 28/12/2012) Οικισμός Ταυρωνίτη:888 Οικισμός Δέμπλας: 85 Σύνολο Τοπικής Κοινότητας Ταυρωνίτη: 973
Ιστορία
Στις 20 Μαΐου 1941, από αυτό το χωριό άρχισε η γερμανική επιδρομή στη Μάχη της Κρήτης.
Οι Γερμανοί κατόρθωσαν να δημιουργήσουν ένα μικρό προγεφύρωμα στα ανατολικά του Ταυρωνίτη ποταμού και έπειτα κατέλαβαν το αεροδρόμιο του Μάλεμε και το Ύψωμα 107.
Πηγές
