Γιάννης Μπουτάρης
Ο Γιάννης Μπουτάρης, γεννημένος στις 13 Ιουνίου 1942 στη Θεσσαλονίκη, είναι Έλληνας επιχειρηματίας και πολιτικός, πτυχιούχος του τμήματος Χημείας του Αριστοτέλειου Πανεπιστημίου και διπλωματούχος οινολόγος.
Από την 1η Ιανουαρίου 2011 είναι ο 60ός δήμαρχος Θεσσαλονίκης από το 1869 που ιδρύθηκε η δημαρχία της πόλης.
Βιογραφικό
Η καταγωγή του είναι βλάχικη, από το Κρούσοβο (σήμερα βρίσκεται στην ΠΓΔΜ), το Νυμφαίο Φλώρινας και την Μοσχόπολη (σήμερα βρίσκεται στην Αλβανία) . Ο προ-προπάππους του, έμπορος από το Νυμφαίο, Ιωάννης Μπουτάρης, ήταν πρωτεργάτης της Μακεδονικής επανάστασης (1866 - 1867) και ιδρυτικό στέλεχος της Νέας Φιλικής Εταιρείας . Φοίτησε στο δημοτικό σχολείο του Πειραματικού Σχολείου του ΑΠΘ, στο γυμνάσιο του Κολλεγίου Ανατόλια και σπούδασε Χημεία στο Αριστοτέλειο Πανεπιστήμιο Θεσσαλονίκης.
Έχει να παρουσιάσει έντονη οικολογική δράση με κορυφαία συνεισφορά την ίδρυση του οργανισμού "Αρκτούρος" για την προστασία της αρκούδας.
Έχει διατελέσει πρόεδρος του Συνδέσμου Ελληνικού Οίνου, καθώς και μέλος του διοικητικού συμβουλίου του Μεγάρου Μουσικής Θεσσαλονίκης.
Υπήρξε παντρεμένος με την Αθηνά Μιχαήλ, με την οποία απέκτησε 3 παιδιά.
Κάποια στιγμή χώρισαν, αλλά αργότερα αποφάσισαν να συζήσουν και πάλι, χωρίς όμως να ξαναπαντρευτούν.
Όταν η Αθηνά Μιχαήλ πέθανε, ο Γιάννης Μπουτάρης εκπλήρωσε την επιθυμία της να μην ταφεί θρησκευτικά αλλά να αποτεφρωθεί, κάτι που έγινε στην Βουλγαρία καθώς στην Θεσσαλονίκη δεν υπάρχει αποτεφρωτήριο νεκρών.
Έχει ομολογήσει δημόσια ότι κατά τη δεκαετία του 1980 έπασχε από έντονο αλκοολισμό, ενώ ισχυρίστηκε πως δεν έχει πιει αλκοόλ από το 1991.
Ο αδελφός του, Κωνσταντίνος Μπουτάρης, είναι πρόεδρος και διευθύνων σύμβουλος του Ομίλου Μπουτάρη Α.Ε.
Πολιτική Δράση
Το 1992 ίδρυσε την "Ένωση Πολιτών Θεσσαλονίκης".
Το 2002 ήταν υποψήφιος δημοτικός σύμβουλος με τον συνδυασμό "Θεσσαλονίκη Τώρα" του υποψήφιου του ΚΚΕ, Αγάπιου Σαχίνη.
Το 2004 τοποθετήθηκε στην τιμητική τελευταία (μη εκλόγιμη) θέση του Ευρωψηφοδελτίου του ΠΑΣΟΚ.
Το 2006 ήταν ανεξάρτητος υποψήφιος Δήμαρχος Θεσσαλονίκης με την "Πρωτοβουλία για τη Θεσσαλονίκη", καταφέρνοντας να συγκεντρώσει ποσοστό 16% . Το 2009 υπήρξε ένα από τα ιδρυτικά στελέχη του κόμματος Δράση.
Δήμαρχος Θεσσαλονίκης
Το 2010 ήταν ο νικητής των εκλογών για τη δημαρχία της Θεσσαλονίκης, επικεφαλής του συνδυασμού "Πρωτοβουλία για τη Θεσσαλονίκη", υποστηριζόμενος, αυτή τη φορά, και από το ΠΑΣΟΚ, τη Δημοκρατική Αριστερά, τη Δράση και την Ντόρα Μπακογιάννη.
Στο 2ο γύρο συγκέντρωσε ποσοστό 50,18% (52.191
ψήφους), οριακή διαφορά 309 ψήφων σε σχέση με τον συνδυασμό του Κώστα Γκιουλέκα ο οποίος συγκέντρωσε 49,82% (51.882
ψήφους) και εκλέχθηκε δήμαρχος Θεσσαλονίκης .
Μέσα στις πρώτες δηλώσεις ως δήμαρχος Θεσσαλονίκης ανακοίνωσε την επιθυμία για ανέγερση Ισλαμικού Τεμένους, αποτεφρωτήριου νεκρών αλλά και μνημεία για τους Εβραίους και την Επανάσταση των Νεότουρκων . Ο Μπουτάρης δήλωσε ότι η ανέγερση των μνημείων αυτών θα προσελκύσουν στην Θεσσαλονίκη Εβραίους και Τούρκους τουρίστες οι οποίοι θα έρθουν με σκοπό να επισκεφτούν τα πατρογονικά τους εδάφη.
Ως αποτέλεσμα των συστηματικών προσπαθειών του Μπουτάρη να προσελκύσει τουρίστες στη Θεσσαλονίκη προβάλλοντας το πολυπολιτισμικό παρελθόν της πόλης, την τριετία 2010-2013 οι επισκέπτες της πόλης από το Ισραήλ αυξήθηκαν κατά 358% και από την Τουρκία κατά 226%.
Αντιδράσεις των κομματικών στελεχών του ΠΑΣΟΚ εισέπραξε ο Μπουτάρης μετά την εκλογή των προσώπων του δημοτικού συμβουλίου.
Στελέχη του ΠΑΣΟΚ ανέφεραν: "με τον τρόπο αυτό ο νέος δήμαρχος οδηγεί το ΠΑΣΟΚ στην έξοδο από την Πρωτοβουλία".
Ο Ιωάννης Μπουτάρης λίγα εικοσιτετράωρα με την εκλογή του είχε δηλώσει: "ευχαριστούμε τα κόμματα για τη στήριξή τους αλλά από εδώ και στο εξής κουμάντο κάνουμε εμείς".
Από ορισμένους ο Μπουτάρης κατηγορήθηκε ότι με την κίνηση αυτή επέλεξε μόνο στενούς συνεργάτες και πρόσωπα τα οποία δεν πρόκειται να του εναντιωθούν στις αποφάσεις του ως δημάρχου.
. Από άλλους η κίνησή του αυτή θεωρείται δείγμα της ανεξαρτησίας του από τα κόμματα και της στενής επαφής του με την κοινωνία των πολιτών.
Το 2014 ήταν και πάλι νικητής των εκλογών για το Δήμο Θεσσαλονίκης.
Αυτή τη φορά ο συνδυασμός του "Πρωτοβουλία για τη Θεσσαλονίκη", αν και είχε πάλι τη στήριξη μικρών κομμάτων όπως το ΠΑΣΟΚ και η Δημοκρατική Αριστερά, ήταν ουσιαστικά ανεξάρτητος από κόμματα.
Τα ποσοστά που συγκέντρωσε στις εκλογές ήταν ενυπωσιακά για ανεξάρτητο υποψήφιο.
Στον πρώτο γύρο των εκλογών, στις 18 Μαΐου 2014, συγκέντρωσε ποσσοστό 36,04 το άθροισμα δηλαδή περίπου των ψήφων των δύο υποψηφίων που στηρίχθηκαν από τα δύο μεγάλα κόμματα (ΝΔ, ΣΥΡΙΖΑ).
Στον δεύτερο γύρο, στις 25 Μαΐου 2014, συγκέντρωσε ποσοστό 58,11% των ψήφων αφήνοντας πίσω του με διαφορά τον υποψήφιο της ΝΔ Σταύρο Καλαφάτη.
Λίγο πριν τις δημοτικές εκλογές, τον Οκτώβριο 2010 κατά τον εορτασμό του Αγίου Δημητρίου είχε φραστικό επεισόδιο με τον Μητροπολίτη Θεσσαλονίκης Άνθιμο.
Συγκεκριμένα, ο Μπουτάρης νωρίτερα σε εκδήλωση για την Τοπική Αυτοδιοίκηση είχε αναφερθεί στον Άνθιμο λέγοντας: "Δεν είμαι ενάντιος στην εκκλησία, αλλά ο Άνθιμος μου θυμίζει μουτζαχεντίν, δεν έχει διαφορά από τους μουτζαχεντίν.
Αντί να κάνει συσσίτια για τους απόρους κάθε εβδομάδα αλλάζει άμφια."
. Ο Μητροπολίτης Άνθιμος απάντησε στον Μπουτάρη: "Με είπες μουτζαχεντίν.
Σαν να σου λέω εγώ ότι είσαι Βούλγαρος προδότης.
Να ανακαλέσεις γιατί όσο ζω εγώ, η Εκκλησία δε θα σου επιτρέψει να δεις τη δημαρχία" .
Μετά την εκλογή του Μπουτάρη, ο Παναγιώτης Ψωμιάδης (νεοεκλεγείς περιφερειάρχης Κεντρικής Μακεδονίας) δοκίμασε να λύσει την διένεξη Μπουτάρη - Άνθιμου συναντώντας τους δύο άνδρες . Ο Μπουτάρης μετά την συνάντηση έκανε την παρακάτω δήλωση: "Δεν έκανα τίποτε για το οποίο να ζητήσω συγχώρεση.
Αν θέλει, ας με συγχωρήσει από μακριά.
Και ο Ψωμιάδης που πήρε την πρωτοβουλία για να "χαϊδέψει" τους χριστιανούς θα του βγει ανάποδα.",
και αναφερόμενος στον Άνθιμο είπε: "Παπά, ξύρισε τα γένια και κάνε κόμμα αγόρι μου.
Δεν μπορείς να ανακατεύεσαι σε αυτό το επίπεδο σε κοσμικά θέματα.".
Διακρίσεις
Ο Γιάννης Μπουτάρης ανακηρύχθηκε δια ψηφοφορίας ο δήμαρχος του μήνα σε παγκόσμιο επίπεδο, για τον Οκτώβριο του 2012, από τον ιστότοπο citymayors.com.
Ειδική μνεία έγινε για τις μεταρρυθμίσεις και τις πρωτοβουλίες που προώθησε σε ό,τι αφορά τη μείωση του λειτουργικού κόστους του δήμου και στη βελτίωση της αποδοτικότητας των δημοτικών υπηρεσιών.
Πηγές
