Βασίλης Ιωαννίδης
Ο Βασίλης Ιωαννίδης (γεν.
1967) είναι παλαίμαχος Έλληνας διεθνής αμυντικός ποδοσφαιριστής, ο οποίος αγωνίστηκε κατά τις δεκαετίες του '80 και '90 κυρίως στον Απόλλωνα Καλαμαριάς και στον Ολυμπιακό και στο τέλος της καριέρας του στον Πανιώνιο και στην Προοδευτική.
Βιογραφικά στοιχεία
Ο Βασίλης Ιωαννίδης γεννήθηκε στις 24 Ιουνίου 1967 στη Δράμα.
Ξεκίνησε το ποδόσφαιρο στην τοπική ομάδα Πανδραμαϊκός στη Γ΄ Εθνική.
Το 1988 πήγε στον Απόλλωνα Καλαμαριάς, όπου αγωνίστηκε ως το 1993.
Γίνεται γνωστός και καλείται στην εθνική ανδρών.
Στη συνέχεια παίρνει μεταγραφή για τον Ολυμπιακό, στον οποίο έμεινε 4 σεζόν.
Με την ομάδα του Πειραιά κατέκτησε το πρωτάθλημα 1997.
Στη συνέχεια πηγαίνει στο νεοφώτιστο Πανιώνιο, με τον οποίο κατακτά το Κύπελλο Ελλάδος 1998 ενώ την επόμενη σεζόν φτάνει στα προημιτελικά στο Κύπελλο Κυπελλούχων Ευρώπης.
Έκλεισε την καριέρα του στην Προοδευτική τη σεζόν 1999-2000.
Η καταγωγή του είναι από το Θρυλόριο Κομοτηνής και την καριέρα του την ξεκίνησε από τον Πόντο Θρυλορίου Κομοτηνής.
Στην Εθνική
Ο Βασίλης Ιωαννίδης αγωνίστηκε τρεις φορές με την εθνική ομάδα της Ελλάδας τα έτη 1993 και 1994.
Ντεμπούτο με την Εθνική έκανε στις 17 Νοεμβρίου 1993, στο ΟΑΚΑ, στον ιστορικό αγώνα της εθνικής ανδρών για τα προκριματικά του παγκοσμίου κυπέλλου με τη Ρωσία.
Με τη νίκη με 1-0 η Ελλάδα εξασφάλισε για πρώτη φορά τη συμμετοχή της σε τελική φάση παγκοσμίου κυπέλλου.
Οι άλλες δύο διεθνείς συμμετοχές του ήταν σε δυο φιλικά προετοιμασίας πριν από την τελική φάση του Παγκοσμίου Κυπέλλου 1994 που έγινε στις ΗΠΑ: με την Πολωνία στη Θεσσαλονίκη (σκορ: 0-0), στις 24 Μαρτίου 1994, όταν μπήκε ως αλλαγή στο 87΄ και με το Καμερούν στο Στάδιο Καραϊσκάκη (σκορ: 0-3), στις 9 Μαΐου 1994, που έπαιξε ως το 73΄.
Αυτή ήταν η τελευταία του διεθνής συμμετοχή.
Στη συνέχεια αποκλείστηκε από την τελική 22άδα που ταξίδεψε στις ΗΠΑ.
Καριέρα
Τίτλοι-Διακρίσεις
Πηγές
