Λεωνίδας Βόκολος
Ο Λεωνίδας Βόκολος είναι παλαίμαχος Έλληνας διεθνής ποδοσφαιριστής, προπονητής και νυν τεχνικός διευθυντής του Παναθηναϊκού.
Γεννήθηκε στις 31 Αυγούστου 1970 στην Αθήνα.
Έχει ύψος 1,92 μ. και αγωνιζόταν στο κέντρο της άμυνας.
Ποδοσφαιρική καριέρα
Ξεκίνησε την επαγγελματική του καριέρα το 1986 στον Πανιώνιο σε νεαρή ηλικία και αγωνίστηκε στην ομάδα της Νέας Σμύρνης δώδεκα χρόνια, συμπληρώνοντας 203 συμμετοχές πρωταθλήματος.
Κορυφαία του στιγμή η κατάκτηση του κυπέλλου το 1998, ενώ είχε αγωνιστεί και στον τελικό του 1989.
Στη συνέχεια αγωνίστηκε πέντε χρόνια στον Παναθηναϊκό, δυο χρόνια στον Π.Α.Ο.Κ.,
στην Καλλιθέα και στο κυπριακό πρωτάθλημα με τον Α.Π.Ο.Π.
Κινύρας Πέγειας, ως το 2007 που σταμάτησε.
Το ντεμπούτο του με την Ελλάδα πραγματοποιήθηκε στις 18 Νοεμβρίου 1998 στον εκτός έδρας αγώνα εναντίον της Αλβανίας (0-0), για την προκριματική φάση του Euro 2000, όταν υπό τις οδηγίες του Άνχελ Ιορντανέσκου πέρασε ως αλλαγή στη θέση του Νίκου Νταμπίζα λίγο πριν το τέλος της αναμέτρησης.
Με τη γαλανόλευκη φανέλα αγωνίστηκε συνολικά 7 φορές σημειώνοντας και ένα τέρμα, το διάστημα μεταξύ 1998-2001.
Έχει αγωνιστεί επίσης στις εθνικές ομάδες Νέων (1987-1988) και Ελπίδων.
Προπονητική καριέρα
Ξεκίνησε την προπονητική του σταδιοδρομία το 2010 με την ανάληψη της τεχνικής ηγεσίας της Eθνικής Παίδων, με την οποία προκρίθηκε στην τελική φάση του ευρωπαϊκού πρωταθλήματος (U17), για να ακολουθήσει το 2011 η Εθνική Νέων, με την οποία επίσης πήρε την πρόκριση για την τελική φάση του ευρωπαϊκού πρωταθλήματος (U19).
Τον Αύγουστο του 2011 προωθήθηκε στην Ανδρών, αναλαμβάνοντας καθήκοντα βοηθού προπονητή του Φερνάντο Σάντος, σε αντικατάσταση του Ζήση Βρύζα, θέση από την οποία αποχώρησε την 1η Αυγούστου 2014, καθώς δεν ανανεώθηκε το συμβόλαιό του, λίγο καιρό μετά την ολοκλήρωση των υποχρεώσεων της Ελλάδας στο Μουντιάλ 2014 και ενώ είχε προηγηθεί η αποχώρηση του Φερνάντο Σάντος αλλά και του τεχνικού διευθυντή Τάκη Φύσσα.
Καριέρα τεχνικού διευθυντή
Στις 11 Νοεμβρίου 2014 ανακοινώθηκε από τον Παναθηναϊκό ότι αναλαμβάνει καθήκοντα τεχνικού διευθυντή του συλλόγου, σε αντικατάσταση του αποχωρήσαντα Νίκου Νταμπίζα, όπου θα συνεργαστεί και πάλι, από διαφορετικές όμως θέσεις, με τον μέχρι προ τριμήνου συνεργάτη του στην εθνική ομάδα, Τάκη Φύσσα, νυν διευθυντή ποδοσφαίρου των "πράσινων".
Πηγές
