Καθιστός Ταύρος
Ο Καθιστός Ταύρος (Λακότα: Tatanka-Iyotanka, περ.
1831 - 15 Δεκεμβρίου 1890, αγγλ.:
Sitting Bull Σίττινγκ Μπουλ) υπήρξε ιερός αρχηγός της φυλής Χουνκάπα Λακότα των Σιού στην Βόρεια Αμερική.
Είναι γνωστός στην ιστορία των ιθαγενών και των Ηνωμένων Πολιτειών καθώς κατάφερε να ενώσει όλους τους Σιού και να οργανώσει την αντίσταση, από το 1874, κατά των δυνάμεων των Ηνωμένων Πολιτειών που μεθόδευαν την εκμετάλλευση της γης στην οποία ήταν εγκατεστημένοι.
Διακρίθηκε στην Μάχη του Λιτλ Μπίγκχορν, στις 25 Ιουνίου 1876, όπου ιθαγενείς ομάδες υπό την ηγεσία του ίδιου, μαζί με τον φύλαρχο Τρελό Άλογο, αποδεκάτισαν σύνταγμα αμερικανικού ιππικού, υπό τον στρατηγό Τζωρτζ Άρμστρονγκ Κάστερ.
Αναφέρεται, ότι ο Καθιστός Ταύρος είχε προβλέψει αυτή την επιτυχία καθώς είχε δει σχετικό όραμα πριν την έναρξη της μάχης.
Αμέσως μετά την μάχη αναγκάστηκε να καταφύγει στον Καναδά, μαζί με αριθμό ατόμων της φυλής του.
Το 1881 επέστρεψε στις ΗΠΑ, όπου και ζούσε ειρηνικά σε καταυλισμό ιθαγενών στην Ντακότα.
Το 1890 διατάχθηκε η σύλληψή του με τον φόβο ότι ίσως οργανώσει νέο κύμα αντίστασης κατά των αμερικανικών αρχών, καθώς είχε μεγάλη απήχηση στις φυλές των Σιού.
Κατά τη διαδικασία της σύλληψής του, προκλήθηκε ένοπλη συμπλοκή στην οποία βρήκε τον θάνατο.
