Citroën H Van
To Citroën H Van ήταν ένα επαγγελματικό αυτοκίνητο τύπου "βαν" (van), που παρήχθη από τη γαλλική αυτοκινητοβιομηχανία Citroën μεταξύ του 1947 και του 1981.
Αντικατέστησε τα προπολεμικά Citroën TUB και TUC, που ήταν τα πρώτα επαγγελματικά οχήματα στην ιστορία της εταιρείας, και διατέθηκε κυρίως στη Γαλλία, στο Βέλγιο και στην Ολλανδία.
Αντιθέτως, δεν κατασκευάστηκε ποτέ σε δεξιοτίμονη έκδοση.
Εναλλακτικές ονομασίες
Τα περισσότερα H Van πωλήθησαν επίσημα ως "μοντέλο HY", ενώ υπήρξαν και μοντέλα H (τα πολύ αρχικά), HX (με μικρότερη χωρητικότητα), HZ και HW (με μεγαλύτερη χωρητικότητα), και στην καθημερινότητα συνήθως αναφέρονταν ως HY.
Επίσης, συχνά αναφέρονταν και ως Type H ή H-Type, ενώ για κάποιο χρονικό διάστημα διατέθηκαν και ως "μοντέλο 1600".
Tεχνολογικό υπόβαθρο
Ο κινητήρας, η μετάδοση και πολλά άλλα μηχανικά μέρη του H Van προήλθαν από άλλα δημοφιλή μοντέλα της Citroën.
Ενδεικτικώς, οι δύο κινητήρες βενζίνης, κυβισμού 1.628 cm³ (9 CV) και 1.911 cm³ (11 CV), καθώς και το κιβώτιο ταχυτήτων ήταν ίδια με του Citroën Traction Avant, ενώ ειδικότερα ο κινητήρας βενζίνης Sainturat, κυβισμού 1.911 cm³ της έκδοσης Traction Avant 11CV (η έκδοση αυτή είχε κάνει ντεμπούτο τον Νοέμβριο του 1934), αρχικά μεταφέρθηκε και στο Citroën DS, στο οποίο και διατηρήθηκε έως το 1964.
Οι προβολείς και το ταχύμετρο, επίσης, για πολλά χρόνια ήταν κοινά με αυτά του Citroën 2CV.
Αντικατάσταση του H Van
Η παραγωγή του Citroën H Van έληξε στις 14 Δεκεμβρίου 1981, μετά από 34 έτη.
Συνολικά παρήχθησαν 473.289
αντίτυτα σειράς H Van, όλα σε εργοστάσια στη Γαλλία, το Βέλγιο και την Ολλανδία.
Aντικαταστάθηκε από τα Citroën C25 και Citroën C35.
