Mercedes-Benz SLR McLaren
Το Mercedes-Benz SLR McLaren ήταν ένα υπεραυτοκίνητο (supercar) που εξελίχθηκε από κοινού από την Mercedes-Benz και την McLaren.
Το πλαίσιο κατασκευαζόταν στο Πόρτσμουθ της Αγγλίας, ενώ η συναρμολόγηση γινόταν στο χέρι στο Γουόκινγκ.
Ο κινητήρας κατασκευάζεται στις εγκαταστάσεις της AMG στη Γερμανία.
Λανσαρίστηκε το 2003, με την παραγωγή να ανέρχεται στα 500 αντίτυπα το χρόνο, εντός του επαετούς πλάνου που έθεσε η Mercedes-Benz.
Στις 4 Aπριλίου 2008, η Mercedes-Benz ανακοίνωσε την λήξη της παραγωγής του, η οποία ολοκληρώθηκε στις αρχές του 2009.
Συνολικώς κατασκευάστηκαν 3.500 αντίτυπα.
Η τιμή του στη Γερμανία ήταν 476.000 €.
Ρετρό στοιχεία
Η έμπνευση για το Mercedes-Benz SLR McLaren προήλθε από το Mercedes-Benz 300 SLR του 1955, που είχε βασιστεί στο μοντέλο για την Φόρμουλα 1 W196 F1.
Γενικότερα, η αισθητική του μοντέλου παραπέμπει άμεσα στο 300 SLR, ενώ και το μοναδικό διαθέσιμο χρώμα του αμαξώματος ήταν ακριβώς το ίδιο ασημί γκρι με αυτό του 300 SLR.
Το χρώμα αυτό επισήμως ονομαζόταν Crystal Antimon Grau (Κρυσταλλικό Γκρι του Αντιμονίου).
Το συγκεκριμένο μοντέλο της Mercedes - MacLaren είναι το πρώτο supercar (υπεραυτοκίνητο) παραγωγής με αμάξωμα (σασί) ολόκληρο από Carbon Fibers, εκτός από το πορτ-μπαγκάζ που είναι κατασκευασμένο από υαλονήματα.
Αν και τα σασί από ανθρακονήματα είναι 50% ελαφρύτερα από τα χαλύβδινα και 30% ελαφρύτερα από τα αλουμινένια, η Mercedes SLR MacLaren έχει αρκετά πιο μεγάλο βάρος σε σχέση με άλλα μοντέλα της κατηγορίας της, αγγίζοντας τα 1.768 κιλά.
Ένα άλλο επίσης χαρακτηριστικό του μοντέλου είναι οι πόρτες, οι οποίες ανοίγουν προς τα πάνω, θυμίζοντας φτερά γλάρου (Gullwing doors).
Το σχεδιαστικό αυτό γνώρισμα είναι επίσης εμπνευσμένο από το αγωνιστικό μοντέλο του 1955.
Κινητήρας και επιδόσεις
Ανταγωνισμός
Λόγω της ύπαρξης του 5-τάχυτου αυτόματου κιβωτίου AMG Speedshift, με έλεγχο και από το τιμόνι, της τοποθέτησης του κινητήρα στο κέντρο του αμαξώματος, όπως και του εντυπωσιακού κρατήματος στο δρόμο, ακόμα και στην πίστα, πολλοί ειδικοί της αυτοκίνησης αντιμετωπίζουν το SLR McLaren ως ένα καθαρόαιμο GT υψηλών επιδόσεων.
Ως αποτέλεσμα, θεωρούν ότι οι κυριότεροι ανταγωνιστές του ήταν μοντέλα όπως η Porsche Carrera GT, η Aston Martin DBS V12 και η Ferrari 599 GTB Fiorano.
