Ευάγγελος Μεϊμαράκης
Ο Ευάγγελος Μεϊμαράκης (1953) είναι Έλληνας δικηγόρος, πολιτικός, βουλευτής με την ΝΔ, ενώ ήταν και πρόεδρος του Ελληνικού Κοινοβουλίου.
Έχει διατελέσει σε κυβερνήσεις υπουργός Εθνικής Άμυνας και υφυπουργός Αθλητισμού.
Βιογραφικά Στοιχεία
Γεννήθηκε στην Αθήνα και είναι γιος του Γιάννη Μεϊμαράκη, βουλευτή Ηρακλείου με την ΕΡΕ, καθώς και ανιψιός του Βασίλη Μεϊμαράκη, βουλευτή Ηρακλείου με το Λαϊκό Κόμμα.
Σπούδασε Νομική στο Εθνικό και Καποδιστριακό Πανεπιστήμιο Αθηνών, καθώς και Πολιτικές Επιστήμες και Δημόσια Διοίκηση στο Πάντειο Πανεπιστήμιο, με εξειδίκευση στα φορολογικά και διατριβή στα εκλογικά συστήματα.
Είναι ιδρυτικό μέλος της ΟΝΝΕΔ, η οποία ιδρύθηκε το 1974.
Στο Β' Συνέδριο της Νέας Δημοκρατίας στη Θεσσαλονίκη (1986) ο νεολαίος τότε Βαγγέλης Μεϊμαράκης εξελέγη πρώτος σε ψήφους στην Κεντρική Επιτροπή του κόμματος.
Εξελέγη Βουλευτής Β' Αθηνών με τη Νέα Δημοκρατία το 1989 και επανεξελέγη το 1990, 1993, 1996, 2000, 2004, 2007 και 2009.
Από το 1991 και για ένα χρόνο διετέλεσε κοινοβουλευτικός εκπρόσωπος της Κοινοβουλευτικής Ομάδας της ΝΔ.
Στο Ε' Συνέδριο της Νέας Δημοκρατίας (2001) εξελέγη Γραμματέας της Κεντρικής Επιτροπής του Κόμματος και επανεξελέγη στο ΣΤ' Συνέδριο (2004), θέση στην οποία παρέμεινε μέχρι το Φεβρουάριο του 2006.
Διετέλεσε Υφυπουργός Πολιτισμού υπεύθυνος για θέματα Αθλητισμού στο διάστημα 1992-1993.
Στην Κυβέρνηση του Κώστα Καραμανλή, μετά από πρόταση το πρωθυπουργού ανέλαβε καθήκοντα Υπουργού Εθνικής Άμυνας της Ελλάδας, θέση την οποία διατήρησε έως τον Οκτώβριο του 2009, οπότε και πραγματοποιήθηκαν Εθνικές Εκλογές και την διακυβέρνηση της χώρας ανέλαβε το ΠΑΣΟΚ.
Το 2007 αναμείχθηκε στο σκάνδαλο των δομημένων ομολόγων.
Από το 2009 έως το 2012 ήταν τακτικό μέλος της Ελληνικής Αντιπροσωπείας της Κοινοβουλευτικής Συνέλευσης του Συμβουλίου της Ευρώπης, συμμετέχοντας στην Πολιτική Επιτροπή (ως τακτικό μέλος), στην Επιτροπή Οικονομικών Υποθέσεων και Ανάπτυξης (ως αναπληρωματικό μέλος) και στην Επιτροπή Μετανάστευσης, Προσφύγων και Πληθυσμού (ως αναπληρωματικό μέλος)
Από την 1 Σεπτεμβρίου 2010 μέχρι τις 29 Ιουνίου 2012 διετέλεσε πρόεδρος του Διοικητικού Συμβουλιου του Ινστιτούτου Δημοκρατίας "Κωνσταντίνος Καραμανλής".
Στις Εθνικές Εκλογές του Μαΐου 2012, με απόφαση του προέδρου της Νέας Δημοκρατίας Αντώνη Σαμαρά, ο Ευάγγελος Μεϊμαράκης τέθηκε επικεφαλής της προεκλογικής μάχης . Την θέση του επικεφαλής του εκλογικού αγώνα διατήρησε και στις Εθνικές Εκλογές του Ιουνίου 2012.
Μετά τις Εθνικές Εκλογές του Ιουνίου 2012, την νίκη της ΝΔ και την συγκρότηση κυβέρνησης με κεντρικό κορμό τη Νέα Δημοκρατία, ο Ευάγγελος Μεϊμαράκης προτάθηκε για πρόεδρος της Βουλής των Ελλήνων.
Στις 29 Ιουνίου 2012, κατά τη διάρκεια της πρώτης συνεδρίασης της Ολομέλειας, ο Ευάγγελος Μεϊμαράκης εξελέγη Πρόεδρος του Ελληνικού Κοινοβουλίου, συγκεντώνοντας 223 ψήφους.Παρέμεινε
σε αυτή τη θέση μέχρι τις 29 Δεκεμβρίου 2014 οπότε και διαλύθηκε η Βουλή μετά τις αποτυχημένες Προεδρικές Εκλογές του 2014 .
Είναι παντρεμένος με την Ιωάννα Κολοκοτά και έχει δυο κόρες.
