Ναρσής (Καμσαρακάν)
250px|thumb Ο Ναρσής υπήρξε Αρμένιος στρατηγός στην υπηρεσία των Βυζαντινών κατά τη διάρκεια της βασιλείας του Ιουστινιανού Α΄.
Να μην συγχέεται με τον συνονόματο και ομοεθνή του ευνούχο αξιωματούχο τού Ιουστινιανού.
Βιογραφία
Γόνος της περιώνυμης αριστοκρατικής οικογένειας Καμσαρακάν της περσικής Αρμενίας, αγωνίστηκε σκληρά μαζί με τον αδερφό του Αράτιο εναντίον των νεαρών Βυζαντινών στρατηγών Βελισάριου και Σίττα, όταν οι τελευταίοι επιχείρησαν επιδρομές στη περιοχή το 526-527.
Τρία χρόνια αργότερα οι δύο Καμσαρακάν εγκατέλειψαν την περσική πλευρά και προσχώρησαν στους Βυζαντινούς.
Ο επίσης Αρμένιος ευνούχος σακελλάριος του Ιουστινιανού Ναρσής τους επιφύλαξε θερμή υποδοχή με πλούσια δώρα.
Από τότε χρησιμοποιήθηκε σε διάφορα μέτωπα.
Το 538 πολέμησε εναντίον των Οστρογότθων στη Ιταλία υπό τις διαταγές του Βελισάριου, ενώ ένα χρόνο νωρίτερα εμφανίζεται ως δούκας της Θηβαΐδας της Αιγύπτου, όταν με εντολή του Ιουστινιανού κατέλυσε την παγανιστική θρησκεία στα νότια σύνορα της Αιγύπτου.
Το 543 υπό τις διαταγές του βυζαντινού στρατηγού Βαλεριανού πολέμησε εναντίον των Περσών στη Μέση Ανατολή.
Τραυματίστηκε βαριά κατά την επίθεση στο οχυρό Αγγλόν και μεταφέρθηκε από τον αδερφό του Ισαάκιο μακριά από το πεδίο της μάχης, όπου και υπέκυψε στα τραύματά του.
