Νάι Πι Τάου
Η Νάι Πι Τάου (αγγλ.
Naypyidaw, Βιρμανικά နေပြည်တော် επίσημη λατιν.
γραφή Nay Pyi Taw ή Naypyitaw, προφέρεται [nèpjìdɔ̀] είναι η πρωτεύουσα της Μιανμάρ από τις 6 Νοεμβρίου 2005, όταν η επίσημη πρωτεύουσα της χώρας μετακινήθηκε από την Γιανγκόν (Ρανγκούν) 200 μίλια βορειότερα, σε μια περιοχή 2 μίλια δυτικά της πόλης Πινμάνα.
Η πόλη βρίσκεται κεντρικότερα και σε πιο καλή στρατηγική θέση σε σχέση με την παλαιά πρωτεύουσα.
Η Νάι Πι Τάου είναι μια νέα πόλη που η κατασκευή της ξεκίνησε το 2002, ενώ σήμερα ο πληθυσμός της φτάνει περίπου τους 925.000 κατοίκους (3η μεγαλύτερη πόλη της χώρας).
Το όνομα της νέας αυτής πόλης ανακοινώθηκε στις 27 Μαρτίου 2006, και γενικά σημαίνει "βασιλική πρωτεύουσα", "έδρα του βασιλιά" ή "κατοικία των βασιλέων" (κυριολεκτικά μεταφράζεται ως "βασιλική πόλη του ήλιου").
Είναι οργανωμένη σε μια σειρά από ζώνες.
Υπάρχει οδική και σιδηροδρομική σύνδεση με άλλες πόλεις της χώρας, ενώ εξυπηρετείται και από το διεθνές αεροδρόμιο της Νάι Πι Τάου, 16 χιλιόμετρα νοτιοανατολικά της πόλης.
