Αλνιλάμ
Ο Αλνιλάμ (Alnilam) ή έψιλον Ωρίωνα είναι ένας μπλε υπεργίγαντας που πάλλεται ελαφρά κατά 0,1 βαθμό.
Επίσης ο αστέρας φέρει το όνομα 46 Ωρίωνος (ονομασία κατά Τζον Φλάμστηντ).
Είναι το κεντρικό άστρο της ζώνης του Ωρίωνα ( τα άλλα δύο άστρα είναι ο Μιντάκα και ο Αλνιτάκ) και περιβάλλεται από το μοριακό νέφος NGC 1990 το οποίο φωτίζεται αντανακλώντας το φως του Αλνιλάμ.
Ο Αλνιλάμ είναι το τέταρτο λαμπρότερο άστρο του Ωρίωνα και το τριακοστό λαμπρότερο σε όλο τον ουρανό.
Επιπλέον, ο Αλνιλάμ έχει τη μεγαλύτερη βολομετρική λαμπρότητα από όλα τα λαμπρά άστρα του ουρανού.
Χαρακτηριστικά
Ο Αλνιλάμ είναι ένας λαμπρός υπεργίγαντας με φασματικό τύπο Β0.
Η επιφανειακή θερμοκρασία του είναι 25.000 Κ, ενώ η μάζα του είναι 40 φορές μεγαλύτερη από αυτή του Ήλιου και η διάμετρός του εκτιμάται ότι είναι 26 φορές μεγαλύτερη από αυτή του Ήλιου.
Το απόλυτο μέγεθος του Αλνιλάμ είναι το εντυπωσιακό -6,4 (ο Ήλιος έχει απόλυτο μέγεθος +4,86), που αντιστοιχεί σε πραγματική λαμπρότητα 375 χιλιάδες φορές μεγαλύτερη από αυτή του Ήλιου και εξηγεί το γεγονός ότι είναι εύκολα ορατός παρά τη μεγάλη απόστασή του.
Έχει ισχυρό αστρικό άνεμο, ο οποίος φτάνει σε ταχύτητα τα 2.000 km/s, που απομακρύνει 20 εκατομμύρια φορές ταχύτερα μάζα απ'ότι ο Ήλιος.
Η λαμπρότητά του μεταβάλλεται ελαφρά από + 1,64 μέχρι + 1,74 και θεωρείται μεταβλητός τύπου Α Κύκνου.
Έχει ηλικία σχεδόν 4 εκατομμυρίων ετών και αναμένεται να εκραγεί ως υπερκαινοφανής αστέρας.
