Λολίτα Λύμουρα
Η Λολίτα Λύμουρα, γεννημένη στις 10 Μαρτίου 1985 στον Πειραιά, είναι Ελληνίδα καλαθοσφαιρίστρια.
Διαθέτοντας ύψος 1,78 μέτρα αγωνίζεται ως Point Guard.
Βιογραφικά στοιχεία
Η Λολίτα Λύμουρα έκανε τα πρώτα της βήματα αγωνιζόμενη στην ομάδα του Εθνικού Πειραιώς.
Κλείνοντας πέντε χρόνια στο σύλλογο, το 2000 φόρεσε τα χρώματα των Εσπερίδων Καλλιθέας με τις οποίες πανηγύρισε την κατάκτηση ενός Πρωταθλήματος Νεανίδων (2004), ενός Πρωταθλήματος Ελλάδος (2006) και δύο Κυπέλλων Ελλάδος (2006, 2007).
Το 2007 αποφάσισε να μετοικίσει στην Ιταλία για να αγωνιστεί στη Βίρτους Βιτέρμπο έχοντας μέσο όρο 32,2 λεπτά συμμετοχής και 9,2 πόντους ανά παιχνίδι, σε σύνολο 31 παιχνιδιών που αγωνίστηκε.
Την επόμενη χρονιά πήρε μεταγραφή στην Ginnastica Comense 1872, ομάδα της πόλης Κόμο.
Κατά την περίοδο 2009-10 αποφάσισε να επιστρέψει στα ελληνικά γήπεδα, αποτελώντας κομμάτι της ομάδας του Αθηναϊκού.
Η χρονιά αυτή υπήρξε ιστορική για το σύλλογο, γιατί πέτυχε να κατακτήσει ένα Τριπλ Κράουν: το Πρωτάθλημα Ελλάδος (ολοκληρώνοντας αήττητος τις υποχρεώσεις του), το Κύπελλο Ελλάδος (νικώντας τη Φ.Ε.Α.
στη Βέροια) και το EuroCup Γυναικών.
Η Λύμουρα έχει ανανεώσει το συμβόλαιό της και για την επόμενη αγωνιστική περίοδο.
Η Λύμουρα έχει φορέσει το εθνόσημο, συμμετέχοντας σε ομάδες όλων των ηλικιακών βαθμίδων.
Ανακηρύχθηκε MVP στο Ευρωπαϊκό Πρωτάθλημα Κορασίδων (U16) του 2001 στη Βουλγαρία, καθώς ήταν η κορυφαία στους πόντους και στις ασίστ.
Την επόμενη χρονιά αναδείχθηκε πρώτη σκόρερ του Πανευρωπαϊκού Νεανίδων (U18) του 2002 στη Σλοβενία.
Επέδειξε αξιοσημείωτη σταθερότητα αποτελώντας μέλος της καλύτερης πεντάδας του Ευρωπαϊκού Πρωταθλήματος Νέων Γυναικών (U20) στην Τσεχία.
Με την Εθνική Γυναικών έλαβε μέρος στους Μεσογειακούς Αγώνες του 2009, καθώς και στο Ευρωπαϊκό Πρωτάθλημα Γυναικών (EuroBasket) που διοργανώθηκε κατά τα έτη 2003, 2005 και 2009.
Η 5η θέση στο Eυρωπαϊκό του 2009 αποτελεί και τη σημαντικότερη επιτυχία της μέχρι τώρα πορείας της.
Το 2010 αναμένεται να συμμετάσχει στο Παγκόσμιο Πρωτάθλημα Γυναικών στην Τσεχία.
