Κτήμα Συγγρού
Το Κτήμα Συγγρού ή Δάσος Συγγρού είναι έκτασης 1100 περίπου στρεμμάτων επί της Λεωφόρου Κηφισίας και στα σύνορα των τριών όμορων δήμων Κηφισιάς, Αμαρουσίου και Μελισσίων.
Αποτελεί κληροδότημα της Ιφιγένειας Μαυροκορδάτου - Συγγρού, συζύγου του Ανδρέα Συγγρού, προς την τότε Γεωργική Εταιρεία Αθηνών βάσει της διαθήκης της, το 1921, με ρητή επιθυμία η αξιοποίησή του να συμβάλλει στη "....μόρφωση καλών γεωργών και κηπουρών".
Από το 1988 διαχειριστής του Κτήματος είναι το Ινστιτούτο Γεωπονικών Επιστημών (ΙΓΕ), υπό τον έλεγχο και την εποπτεία του Υπουργείου Αγροτικής Ανάπτυξης και Τροφίμων.
Το 1981 από πυρκαγιά που ξέσπασε αποτεφρώθηκαν 407 στρέμματα δάσους.
Το δάσος αποκαταστάθηκε σταδιακά εν μέρει με τη συνδρομή των εθελοντών και των προσκόπων.
Η φυσική αναδάσωση ενισχύθηκε τοπικά με κουκουναριές, χαλέπιο πεύκη, κυπαρίσσια και θάμνους.
Το Κτήμα Συγγρού, στο μεγαλύτερο ποσοστό του (περίπου 700 στρέμματα) είναι καλυμμένο με χαλέπιο πεύκη, 200 στρέμματα είναι γεωργικές εκτάσεις, ενώ τα κτίρια στο εσωτερικό του περιλαμβάνουν τις εγκαταστάσεις του ΙΓΕ, τη σχολή Αναβρύτων, στην οποία είχε φοιτήσει ο τότε διάδοχος Κωνσταντίνος, τη διατηρητέα έπαυλη του Ανδρέα Συγγρού και τον διατηρητέο Άγιο Ανδρέα, ναό γοτθικού ρυθμού, του οποίου η πλήρης ανακαίνιση ολοκληρώθηκε το 2007.
Πηγές
