144 Βιμπίλια
Η Βιμπίλια (Vibilia) είναι ένας μεγάλος σκουρόχρωμος αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 7,91 και φωτεινότερο φαινόμενο μέγεθος 9,97.
Ανακαλύφθηκε το 1875 από τον Κρίστιαν Χ.Φ.
Πέτερς, που παρατηρούσε από το Κλίντον της πολιτείας της Νέας Υόρκης, και έλαβε το όνομα μιας θεάς της ρωμαϊκής μυθολογίας.
Είναι το μόνο μεγάλο μέλος της "Οικογένειας (αστεροειδών) της Βιμπίλιας", στην οποία έδωσε το όνομά της.
Δύο επιπροσθήσεις αστέρων από τη Βιμπίλια έχουν παρατηρηθεί μέχρι σήμερα, το 1993 και το 2001.
Φυσικά χαρακτηριστικά
Η μέση διάμετρος της Βιμπίλιας είναι 141,8 km.
Η μάζα της εκτιμάται σε 3,0 τετράκις εκατομμύρια τόνους με μέση πυκνότητα 2,0 gr/cm³.
Η μέση επιτάχυνση της βαρύτητας στον ισημερινό της Βιμπίλιας εκτιμάται σε 3,96 cm/sec², δηλαδή η βαρύτητα εκεί είναι 247 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 75,0 m/sec (270 χιλιόμετρα την ώρα).
Ο φασματικός τύπος της Βιμπίλιας είναι C (ανθρακούχος).
Το γεωμετρικό άλβεδό της είναι περίπου 0,10.
Η μέση θερμοκρασία στην επιφάνειά της εκτιμάται σε 102 βαθμούς Κελσίου κάτω από το μηδέν.
Δεν είναι γνωστό αν και με ποια περίοδο περιστρέφεται η Βιμπίλια γύρω από τον εαυτό της.
