Νίκος Τορναρίτης
O Νίκος Τορναρίτης είναι Κύπριος πολιτικός και νομικός.
Γεννήθηκε στις 6 Δεκεμβρίου 1964.
Είναι παντρεμένος με τη Λεία Ανδρέα Έλληνα.
Έχει δύο κόρες, την Αιμιλία και την Μαρία.
Έχει σπουδάσει νομικά και πολιτικές επιστήμες στο Εθνικό και Καποδιστριακό Πανεπιστήμιο Αθηνών, ενώ έχει παρακολουθήσει το Senior Managers in Government του JFK School of Government στο Πανεπιστήμιο Χάρβαρντ.
Κοινοβουλευτικές δραστηριότητες
Εξελέγη βουλευτής Λευκωσίας με τον ΔΗ.ΣΥ.
στις εκλογές της 27ης Μαΐου 2001, στις εκλογές της 21ης Μαΐου 2006 και στις εκλογές της 22ας Μαϊου 2011.
Είναι κοινοβουλευτικός εκπρόσωπος του Δημοκρατικού Συναγερμού, τέως πρόεδρος της Κοινοβουλευτικής Επιτροπής Παιδείας σε θέση στην οποία υπηρέτησε για εννέα χρόνια.
Από τις 14 Μαϊου του 2013 εκτελεί καθήκοντα ως μέλος της Επιτροπής Επιλογής,μέλος της Κοινοβουλευτικής Επιτροπής Ανθρωπίνων Δικαιωμάτων και Ίσων Ευκαιριών μεταξύ Ανδρών και Γυναικών και της Ad Hoc Κοινοβουλευτικής Επιτροπής για τον Κανονισμό της Βουλής και τακτικό μέλος της Ειδικής Κοινοβουλευτικής Επιτροπής για το Πόθεν Έσχες.
Είναι επίσης μέλος της αντιπροσωπίας της Βουλής στην Κοινοβουλευτική Συνέλευση της Μεσογείου.
Πολιτικές και κοινωνικές δραστηριότητες
Είναι μέλος του Εκτελεστικού Γραφείου, του Πολιτικού Γραφείου και του Ανωτάτου Συμβουλίου, καθώς και επίτροπος Παιδείας και συντονιστής Τομέα Πολιτισμού και Αθλητισμού.
Μεταξύ άλλων, πρωτοστάτησε στη δημιουργία μόνιμης επαφής ανάμεσα στην Επιτροπή Παιδείας της Βουλής των Αντιπροσώπων και την Επιτροπή Μορφωτικών Υποθέσεων της Βουλής των Ελλήνων.
Συνέβαλε ουσιαστικά για να διαμορφωθεί η αναγκαία συναίνεση για την ψήφιση του νόμου για τη λειτουργία των ιδιωτικών πανεπιστημίων (2007).
Διετέλεσε Επίτροπος Περιβάλλοντος και Βιώσιμης Ανάπτυξης του ΔΗ.ΣΥ.
και Πρόεδρος της Οικονομικής Διαχειριστικής Επιτροπής.
Είναι αντιπρόεδρος του Ιδρύματος Βυζαντινού Πολιτισμού και μέλος του διοικητικού συμβουλίου του Ιδρύματος Θαλάσσιας Ζωής, καθώς και επίτιμος πρόξενος της Κένυας στην Κύπρο.
Με την εκλογή του στο βουλευτικό αξίωμα (2001) διέκοψε τη λειτουργία του δικηγορικού του γραφείου υποστηρίζοντας την αρχή του ασυμβίβαστου ανάμεσα στην βουλευτική ιδιότητα και το δικηγορικό επάγγελμα.
Σύμφωνα με τα ποσοστά του Δημοκρατικού Συναγερμού, των Βουλευτικών Εκλογών που έγιναν στις 22 Μαϊου 2011, τα οποία ανάδειξαν το Δημοκρατικό Συναγερμό πρώτο κόμμα σε ποσοστά στην Κύπρο, ο κύριος Νίκος Τορναρίτης επανεκλέγηκε στη θέση του Βουλευτή στην Επαρχία Λευκωσίας, σε ένα εξαιρετικά σκληρό αγώνα στον οποίο παγκύπρια παρουσιάστηκαν εξαιρετικά υψηλά ποσοστά αποχής ενώ διεκδικούσε έδρα σε μια επαρχία στην οποία οι θέσεις ήταν επτά και οι υποψήφιοι βουλευτές ήταν είκοσι.
Ο κύριος Νίκος Τορναρίτης κατατάγηκε στην πέμπτη θέση ιεραρχικά.
Με νέους ανασχηματισμούς στη Βουλή των Αντιπροσώπων της Κυπριακής Δημοκρατίας ο κύριος Νίκος Τορναρίτης κατοχύρωσε τη θέση του Προέδρου της Κοινοβουλευτικής Επιτροπής Παιδείας θέση την οποία κατείχε από το 2004 μέχρι τις 14 Μαϊου 2014, όπου εκλέγηκε χωρίς ανθυποψήφιο ως κοινοβουλευτικός εκπρόσωπος του Δημοκρατικού Συναγερμού.
Παράλληλα, είναι μέλος στην Επιτροπή Περιβάλλοντος και την Επιτροπή Ανθρωπίνων Δικαιωμάτων.
Ο κύριος Νίκος Τορναρίτης είναι το μόνο μέλος του Κυπριακού Κοινοβουλίου, το οποίο ακολούθησε πανεπιστημιακή εκπαίδευση στο Πανεπιστήμιο του Χάρβαρντ και δη σε θέματα Πολιτικών Επιστημών και είναι από τα ελάχιστα πρόσωπα παγκυπρίως που φοίτησαν στο εν λόγω εκπαιδευτικό ίδρυμα.
Συγγραφικό έργο
Έργο του είναι πολυσέλιδη μελέτη υπό τον τίτλο "Κυπριακή Ναυτιλία".
Έχει επίσης δημοσιεύσει αναλύσεις και άρθρα στον ημερήσιο τύπο δίνοντας έμφαση στην μεταρρύθμιση της εκπαίδευσης, το Κυπριακό στο σύγχρονο ευρωπαϊκό πλαίσιο, την αειφόρο ανάπτυξη και την προστασία του περιβάλλοντος, τη συμμετοχική δημοκρατία, το ρόλο της νεότερης γενιάς και τον εκσυγχρονισμό του κράτους και των θεσμών του.
Τιμητικές διακρίσεις
Του έχει απονεμηθεί το Μετάλλιο της Πόλης των Αθηνών για την προσφορά του στην οργάνωση της Διάσκεψης των Χωρών της Νοτιοανατολικής Ευρώπης, ενώ έχει λάβει ανώτατη τιμητική διάκριση του Πατριαρχείου Αλεξανδρείας για την προσφορά του στην Ελληνορθόδοξη Ιεραποστολή στην Αφρική.
