Μαινάκη
Η Μαινάκη ήταν η τελευταία δυτική αποικία των Φωκαέων της Μικράς Ασίας προς το σημερινό Γιβραλτάρ.
Είχε κτιστεί γύρω στο 600 π.Χ.,
περίοδο κατά την οποία οι Φωκαείς θαλασσοπόροι εγκαθιστούσαν αποικίες στην δυτική Μεσόγειο, για να περιορίσουν την Καρχηδονιακή ισχύ.
Η ίδρυση της Μαινάκης πρέπει να σχετιστεί με την προσφυγή των Φωκαέων (εποχή που η πόλη τους υποτασσόταν στους Μήδους) στον υπεραιωνόβιο βασιλιά της Ταρτησσού (αρχαία πόλη στις εκβολές του Γουαλντακιβίρ) Αργανθώνιο.
Το γεγονός αυτό το εξιστορεί ο Ηρόδοτος και ο σκοπός των Φωκαέων ήταν αφενός μεν η εκμετάλλευση των μεταλλευμάτων της περιοχής (πλούσια σε χαλκό και άργυρο) με την ίδρυση μιας ελληνικής αποικίας στα μέρη εκείνα και αφ'ετέρου μια σταθερή συμμαχία ενάντια σε Φοίνικες και Μήδους.
Εν τέλει η προσπάθεια ευόδωσε με την ίδρυση της Μαινάκης.
Ωστόσο οι ανταγωνιστές Καρχηδόνιοι κατέστρεψαν την πόλη κατά το 500 π.Χ.
Ο γεωγράφος Στράβων παρατήρησε τα ερείπια της Μαινάκης, διακρίνοντάς την από την πόλη Μάλακα (σημ.
Malaga).
Υποστήριξε μάλιστα ότι η Μαινάκη ξανακτίστηκε στην θέση της Μαίνοβας, την οποία τοποθετούν οι ερευνητές στην σημερινή Almunecar.
Η θέση ωστόσο της αρχαίας ελληνικής πόλης πρέπει να αναζητηθεί στην σημερινή Velez-Mαlaga κοντά στην Μάλαγα.
Πηγές
