MTV Greece
Το MTV Greece είναι η Ελληνική έκδοση του Αμερικανικού MTV (Music Television).
Ξεκίνησε να εκπέμπει την Δευτέρα 1 Σεπτεμβρίου 2008 και είναι το 36ο MTV στην Ευρώπη.
Το κανάλι εκπέμπει ψηφιακά στην Αττική και δορυφορικά στην υπόλοιπη Ελλάδα και την Κύπρο μέσω της συνδρομητικής δορυφορικής πλατφόρμας της NOVA.
Ξεκίνησε αρχικά τον Ιανουάριο του 1998 ως TV Πειραιάς, το 2004 μετονομάστηκε σε Smart και το 2008 πήρε το τρέχον του όνομα.
Ιστορία
Η μετάδοση ξεκίνησε με την προβολή της συναυλίας των Red Hot Chili Peppers η οποία γυρίστηκε αποκλειστικά για το MTV Ιταλίας, στα στούντιο του καναλιού, ενώ συνέχισε με την αποκλειστική τηλεοπτική προβολή ενός βιντεοκλίπ των Coldplay.
Το ΜΤV έχει εξασφαλίσει πολλές και διάσημες σειρές, καθώς και ριάλιτι όπως A Shot At Love Tila Tequila, Date my Mom, Jackass, My Super Sweet 16, Paris Hilton's my New BFF, My life as Liz κ.ά.
Επίσης προβάλλονται σε πρώτη μετάδοση οι σειρές Greek, Life Of Ryan και Laguna Beach.
Τον Μάρτιο του 2009 το MTV ξεκίνησε να μεταδίδεται στην Πάτρα και αρχικά μέσω του περιφερειακού τηλεοπτικού σταθμού Teletime.
Τον Αύγουστο του 2012 η συνεργασία λύεται και "μετακομίζει" στον επίσης περιφερειακό σταθμό Super B και αυτή η συνεργασία συνεχίζεται μέχρι και σήμερα.
Όσο για το Teletime τέθηκε εκτός λειτουργίας, ενάμιση χρόνο μετά, και όπως φαίνεται σε απόφαση του Εθνικού Συμβουλίου Ραδιοτηλεόρασης.
Επίσης από τον Απρίλιο του 2011 το MTV εκπέμπει στις Κυκλάδες μέσω του δημοτικού τοπικού τηλεοπτικού σταθμού της Σύρου, Αιγαίο TV και από το Σεπτέμβριο του 2012 εκπέμπει στην Κρήτη μέσω του τοπικού σταθμού ΝΕΑ Τηλεόραση Κρήτης με έδρα τα Χανιά και το Ρέθυμνο και στούντιο σε όλη την Κρητική περιφέρεια.
MTV Music
Στις 7 Οκτωβρίου 2009 εντάχθηκε στην πλατφόρμα του OTE TV, το θεματικό μουσικό κανάλι MTV Music που είναι από τα πρώτα μουσικά κανάλια που παίζουν non-stop επιτυχίες, χωρίς διακοπές για διαφημίσεις και το πρόγραμμά του περιλαμβάνει μόνο μουσικά βίντεο κλιπ.
Tο MTV Music έχει σταματήσει να εκπέμπει.
MTV+ Θεσσαλονίκης
Το MTV+ εξέπεμπε πιλοτικά στη Θεσσαλονίκη από τις 18 Οκτωβρίου 2009 (44 και 65 UHF) αντικαθιστώντας πλήρως το μουσικό κανάλι Balkania TV Music πρώην Βαλκάνια TV.
Το κανάλι εξέπεμπε ελεύθερα (free to air) και για αρχή μετέδιδε διαδοχικά μουσικά βιντεοκλίπ.
Από τα Χριστούγεννα του 2009 κι έπειτα το κοινό της Θεσσαλονίκης είχε τη δυνατότητα να παρακολουθήσει το κανονικό πρόγραμμα του ελληνικού MTV, που περιλάμβανε εκπομπές και σειρές, βιντεοκλίπ, αλλά και ειδήσεις από το χώρο της μουσικής, του κινηματογράφου και της showbiz.
Την Τρίτη 13 Δεκεμβρίου 2011 το MTV+ έκλεισε οριστικά και στη θέση του εκπέμπει μέχρι και σήμερα το παιδικό κανάλι Nickelodeon+.
Λογότυπα
