Ιερό της Μουνιχίας Αρτέμιδος
Το Ιερό της Μουνιχίας Αρτέμιδος ή Ναός της Μουνιχίας Αρτέμιδος ήταν από τους σημαντικότερους αρχαίους ναούς της Αττικής, αφιερωμένο στην θεά Άρτεμη.
Βρισκόταν στη νότια πλευρά του λιμανιού της Μουνιχίας (ευρύτερα γνωστού ως Τουρκολίμανου) στον Πειραιά, στη θέση που κατέχει από το 1935 ο Ναυτικός Όμιλος Ελλάδας.
Παίρνει το ονόμα από τον τοπικό μυθικό ήρωα Βασιλέα Μούνιχο.
Ο Ναός της Μουνιχίας Αρτέμιδος εκτός του θρησκευτικού χαρακτήρα φαίνεται πως στην αρχαιότητα έπαιζε και οικονομικό ρόλο.
Από τα κείμενα των Λυσία και Δημοσθένη συμπεραίνεται ότι στο ναό αυτό κατέφευγαν όσοι Τριήραρχοι δεν μπορούσαν ή δεν ήθελαν να αναλάβουν τα έξοδα της λεγόμενης "λειτουργίας".
Φαίνεται επίσης πως ο ναός ήταν και ένα είδος "ασύλου" των πολιτών της αρχαίας Αθήνας και του Πειραιά που νόμιζαν ότι αδικούνται.
Έτσι κατέφευγαν εκεί, αν διώκονταν από την Πολιτεία και, είτε ανέμεναν την εκδίκαση της ένστασής τους, είτε επέβαιναν (με την ανοχή των Αρχών) στα πλοία του προκείμενου λιμένα Μουνιχίας και αυτοεξορίζονταν.
Προς τιμή της Μουνιχίας Αρτέμιδος τελούνταν ετησίως τα Μουνίχια, η σπουδαιότερη εορτή του αρχαίου Πειραιά, με αγώνες ναυτικού χαρακτήρα.
