Θερινοί Ολυμπιακοί Αγώνες 1984
Οι Θερινοί Ολυμπιακοί Αγώνες 1984, οι Αγώνες της 23ης Ολυμπιάδας της σύγχρονης εποχής, διοργανώθηκαν στο Λος Άντζελες των Ηνωμένων Πολιτειών από τις 28 Ιουλίου έως και τις 12 Αυγούστου.
Ήταν οι τρίτοι συνεχόμενοι Ολυμπιακοί Αγώνες που σημαδεύτηκαν από μποϋκοτάζ.
Αυτή τη φορά η ΕΣΣΔ και οι χώρες του ανατολικού μπλοκ απείχαν, επικαλούμενες λόγους ασφαλείας, όμως ήταν φανερό πως επρόκειτο για απάντηση στο μποϋκοτάζ των Αμερικανών το 1980.
Για πρώτη φορά οι Αγώνες έγιναν χωρίς κρατική οικονομική ενίσχυση και παρουσίασαν μεγάλα κέρδη.
Πήραν μέρος 141 χώρες με 6.829 αθλητές, σε 221 αγωνίσματα των 21 αθλημάτων.
Ο Αμερικανός σπρίντερ, Καρλ Λιούις ήταν ο αθλητής των Αγώνων με 4 χρυσά μετάλλια.
Εκλογή
Η επιλογή του Λος Άντζελες ως διοργανώτρια πόλη των Αγώνων της 23ης Ολυμπιάδας έγινε στην 80η Σύνοδο της ΔΟΕ στην Αθήνα, στις 18 Μαΐου 1978.
Ήταν η μοναδική υποψήφια πόλη μετά την απόσυρση της Τεχεράνης.
Οι ΗΠΑ υποδέχτηκαν για τρίτη φορά τους Ολυμπιακούς Αγώνες, μετά το 1904 και 1932 ενώ μαζί με το Παρίσι και το Λονδίνο, έγινε η τρίτη πόλη που διοργανώνει δύο φορές τους Αγώνες.
Σύμβολα
Το λογότυπο των Ολυμπιακών Αγώνων του Λος Άντζελες, αποτελείται από τρία αστέρια, παγκόσμιο σύμβολο, με τα χρώματα της σημαίας των ΗΠΑ.
Οι οριζόντιες γραμμές συμβολίζουν την ταχύτητα με την οποία οι αθλητές προσπαθούν να φτάσουν στο στόχο τους.
Η μασκότ είναι ο Σαμ, ο αετός.
Ο αετός είναι το σύμβολο της χώρας και σχεδιάστηκε από τον Ρόμπερτ Μουρ, από τα στούντιο της Ντίσνεϊ.
Ο σκοπός του ήταν να δημιουργήσει μια μασκότ που να είναι αγαπητή στα παιδιά.
Η Ολυμπιακή δάδα φέρει την επιγραφή, "Games of the XXIII Olympiad Los Angeles 1984", (Αγώνες της 23ης Ολυμπιάδας Λος Άντζελες 1984) αλλά και το τρίπτυχο Citius, Altius, Fortius (πιο γρήγορα, πιο ψηλά, πιο δυνατά).
Το σχέδιο στην κορυφή της δάδας αναπαριστά το Ολυμπιακό στάδιο του Λος Άντζελες.
Ο συνθέτης Τζον Ουίλλιαμς, είναι ο συνθέτης του επίσημου θέματος των Αγώνων με τίτλο "Olympic Fanfare" και είναι ένα από τα πιο αναγωρίσιμα κομμάτια που αφορούν τους Ολυμπιακούς Αγώνες.
Μποϋκοτάζ
Μετά το 1976 και το 1980, αυτή τη φορά ήταν οι σειρά των κομμουνιστικών χωρών να μην συμμετάσχουν στους Ολυμπιακούς Αγώνες.
Στις αρχές του 1984 η ΕΣΣΔ έκανε γνωστό ότι δεν σκοπεύει να στείλει τους αθλητές της στο Λος Άντζελες.
Την ακολούθησε η πλειοψηφία των χωρών του ανατολικού μπλοκ με την Ανατολική Γερμανία και την Κούβα.
Επίσημη αιτία της αποχής, ήταν οι λόγοι ασφαλείας αλλά και η πολιτική με την οποία οι ΗΠΑ διαχειρίζονταν τους Αγώνες.
Στην πραγματικότητα ήταν μια απάντηση στο μποϋκοτάζ του 1980 και μίας πρώτης τάξεως ευκαιρία υποβάθμισης των Αγώνων.
Το 60% των μεταλλίων στο Μόντρεαλ, είχαν κερδίσει οι χώρες που συμμετείχαν στο μποϋκοτάζ.
Οι μόνες κομμουνιστικές χώρες που αψήφισαν την πολιτική της Μόσχας και πήραν κανονικά μέρος ήταν η Γιουγκοσλαβία, η Ρουμανία και η Κίνα.
Μάλιστα για τη Ρουμανία, οι διοργανωτές πλήρωσαν όλα τα έξοδα μετάβασης και διαμονής στο Λος Άντζελες.
Το Ιράν, η Αλβανία και η Λιβύη δεν συμμετείχαν επίσης στους Ολυμπιακούς Αγώνες του Λος Άντζελες, για διαφορετικούς όμως λόγους από το ανατολικό μπλοκ.
Συμμετέχουσες χώρες
Παρά το μποϋκοτάζ, 140 χώρες συμμετείχαν στους Ολυμπιακούς Αγώνες.
Για πρώτη φορά συμμετείχαν 20 χώρες: Μπαχρέιν, Μπανγκλαντές, Μπουτάν, Τζιμπουτί, Γκάμπια, Γρενάδα, Ισημερινή Γουινέα, Νησιά Σολομόντα, Βρετανικοί Παρθένοι Νήσοι, Μαυρίκιος, Μαυριτανία, Ομάν, Παπούα Νέα Γουινέα, Κατάρ, Ρουάντα, Σαμόα, Ταϊπέι, Τόνγκα, Υεμένη και Ζαΐρ.
Για πρώτη φορά η Κίνα συμμετέχει στους Θερινούς Ολυμπιακούς Αγώνες.
Η ελληνική συμμετοχή στους Ολυμπιακούς Αγώνες του Λος Άντζελες
Δύο μετάλλια κατέκτησε η Ελλάδα στους Ολυμπιακούς Αγώνες του 1984
Στην οκτάδα βρέθηκαν:
Πίνακας Μεταλλίων
